text:
一個喜歡創作嘅宅人,希望可以用宅人眼光出發,講解日常的生活的大小事? 唔理係動漫,F1,科技,定係生活上芝麻綠豆嘅小事,星期六準時0000更新~
Happy Birthday to Me!
大家好我係潮乜春,生於19OO年4月8日(識我嘅人唔該唔好踢爆我邊年出世),目前係療養中.
好多謝大家,我地聽日再見,走之前麻煩大家拍五下手……
如果你真係以為我咁膚淺我諗你就錯,因為你幾時見過我有一篇咁短嘅文章出現?首先講我個名嘅來源先啦,相信好多人都大約估到我係香港某一間酒樓嘅名黎.係,無錯,的而且確係果間酒樓,不過我一次都無幫襯過,原因你懂的.但係個來源其實都係好偶然,因為記得以前細個有一次聽電台節目,我唔記得主持人講緊乜,但係聽到佢地係度話電台要求開咪嘅時候,最好要“咇"走商標名,所以例如“麥當勞”就會變咗食“麥do勞”,跟住另外一個主持人無端端就係問咁呢間酒樓呢?另外一個主持諗都唔諗就答咗“潮乜春“出黎,跟住大家都係度笑話,但是我一直都覺得點解咁似係度講粗口,而且我都覺得呢個名好得意,所以就攞咗黎用,一直沿用至今.
另外介紹自己之前我想同大家講一件事先,就係我知道Matters雖然係一個創作嘅地方,好似我咁用廣東話進行創作其實閱讀嘅人數一定唔理想,甚至乎可能冇人會想睇落去.但係無論點都好,我都希望可以繼續堅持用廣東話創作落去,因為我相信呢個係一種文化,如果連我自己少少嘅堅持都唔繼續嘅時候,我相信好大機會呢一種文化會消失,所以即使現實係我每一篇文章睇嘅人數唔多,但係唔理係一下拍手定係有人回應都好,我都覺得好開心,因為最少我知道我唔係寫比空氣睇.我知道雖然閱讀嘅人數會比較少,但係我希望有朝一日假如有新人問起Matters 有無人用廣東話創作嘅時候,我只希望有人會想起我,咁樣其實對我來講已經足夠.(雖然我知道咁樣都應該好難,但係俾我朝着呢個目標進發都唔係一件壞事)
其實我中學畢業之前嘅人生呢就無乜特別,所以就直接跳到中學畢業之後.中學畢業之後因為成績極度不理想(其實只係英文同數學唔合格),所以就決定修讀基礎文憑然後慢慢晉升到高級文憑.與此同時,雖然屋企唔算得上富有,但係我知道如果我想令自己讀書時候舒服一些,唔使煩惱金錢上嘅問題,我必須要外出打工.好彩嘅係以前補習嘅時候識落一個朋友,佢中學畢業之後就繼承家業,啱啱好佢需要一個司機,而且我亦都順利考到車牌,咁所以我亦都順理成章成為他的司機.讀基礎文憑嘅時候因為課程內容簡單,所以都順利繼續升讀高級文憑課程.但係第一年因為揀錯科,走去修讀自己完全毫無信心嘅電機工程,最後當然亦都係死在數學上面,所以讀完第一年之後便轉科了.而今次亦都選擇轉為電腦工程,雖然同我想像中嘅電腦工程有好大出入,因為一直都只係理論上而唔係實習上嘅教學,但好彩嘅係我本身由細到大對電腦都有一定認識,絕對唔係太困難,所以都順利咁畢業.但係因為自己討厭讀書,所以高級文憑畢業後便決定全職投身社會工作.
讀高級文憑嘅時候其中一個畢業條件就係實習,但係畢竟能夠提供電腦工程的實習公司實在太少,咁所以我就被分配到一間影音工程公司工作,果段日子真係唔係人嘅生活.香港做影音工程公司其實都係得幾間,所以我就唔方便公開名稱.亦都因為公司少,所以其實工作量亦都超乎正常人想像,更何況係一個學生.記得實習嘅第一個星期,老細對我都仲好好,未至於要加班工作,但係已經叫我有心理準備無得返屋企.結果第二個星期開始就開始黎料.果陣時實習大約14個星期,第二個星期一開始,我老細食飯嘅時候已經坦言會請我嘅原因係因為我有車牌,其實果一刻我都唔明點解,但係之後我就明白咁樣反而係幫了我.因為果陣時主要負責兩個位於香港島嘅工程(係呀你無聽錯,第二個星期已經要我擔大旗),一個位於北角一個位於南區.成間公司辦公室只有八個人辦公,而且沒有良好嘅制度,所以基本上由更改圖則(AutoCAD),向供應商訂貨,編寫電腦程式,交收和運送貨物都要我一手包辦.而且因為我接手時已經嚴重落後進度,大約比預計延遲接近一個月,所以我便要親自落場進行安裝.雖然我曾經有向老細提及我只是一個實習生,但係佢就用令到我唔合格為理由強迫我進行工作,即使我有嘗試同學校反映,但係學校仍然叫我沉默,所以我只好乖乖就範.果陣時我記得我星期一至四,日間時間就在辦公室到進行一些文書和繪圖工作,夜晚大約七,八點食完晚餐之後就揸車去工地親自進行安裝,大約安裝到凌晨三,四點就揸車返辦公室瞓覺,然後第二天準時八點起身係辦公室開工.星期一至四就係咁,星期五就返學校讀書,星期六,日就返屋企.記唔記得我一開頭老細話請我嘅原因有車牌?其實我實習果14個星期入邊,公司亦都安排咗一架Toyota Sienna俾我,而且提供油卡和會代為繳交隧道費用,更加表明可以用作私人用途,所以實習期間果架車絕對成為左我另一個家.星期一至四就來往辦公室與工地,星期五早上就揸車去學校附近停車場,放學就揸車返屋企,星期六日就接載父母,星期一早上就過海揸車返公司.不過實習之後亦都選擇劈炮,除咗係因為呢啲咁嘅非人生活令到我急速瘦咗20 kg之外,更加重要係因為佢拖糧.實習生拖糧我都忍佢,但係有乜理由連工地要用嘅工具都要我用自己嘅金錢先行墊支?所以完成實習我便馬上急急腳離開,好笑嘅係直到目前為止,我欠薪仍然一毫子都未收到.
急急腳離開咗呢間垃圾公司之後,我返去我朋友嘅公司繼續兼職.與此同時,我亦都加入左巴士公司成為兼職司機,但係我成為兼職巴士司機原因並不是我喜歡巴士,只係因為返工時間夠彈性同埋人工比其他行業高,就係咁簡單.經常在接載我朋友嘅時候因為佢成日同我討論唔同嘅問題,而我往往亦都可以提供一個唔錯嘅答案俾佢,咁所以我亦都成為咗佢重要嘅意見提供者.所以之後佢亦都好信賴我,有陣時亦都比我跟佢一齊去公幹(雖然好多時都只係去揸車),咁去到大約2015年之後,因為佢業務實在太繁忙,所以就叫我正式加入,但係唔係要在辦公室工作,而係要去世界各地去同唔同嘅客戶開會.作為一個血氣方剛嘅年輕人,而且又無家庭負擔,一年可以四圍飛,何樂而不為.好多時佢都會專登安排亞太區嘅公幹俾我,加上我本身日文有N1程度,所以就主要安排我去日本公幹.果陣時我諗應該係我飛得最癲嘅時期,一年我諗最少都飛60至70次,好多時都係星期一至四就兼職揸巴士,星期五,六日就去日本工作,然後星期日凌晨搭港龍1:55東京返香港果班機(2019年12月已經取消,因為呢一班機絕對係一個傳說,因為永遠機組人員比乘客多),準時星期一早上接載大家返工.果陣時大約就係咁樣生活,久而久之亦都認識咗好多日本人,所以點解我亦都可以寫到之前風俗店果兩篇文章就係咁解.
其實我自己本身就對日本動漫文化好有興趣,機緣巧合之下就比我認識到 HoneyWorks ,之後亦都會趁工作空閒嘅時候去睇演唱會.呢一對樂隊之後有機會再講,但係 HoneyWokrs 對於日本年輕人來講,絕對係一個好神聖嘅地位,以我亦都深深受到 HoneyWorks 影響,搞到我會專登就時間去睇,就算要飛機去日本唔同地方都會咁做.之後因為一些意外,偶爾認識到一個日本女高中生,之後亦都發展成為情侶.本來我都有諗住同佢畢業就即刻結婚(因為佢屋企問題,所以同佢拍拖一個星期之後佢馬上搬了去我朋友在東京嘅房屋,同我朋友一齊住.PS:我朋友係一名女性繪畫師),基本上我之後每一次去日本公幹嘅時候,都會先去東京搵佢,然之後再搭內陸機去唔同地方工作,甚至乎有陣時會同佢一齊去唔同地方工作.但係可惜好景不常,正常我事業愛情如日中天之祭,上天開始對我作出沉重嘅打擊.因為佢一些先天嘅疾病,我同佢一齊咗大約兩年之後佢就離世,我好記得我係趕唔切見佢最後一面,我知道佢佢入咗醫院嘅時候我已經即刻搭飛機去日本,但係架飛機剛剛到九洲對出我就收到訊息話佢已經離開咗我.之後我落機之後即刻飛去醫院,但係可惜已經陰陽相隔,我果一刻我不停怪責自己點解唔搭早一班機飛去日本,點解要收工先至搭飛機去日本?作為佢男朋友,果陣時雖然佢父母對我有嚴重嘅偏見,但係我最後佢父母亦都決定可以俾我同佢走埋最後一程,我大約留咗係日本兩個星期同佢搞掂身後事之後,我就先至選擇返香港.我好記得我一行出香港機場禁區果一刻,我見到我父母係度等我,我之後即刻走過去攬住父母喊,旁觀者可能以為我同父母係好多年無見,但其實係因為我實在太傷心.返到香港之後,我足足自閉了一個月先至開始重新工作.即使之後好多朋友都問我有無事,但係基於我嘅性格,我一直都對每一個人講我無事,但係即使到了今日,我都仲未走得返出黎,因為原本果一次見面係諗住同佢求婚,但係又有邊個諗到竟然會陰陽相隔.因為對我嘅打擊實在太大,所以返黎之後我開始睇心理醫生,雖然到而家都仲有複診,但係始終對我心理影響太大,而且我亦都相信好難再找到一個願意同我咁癲嘅女生一齊,所以我係佢臨走之前我對住佢發誓我以後唔會再結婚,希望我地來世有機會再續前緣.
可惜壞事不斷,去到2019年9月左右,我發現我喉嚨痛,而且聲音亦都有所改變,果陣時因為尚未有疫情爆發,所以肯定不是感染了.果陣時我前前後後睇咗五,六個醫生都未能痊愈,所以就有醫生建議抽血.但係因為當時唔算係緊急嘅情況,所以大約11月先至進行抽血.我記得抽完血之後第二日我就飛咗去沖繩玩,而係返黎香港之前果日我收到醫生打黎嘅電話,醫生只係叫我盡快返黎香港,果一刻我已經知道一定唔會係好事.返到黎之後我覆診嘅時候,醫生同我講好大機會係癌症,希望可以再抽血檢查.其實果下我諗我雖然係絕望,但係反正都係上天安排,萬事萬物皆有定律,不可以違反,所以果一刻已經做定最壞嘅心理準備.結果當然唔係好事.大約係2020年農曆新年之前,化驗報告出咗,證實係鱗狀細胞癌第三期.其實果刻我知道自己時日無多,咁所以我就決定農曆新年後同幾個好朋友去九州環島自駕遊,但係因為疫情關係未能成行,加上病情急速惡化,所以最後剛剛過了農曆年初四就入院開始進行化療.正所謂識人好過識字,雖然我屋企絕對稱不上富貴,而且要治療絕對有機會需要出售屋企,但係好彩我朋友,亦都係我由畢業到依家都仲幫緊佢兼職做司機嗰個朋友,佢知道呢件事之後,佢義不容辭咁幫我俾晒所有治療費用,我一直都有問過佢點解要咁樣幫我,明明佢可以選擇唔幫我.佢只係答咗一個好簡單嘅答案:Why not?我好細識到你大,你每一次都幫我渡過難關,係時候俾我幫返你.其實果一刻我係感動到識點講嘢,甚至乎到而家我都係同佢講話我會慢慢將錢還返俾佢,但係佢而家都淨係同我講將啲錢拎去自己好享受吓已經足夠.開始接受治療嘅時候亦都因為遇上疫情,咁為了保障我自己嘅安全,所以我亦都選擇長期住係醫院.久而久之,我同所有朋友失去聯繫,雖然佢地一直都有嘗試搵我,但係因為我唔想人哋擔心,所以我係完全消失係社交媒體網絡上面.好彩嘅係經過一年嘅治療之後,大約2021年3月左右證實癌細胞開始縮細,對我來講絕對係一個好開心嘅消息,去到2021年10月左右就完全消失,所以就算係醫生都話呢一個算係一個奇蹟.回想返整個化療過程,其實一開頭嘅時候真係好辛苦,除咗食欲不振之外,更加會將食落肚嘅東西嘔返出黎,所以其實果陣時我真係有同醫生講過不如你俾我死咗佢算,因為真係好痛苦.但係我好記得有一晚,我發夢嘅時候我見到我老婆,佢捉住我隻手同我講叫我堅持落去,佢唔會比我死,之後我問佢點解唔俾我死?之後我就見到佢慢慢離開我.相隔一陣之後我就醒咗,之後我雙眼亦都開始通紅,之後更加係度喊.但神奇嘅係自從果日之後,好每一日嘅化療身體反應亦都逐漸減少,而且精神亦都開始比較好.雖然我唔係話完全相信一些科學未能解釋嘅事實,但係我相信佢地的確係存在,而我相信即使到咗今日,我老婆依家係我身邊陪伴我.
大約2021年10月下旬,我選擇同所有朋友講我患病嘅經歷,好多人第一個反應就係點解唔一早同佢哋講?因為我一直都唔想佢地擔心,所以就自己一個人默默承受.之後和2021年12月就因為我朋友委托所以就選擇回到Matters,係我身體仍然復原嘅時候重新投入創作.對於目前嘅我來講,能夠活在當下嘅感覺真好,畢竟對我自己來講,能夠生活多一日已經賺咗多一日,仲可以強求甚麼?
雖然我順利克服癌症,但係自從中學一次右腳受傷之後,我右邊膝頭蓋便飽受唔同程度嘅痛苦.雖然一直都有睇醫生食止痛藥減輕痛苦,但係始終唔係一個長遠嘅方法.所以醫生都一直建議我做手術,轉換成人工關節以減輕痛楚.雖然佢對我來講今次唔係最大考慮,而且就算真係要換,我應該都會選擇最安全嘅陶瓷關節.但係畢竟係需要做手術更換,有一定嘅風險存在,有機會影響將來我日常生活,咁所以我到了今日都仲係決定唔做,除非我痛到行唔到為止.但係始終有陣時都係太痛,所以有時都會用行山柺杖當一般柺杖伴隨使用.
正所謂人生如戲,中學嘅時候我係被校園欺凌的一人,之後有邊個諗到中學畢業之後叫我竟然係全班同學入邊最風生水起嘅一個?但係又有邊個諗到風生水起嘅背後,身體一直發出警號而我要到最後一刻先知道?我唔知道我仲可以生存幾耐,可能今天係我最後一天,又或者我能夠活到100歲? Who knows?但係人生從來得來不易,甚至乎我可以好現實同你講我有第二次機會重新開始人生,所以我絕對會比之前更加珍惜人生,好好享受活在當下嘅感覺.至於工作,可能比我身體休養多一段時間先,畢竟以前不停工作嘅生活實在太痛苦了,雖然目前係身體一切健康,但係始終元氣大不如前,加上抵抗力仍然虛弱,所以我諗可能都要一段好長嘅時間先至可以回復以前的光輝.雖然而家回想,我老婆離開咗之後我好傷心,但係睇返轉頭,我人生好似每隔幾年就要面對生離死別,我記得中學畢業之後無幾耐,一個由細陪到我大嘅朋友入咗醫院,等候器官捐贈,雖然最後等咗差唔多半年就等到,但係因為器官移植黎得太遲,所以做完移植手術幾日後亦都離開咗我,可能亦都因為已經麻木咗,所以都已經開始落唔出眼淚.
好多謝大家睇完一篇純粹只係介紹我自己近幾年嘅經歷,我知道我生日係應該講些開心嘅事情,但係對於目前嘅我來講,能夠活着已經係一件最開心嘅事,我仲可以強求什麼?今次就唔希望大家拍手,反而希望大家可以係下面同我講聲生日快樂,起碼比我知道有人記得我生日,多謝~
Like my work??
Don't forget to support or like, so I know you are with me..


c: text/html

text:
我有個朋友啱啱喊住咁打比我,話佢又一次失戀.
講一講佢份人先,又冇港女格,又唔爛玩,仲識煮返幾個好餸,不過最後一個唔少人覺得係優點嘅地方偏偏就係佢大部份失戀嘅主因:童顏.佢嘅童顏唔係「比真實年齡睇落細幾年」咁簡單,而係今年都廿中嘅佢每一次去馬會買六合彩或者同朋友落酒吧飲嘢都一定會比人查身份證——冇錯,係「每一次」.記得有次我地一班人飲飲吓嘢遇著差人查牌,有個便衣一見到佢個樣就講「𡃁妹,你落得嚟酒吧飲酒咩」,直到見到佢張身份證之後就冇再出聲即刻行開.
佢話好幾個男朋友當初都覺得佢個樣咁童顏有一種好可愛嘅感覺,不過當一齊咗一段時間就發覺自己好似拖住個妹出街,甚至比朋友笑佢戀童癖.有一個前任男友生得比較成熟,甚至比侍應當咗係佢老豆.又好難怪啲人咁諗嘅,我同佢講過如果我見到佢喺街度喊而我又唔識佢嘅話,我可能會買支波板糖比佢,再問「小妹妹係咪唔見咗爸爸啊」.極度童顏再加埋唔知有冇150嘅身高,唔望身份證邊會有人知佢已經係一個做緊嘢嘅OL.
曾經有女性朋友話不知幾羨慕佢睇落比真實年齡細咁多,但佢只係搖搖頭,嘆一口氣再講「林志玲嗰種叫不老傳說,鄭多燕嗰種叫美魔女,但佢自己依種根本就係發育障礙咁,永遠只會令人覺得個女仔好可愛,但唔會有人當佢係女人去愛慕」.其實都啱嘅,而家廿中嘅佢莫講話女人味,甚至連十八廿二嗰種青春氣質我都唔覺有,有時我都會懷疑到底當初佢啲前任男友點解會同佢一齊——當然我冇講到出口啦.
依位永遠嘅小妹妹,大概係所有同年齡層女性入面唯一一位想老快啲嘅人,因為咁先有可能搵到一個有穩定關係嘅男朋友.
又或者佢而家就搵個金魚叔叔比較快.

robotstxt: allowed

filter: keep


text:
薩滿教
薩滿教(英文:Shamanism),亦有人譯做「薩滿主義」,係一個世界性嘅原始宗教.薩滿教有兩種意思,一個係廣義上嘅意思,即係指世界上每一個民族所涉及到巫覡嘅信仰,另一個係狹義上嘅意思,即係指以西伯利亞為中心嘅亞洲民族信仰.呢種宗教有好長嘅歷史,「薩滿」嘅意思,係話一啲可以通天嘅人,通過薩滿施巫術去驅鬼治病,為族人祈福. 薩滿信仰喺原始時代就已經有,當時啲人對於好多自然現象都諗唔到點解,就覺得有一種超自然能力支配住呢啲所有嘢,慢慢啲人就將一啲自己預測唔到嘅嘢,寄託喺呢種超自然能力上,形成咗各種神靈,開始咗有薩滿信仰. 薩滿信仰喺好多地方都出現過,例如喺俄羅斯西伯利亞,百越,百僕,美洲印第安人,非洲好多民族,到北亞遊牧民族,都曾經興起薩滿信仰.
字源改
17世紀後半葉歐洲一啲民族學家去到西伯利亞,見到啲通古斯人嘅「薩滿」(Shaman)信仰,之後就對呢種信仰形式產生興趣,由於當時歐洲學者對宗教形式同種類都唔識得好多,所以當啲歐洲人不斷喺其他地方旅行或者探險時,發現類似嘅信仰模式,都叫晒做「薩滿」,後來就創咗 Shamanism(薩滿主義,薩滿教)出嚟.
後來當啲人對呢種宗教形式嘅研究越來越多,開始發覺薩滿無論係稱呼,表現方式同種類都有好多種,結果出現對「薩滿」定義嘅爭論,而結果係將薩滿分為廣義上嘅薩滿同狹義上嘅薩滿,廣義上嘅薩滿即係指世界上每一個民族所涉及到巫覡嘅信仰,而狹義上嘅薩滿即係指以西伯利亞為中心嘅東北亞地區一種民族信仰,特別係指通古斯人嘅民族信仰同埋類似形式嘅其他民族信仰.
而喺中國,一直都無「薩滿」呢個叫法,古書入面,薩滿多數叫巫教,或者叫巫,根據《說文解字》:「巫,祝也.女能事無形,以舞降神者也.」無形嘅意思,即係指啲睇唔見嘅鬼神,同時反映最早嘅巫都係女性,咁係由於早期以母系社會為主,到父權掘起之後,就開始有男巫,《說文解字》:「覡,能嚴肅事神明者.在男曰覡,在女曰巫」
北宋時又叫做「甘」,《新唐書》回鶻傳下:「祠神惟主水草,祭無時,呼巫為甘.」亦叫做「珊蠻」,《三朝北盟會編》卷三:「珊蠻者,女真語巫嫗也,以其通變如神,粘罕以下,皆莫之能及.」
直到20世紀80年代中,中國考古人類學家張光直提出中國古代文明亦係一種「薩滿式文明」,之後喺中國學術界就將古代巫覡文化全部都歸晒入「薩滿教」嘅研究入面.
不過美國同日本就有啲學者認為「薩滿教」唔可以作為廣義稱呼,佢哋主張叫「民族宗教」(Folk Religion),不過由於學術界一早習慣晒叫「薩滿教」,所以「民族宗教」呢個叫法都興唔起.
分佈,類型改
薩滿教係一個世界宗教,佢分佈極之廣泛,喺北亞,喺俄羅斯西伯利亞,百越,百僕,美洲印第安人,非洲等好多民族都有薩滿信仰,唔同民族嘅薩滿信仰都有佢哋一個稱呼,種類同職能.
薩滿神靈改
薩滿教信仰理論都係建基喺萬物有靈論,以前嘅人對好多自然現象都唔知點解,對於好多自己估計唔到嘅嘢,都覺得有一啲超自然能力控制住,基於唔同現象嘅特點,而慢慢演變成一啲神神鬼鬼嘅嘢,一啲好嘅嘢就當係神做,唔好嘅嘢就當係鬼做.佢哋認為好多現象都涉及到鬼神,而喺要做呢啲涉及到鬼神嘅嘢之前,就要搵巫師去先同呢啲鬼神溝通,涉及鬼嘅就要先將啲鬼趕走,涉及神嘅嘢就先要通過獻祭或類似儀式疏通,咁樣之後再做嗰件事情就會順利得多.而呢啲神靈主要都分兩類,一種係自然神靈,另一種係社會神靈.
自然神靈改
自然神靈即係指一啲大自然各種現象同埋動植物,好似天體,氣象,山川,動植物等各自都有一個神靈.例如天有天神,太陽月亮有日月神,行雷有雷神,山有山神,唔同嘅樹都有唔同嘅樹神,土地有土地神之類.動物亦都有神靈,甚至直情將某一種動物當成神靈,例黎族就認為蛇係神靈,佢哋相信蛇會保護自己.壯族就認為青蛙係神靈,佢哋甚至有青蛙節.古代藏族就認為鷹係神靈.另外,亦有啲動物神靈會識得變形,例如某啲民族就相信狐狸識變成人.北美印第安人嘅薩滿信仰亦同樣以動植物崇拜為主,佢哋會將一啲動植物形象整成圖騰嚟拜.
社會神靈改
社會神靈多數係根據靈魂不滅論而嚟,所以崇拜對象主要係人,亦即係祖先崇拜同鬼魂,由於相信人死咗之後,仲有個靈魂存在,所以發展出好多哀葬嘅儀式出嚟,等屍體就算腐爛晒,靈魂都唔會因為無處容身而周圍搞搞震,所以人死咗之後一定要好好安葬.考古研究話人類喺石器時代就已經出現墓地,反映出呢種靈魂嘅觀念其實好早就已經有.
基於靈魂嘅觀念,慢慢變成祖先崇拜,最早嘅祖先崇拜都係以女神為主,例如中國傳說之中嘅女媧就係一個女嘅祖先神.法國考古學家亦發現舊石器時代好多女神象.到後來父權制度興起,開始以父系血緣為中心發展出氏族嘅社會觀念,祖先崇拜亦變成一個氏族,一個民族以致係一個社群嘅凝聚力量.
但有啲因為葬得唔好,又或者死得唔好,例如畀人謀殺,病死等,呢啲亡靈因為死得唔甘心所以會變成鬼魂,周圍害人.好多有薩滿信仰嘅民族都相信,人有病係因為有啲因為病死而變成嘅鬼魂搞搞震,咁就要請薩滿趕鬼,通常會整個草人當做隻鬼,然後將個草人送走.
性崇拜改
薩滿面具改
祭祀改
占卜改
祭壇改
祭品改
祭器改
巫術改
巫術喺薩滿入面係一樣最重要嘅儀式,幾乎等如就係薩滿.巫術係以一啲手法去改變某啲嘢嘅一種法術,巫術嘅理論多數都係基於萬物有靈論信仰觀而嚟.根據英國人類學家弗雷澤對巫術研究,將巫術分咗做兩種;第一種係以結果影響原因,呢種叫「相似律」或者叫「模仿巫術」,即係話施巫術嘅人通過模仿而達到想要嘅結果,第二種係接觸過嘅嘢喺分開之後仍然可以維持關係,呢種叫「接觸律」或者叫「交感巫術」,即係話可以通過某個人掂過一啲嘢嚟對個人發生影響.
根據「模仿巫術」同「交感巫術」呢兩種形式為基礎,發展出各種唔同嘅巫術功能,好似男女交合,招魂,驅鬼,避邪,哀葬等.
電影改
- Quantum Men (Carlos Serrano Azcona) Spain 2011
- Other Worlds (Jan Kounen) France 2004
- Bells From the Deep (Werner Herzog) Germany 1993
- The Mad Masters (Jean Rouch) France 1955
- Au pays des mages noirs (Jean Rouch) France 1947


text:
米粉頭之骨氣何價 (狂想曲系列)
我,人稱「米粉頭」(當然亦有一班巴打鍾情叫我AV男) 嘅華列祖(Anderson Varejao),效力咗騎士足足有12年咁耐,真係可以話親身經歷住騎士由盛轉衰,再由衰轉返盛嘅呢個過程. 點知上半季季中我就突然畀騎士交易咗去拓荒者,跟住就隨即畀拓荒者請食咗隻無情雞,好在呢個世界「有麝自然香」,話哂我曾經都可以打出「14-14-3」嘅全面數據出嚟,所以勇士就隨即挖咗我過去幫佢地拖喇.
結果騎士同勇士今年再次响總決賽狹路相逢,所以我就無端端成為咗NBA史上首位同季效力兩支總決賽隊伍嘅球員……亦即係話,由於我今季大部份時間都係效力騎士,所以無論邊隊贏都好,我都可以不費吹灰之力就拎到隻Iverson同T-Mac都夢寐以求嘅冠軍指環. Anyway,最後騎士歷史性咁反勝咗我踎緊嘅嗰隊勇士奪冠,我當然有鼻屎咁細嘅不爽,不過從技術層面嚟講,我點都可以有隻鑲咗鑽石嘅冠軍戒指,又駛咩唔happy呢?
但係,內心嘅嗰個我不斷同自己講,我全個總冠軍系列賽平均先出得嗰6分鐘多啲(仲要有一場齋坐冷板凳),如果係勇士拎總冠軍嘅話,我都有丁點唔好意思攞隻冠軍戒指,第時我個仔問我點解會有隻鑲咗鑽石嘅戒指,咁我都可以答佢,老豆我真係有打過總決賽架(雖然打親都係垃圾時間). 不過如今係騎士贏,我如果都仲咁厚面皮去攞呢隻戒指嘅話,我真係返到去巴西都比江東父老唱到我黃都面哂,我仲駛出嚟行……路嘅! 你問我骨氣值幾錢? 咁我惟有叫你去數吓隻冠軍戒指有幾多粒鑽石囉……


text:
Weshare生日快樂!
話咁快就兩歲啦:)
呢個兩週年既大日子緊係要好好慶祝啦!
無錯,慶生既係Weshare,但呢個2nd Anniversary Box係送俾一班Weshare既會員既(啪手)
入面全部都係人氣品牌既產品,好野! 又有新野試XD
LUCIA既Con係我大愛,之前都有介紹過佢其他色,今次又有新色試,雖然無度數,但都無所謂,試上眼試既色先最真,鐘意先入貨.
我個人最鐘意佢One Day得黎,啪得住年Con既色水,上眼夠哂靚同出色.
Pure Revive 100%純天然有機茶籽油成分親膚,warm up後搽上皮膚會有種柔潤感覺,滋潤度好高,好似Lock實晒啲水分係皮膚到咁.
BEVY C.其實都聽過下,但一直未有機會用,趁今次有齊基礎保養試下先.
Detclear對我黎講係新品牌,Peeling Jelly成日都要用,呢枝細細枝可以留返帶去旅行試.
Smillson既沖涼液係燕麥+綠茶,呢個配搭又幾新鮮喎.
LA ROCHE-POSAY係好有名氣既醫學護膚品牌,有唔少敏感肌既朋友都非它不可,所以呢兩枝就送左俾敏感肌既朋友仔啦.
好開心呢兩年都參與左唔少Weshare舉辦既活動,希望同呢個平台一齊繼續成長,一齊開心Bloging:)
當然唔少得同大家一齊開心Share啦! 730‧WeShare與你心動約定.


text:
(學生會介紹)Monash Caulfield HKSA
今次Kongaroo會為大家介紹一個喺墨爾本嘅學生會 - Monash Caulfield HKSA.早前我哋為咗深入了解佢哋,仲專程做咗個訪問𠻹!嚟緊會去墨爾本讀書嘅Roodies都可以率先過嚟認識一吓同鄉先啊~ 咁到時開學做freshmen都可以淡定啲啦!
唔知大家知唔知,其實Monash Univeristy嘅HKSA擁有30年歷史㗎!Monash Univeristy喺墨爾本係有三大campus,包括Caulfield,Clayton同埋Peninsula,而今次Kongaroo嘅project就係同base喺Caulfield嘅HKSA合作啦!
Monash今屆嘅Caulfield HKSA係由6位主幹成員,亦都係稱為6大,包括主席,副主席,文書,財政總監,活動總監同宣傳總監組成.想知道佢哋點樣喺疫情下繼續運作,同埋佢哋搞HKSA嘅一啲分享同經歷,就要繼續睇落去啦!
唔好睇佢哋而家搞活動好似好順利咁,其實佢哋接任上莊嘅時候都遇到啲困難㗎!
Kongaroo: “你哋六位主幹成員係點樣組成㗎?會唔會有啲小故事可以同我哋分享?”
Monash HKSA副主席就表示: “其實接莊遇到最大嘅問題就係人手,因為要升任6大最少都要喺HKSA活躍參加過活動,有啲經驗.但上一年有唔少HKSA嘅活躍分子畢業,令到大家都驚冇人去接莊.但就係呢個時候我同主席都一齊企咗出嚟,話想lead個HKSA,一齊合作搞好HKSA!”
雖然佢哋大多都冇做過6大嘅位,但佢哋上年都係HKSA嘅committee,都有搞event嘅經驗.除此之外,佢哋今年嘅文書其實上年都有做6大嘅職位,仲係副主席添!熟悉HKSA運作嘅佢就可以為今屆指下路啦!加埋3位總監係做佢哋擅長嘅範疇,而且又有心,真係為HKSA帶嚟好多貢獻㗎!
Kongaroo: “今年因為疫情嘅關係,對留學生嚟講真係一個好大嘅困難,尤其係year 1嘅同學,喺識朋友方面更加係難上加難.究竟Monash HKSA會點樣幫助一班同學仔?”
主席就話: “今年更加希望連繫喺Monash讀書嘅香港人,幫大家喺呢段困難嘅時間,搞啲活動俾大家識朋友同放鬆吓.最緊要係佢哋想鞏固Monash嘅香港人community,令喺Monash讀書嘅香港人有一份歸屬感,呢個理念同我哋Kongaroo都好似呀!”
小編都好想知Monash HKSA具體點樣可以喺疫情其間連繫分隔兩地嘅香港學生,所以向佢哋了解下,原來佢啱啱上莊已經搞咗兩次zoom活動啦!
副主席就補充話:
“主要都係分組玩遊戲好似狼人殺同誰是卧底等等,同時利用分組活動俾同學更容易啲去識人.第一次嘅zoom活動就好似一個orientation咁,除咗玩遊戲,仲有關於澳洲小知識嘅trivia,俾year 1同學知道更多澳洲日常生活,嗰次活動都有差唔多100人參與㗎!”
其次,因為墨爾本放寬,佢哋都gather咗留咗喺墨爾本嘅香港學生,一齊出嚟食飯.佢哋6大都表示,希望香港疫情快啲好,佢哋就可以都喺香港搞活動,約大家出嚟玩,好似去party room搞gathering咁.雖然而家主要都係搞zoom活動,好似Games Night,Movie Night同online talk咁,但如果墨爾本一路放寬,佢哋都希望搞啲户外活動好似Sports,行山同燒嘢食咁㗎,所以記得密切留意住佢哋嘅動向啦!
最後,Monash HKSA嘅6大都好想同各位留學生講翻聲加油!
主席就話: “知道大家呢段時間,尤其係year 1學生同埋翻唔到去墨爾本嘅同學仔,未必體驗到真正嘅留學生活,但我哋都會盡力搞多啲唔同嘅活動,為大家增加識朋友嘅機會”. 同時,佢哋都鼓勵year 1同學參加多啲活動,同埋有咩都可以搵HKSA,大家都會以過來人嘅身份盡量解答你嘅問題,亦都好歡迎其他國家嘅學生join佢哋嘅活動,更加容易去認識香港文化㗎!


text:
-
vedente嘅發音發音人 AZ85 (男,來自意大利) 男,來自意大利發音人 AZ85
User information
Follow
0票 好 毋好
添加到喜愛嘅發音裡肚
下載報告
-
vedente嘅發音發音人 Ariela_ (女,來自意大利) 女,來自意大利發音人 Ariela_
User information
Follow
0票 好 毋好
添加到喜愛嘅發音裡肚
下載報告
-
vedente嘅發音發音人 AnnaLuigia (女,來自意大利) 女,來自意大利發音人 AnnaLuigia
User information
Follow
0票 好 毋好
添加到喜愛嘅發音裡肚
下載報告
-
vedente嘅發音發音人 IxnayF (女,來自意大利) 女,來自意大利發音人 IxnayF
User information
Follow
0票 好 毋好
添加到喜愛嘅發音裡肚
下載報告
-
vedente嘅發音發音人 gfl87 (男,來自意大利) 男,來自意大利發音人 gfl87
User information
Follow
0票 好 毋好
添加到喜愛嘅發音裡肚
下載報告
-
vedente嘅發音發音人 giorgiospizzi (男,來自意大利) 男,來自意大利發音人 giorgiospizzi
User information
Follow
0票 好 毋好
添加到喜愛嘅發音裡肚
下載報告


text:
"朋友 ,
其實你不妨將你想免費考DSE德文既事
分享俾咁多位巴打聽
咁樣一直俾人鼓吹 ,
我諗你就算德文水平再低 , 都會想考吧
有好多人係剛剛學德文既時候
會因為德文差,受到嚴重既挫敗 , 或者屈辱
而變得極度自卑 , 繼而僧恨自己 , 逃避現實
係呢個時候 , 免費德文考試就往往成為佢地既安樂窩
由於佢地自卑 , 繼而令佢地唔肯面對世界
因此佢地會以為DSE德文真係一個
唔駛錢有得考 , 自己考成點都唔會有人知既地方
只不過 , 佢地完全唔知道
係呢一個DSE嘅考場內
就算你可以屈機所有考生
但係你既德文,語言能力 ,
永遠都唔會因為你考完呢個免費嘅試 , 而得到認可
(btw , 你Writing可以寫既野 , 都未必少得太可憐喇:-( )
無端端考試而帶來心靈上既空虛
唔係好受架
所以
試下面對自己 , 面對現實啦
你仲可以返轉頭架 , AS8683:)
起碼大家都用緊一個你睇唔順眼既角度關心緊你丫 , 係咪?;-) "
財政預算案唔肯派錢,但係有幾個大膽嘅動作.一,送一萬海洋公園門票,近乎係倒錢落海,我真心覺得無謂…另外一個『優惠』,就係豁免2019年DSE嘅考試費.
一早就應該啦,X!
唔單止要豁免2019年嘅考試費,更加應該將呢個政策恒常化,所有在學,適齡,要考DSE嘅香港學生,考試都唔應該俾一毫子出嚟,呢個係教育政策嘅一部分,你有十二年免費教育,嗰少少嘅考試費,你唔當成教育支出?再去得遠啲,而且應該將所有Past Paper同Marking Scheme嘅版權完全公開,唔需要話你影印少少卷嚟操都要犯個靚法.
其實,考評局運作上嘅目標,根本就唔應該係為咗盈利.我以前考CE同AL,要畀幾千蚊出嚟,真係好肉痛.啲考試已經折磨到你要生要死,仲要我磅水,所謂貼錢買難受,所言非虛,考嘅時候都考得唔係太順氣.
全民DSE?
唔好意思,小弟唔係太想做時事評論員,返返入個正題先…我見到呢個消息之後,即刻發現Facebook充滿住『全民DSE』嘅Post,而亦都見到有朋友話要去考德文,因為免費喎.
我心諗,果然係香港人,一講話免費,唔理三七二十一,攞咗先.
喂,你仲考唔夠?我感覺經歷過香港教育制度壓逼嘅人,好有可能患上咗程度唔低嘅斯德哥爾摩症候群,或者直接係有被虐傾向…老實講,唔係有需要的話,無端端做乜走去考試?時間就是金錢,唔係話你唔可以去考,但係免費唔免費,唔應該係你決定考唔考嘅原因.你話我似陶傑,崇洋都好,大部分德國人都唔會咁得閑同你去計呢啲婆乸數,正所謂贏粒糖輸間廠,我懷疑德國點解咁多廠,香港咁少,個原因就係俾呢啲香港人敗曬…
話雖如此,我都好好奇——會考高考DSE一路都有德文考呢個事實,我一早就知道,但係真係無特登走去睇下佢份卷到底係點嘅樣.
如果我去考的話,成績會點?——其實我無興趣知道,不過教得德文耐,依家有幾個學生都有去考唔同程度嘅德文考試,例如歌德嘅分級試,A1到B2,或者係TestDaF都有.我自己依家無『考試衝刺班』,啲學生想考試的話,我都係自己睇下份卷,幫佢分析下,講解下點答題;而TestDaF自己考過,所以真係會分享一下自己嘅經驗.但係始終都未有實際嘅系統,自己都諗緊點樣可以有條理地喺考試之前幫啲學生準備一下,始終考試都係一個關口,有人幫忙,點都一定會輕鬆啲.
所以我自然對於所有德文考試嘅考核模式,難度,試題形式會有興趣,當係持續進修啦.
我對於『免費攞咗先』呢個做法唔係十分之理解,但係你考慮得考DSE德文,本身嘅德文水平一定唔會差(劇透:依家已經可以同你講定,你無B1,入去考真係純粹浪費人生寶貴嘅光陰),而準備考試嘅過程,都一定係促進自己學習德文嘅機會,而呢樣嘢,不管你嘅動機如何,我都一定鼓勵嘅.
我喺度想俾一個框架大家,假如大家真係想考DSE德文,有咩應該知道.
DSE德文考試起源
如果你去考評局個網站查詢一下德文考試嘅Syllabus,你會發現原來係Cambridge International AS&A Level嘅課程大綱.德文都有AS同AL嘅分別,其實考試形式近乎一樣,只不過AL多咗一份卷,係Component 4,要睇指定嘅Reading Material然後再答問題——C2寫作都有呢個Option,不過真係好Hardcore,我自己買咗指定嘅小說嚟睇,好惡頂,所以好早就放棄咗做Reading嘅寫作題.不過,DSE德文係AS程度,所以第四分卷大家唔需要考.老實講,你叫我去考,我一定考到,不過準備嘅時間會又長又痛苦,所以呢度可以鬆一口氣先.
所以,DSE德文只不過係披著DSE皮的AS German狼.由現在起,大家都可以用Cambridge International 嘅8683去辨認呢個考試.
知道咗呢個事實之後,要了解呢個考試就容易得多啦.
認授性
其中一個我唔鼓勵大家抱住『免費九考(免費的話考九次都無妨)』嘅心態去考嘅原因,係呢個考試嘅認授性.講歐洲語言,大家都知道最權威嘅係CEFR個框架,而我喺網上遍尋劍橋AL同CEFR嘅轉換,都搵唔到相關嘅結果,有一個網站有作出一個比較:
資料來源:http://www.ict4lt.org/en/en_mod4-1.htm#cef
但係呢個計算方法係根據英文嚟做,而且唔係一個官方嘅換算表,所以只能夠做一個參考.


text:
「生日」
今年老婆生日一直諗攪啲乜嘢好,因為年年都好似淨係同佢去食一啲好嘢,買紮花同買禮物比佢.其實自從郭大少出世之後,我哋好多時間都投放咗係佢身上.反而兩個人相處嘅時間越嚟越少,而且老婆真係實在好緊張郭大少嘅所有嘢,所以希望同佢去過渡假嘅地方,放鬆一下!因為過去一年佢真係好辛苦,尤其係因為郭大少嘅健康,堅持餵哺母乳超過一年.
「蘇梅」
其實準備咗嚟個旅程一段時間,一直都無同老婆講係因為想俾個驚喜佢.只不過去之前嘅一兩個星期要同佢講我哋去旅行,事關要準備郭大少嘅裝備,所以到最後都唔係啲乜嘢驚喜.如果只係得我哋兩個人嘅話,我相信我只會係前個晚同佢講我哋聽日去旅行.不過我老婆實在太醒目,前幾日都已經知道我哋會去邊個國家,直至有日佢又問我哋去邊先至話去蘇梅.希望佢可以輕鬆下啦!
「慶祝」
與此同時,其實今次嘅旅行仲有另一個意思就係我同老婆拍拖五週年.所以專登搵咗個我同佢都好想去嘅地方,而講咗好耐我哋終於去得成蘇梅.不過只係要帶埋郭大少一齊去旅行.不過好彩之前有同佢去過沖繩,而因為上次去五日落足五日雨,搞到我哋無得享受陽光與海灘.不過出發之前睇天氣報告又係話會陸續五日雨,希望今個假期可以有多少少陽光啦!
Also published on Medium.


text:
1 October 2017(SUN)
話說大半年前小小豬睇THINK BIG節目時,其中有一集係介紹鞍山探索館,佢見到節目入面嘅小朋友學做一個小礦工,佢都不知幾有興趣,仲叫我帶佢去玩.難得小小豬有興趣,我當然好樂意帶佢去玩,不過原來參加活動係需要自行組團,每團最少都要10個人,所以就冇得去玩了.
見佢地將會舉行「鞍山旮旯墟」,有得報名參加礦工學堂同埋導賞團,正正係小小豬最想參加兩項活動,所以就即刻登記報名,帶小小豬嚟體驗做個小礦工半天啦~
第一次嚟都唔多識路,跟住拍示牌就慢慢行去啦~
大約行左八分鐘(係我慢慢行啫),終於都到左鞍山探索館啦~
時間剛剛好,我地就即刻去報到,準備開展小小豬期待而久嘅小礦工之旅~
第一個活動就係礦工學堂~
首先就係觀察下礦石同普通石頭嘅分別,原來礦石係會有一層閃閃嘅石粒粒呀~
之後負責哥哥就借手機顯微鏡俾小朋友睇清楚閃閃嘅石粒嘅面表~
顯微鏡下嘅礦石真係好靚,小小豬話有點似月亮呀~
礦石除左靚之外,仲帶有磁性,可以吸住磁石粒添~
體驗左兩個小實驗之後,當然就到聽故事時間,聽負責哥哥姨姨講解採礦歷史~
之後小小豬就到左第一個好想參與活動,就係可以親歷體驗採鐵沙.雖然都只係少少嘅鐵沙,不過各位小朋友都好認真,小小豬就更加,因為佢話好擔心採唔到鐵礦,所以全程超認真咁去做...哈哈哈~
有DADDY幫手,咁就可以順利完成,不過...其實個磁石吸住啲鐵礦又幾靚,有啲似花花呀~
唔覺唔覺我地就體驗左一個鐘嘅礦工學堂,我地製作埋礦工工牌之後,就可以放工啦~
休息一陣之後,我地就出發參加另一個活動,就係主題導賞團~
初時我以為個導賞團係鞍山探索館附近,但原來唔係咁簡單,要行去另一個山頭入面先可以去到礦場.竟然報左名就當然繼續,所以三口子齊齊跟住導賞團員帶我地行啦!
不過,一邊行一邊聽住姨姨講解昔日礦工生活,真係可以對昔日礦工嘅生活了解根多~
其實昔日開採礦時水源都係受到污染,但無奈整條村都係得一個水源,所以當年礦工都被迫照飲.飲用受污染嘅水,再加上辛苦嘅探礦工作,所以一般礦工生命都係好短暫,真係好琬惜呀~
礦工每日回家都會行過平安橋,比喻可以平平安安回家~
之後我地慢慢跟住導賞員,尋找礦洞遺址~
行左大約20分鐘,終於到左礦洞遺址啦~
我地依個礦洞係屬於240ML(即洞口位於海拔240米高),由於已經封左,所以係唔可以入去參觀,只要可遠望入去睇下礦洞(記住千其唔好爬入去,因為真係好危險呀)~
嚟到依度,小小豬已經急不及待拎佢個磁石出嚟,因為到左佢最..最...最期待嘅環節,就係利用磁石搵出含有礦物嘅礦石~
小小豬好努力不停吸吸吸,搵礦石啦~
但為了保護天然環境,就算搵到礦石都記得唔可以帶走呀~
我地依個導賞團都大大話話行左差唔多兩個鐘,小小豬就極度享受,不過我就攰到冇朋友,所以一返到鞍山探索館,第一時間就入去礦工CAFE休息返夠本呀~
CAFE入面都有好多同礦工有關嘅擺設呀~
食物都係以體驗礦工生活為主,不過因為我地太晏了,好多食物都賣晒~
最後只可以食饅頭頂一頂肚(不過.....我都係想坐多啲....哈哈)~
其實今日都有好多攤位遊戲,不過因為間斷性落雨,所以好多活動都停左,大家都唯有迫入市集避雨,所以入面真係勁...勁....勁多人呀~
好唔容易先搵到依個兒時玩意俾小小豬玩一陣咋~
其實我地都未行夠,不過因為見好大舊黑雲嚟緊,為左可以安全渣車離開,所以我地就準備回程了~
今日小小豬都叫做體驗左佢最鐘意嘅兩個活動,所以佢都應該係好滿足,但就因為天雨關係,我地都未行晒整個探索館,有啲兒時玩意都未玩,有少少未盡慶啦!
(亦都因為太滿足,所以不停叫我再帶佢嚟參觀)
我會密切留意鞍山探索館資訊,當佢一有活動舉行時就再帶小小豬嚟玩多次,難得佢鐘意,又係一個可以學到知識,又有意義嘅地方,我絕對唔介意報名嚟玩多次呀!
溫馨提示:
- 由於始終都係會行山路,那條路都唔係平坦,所以唔太建議太細嘅小朋友去參加,始終小朋友安全係最重要嘛!


text:
我們的桌球大師(傅家俊)第一集
我們的桌球大師(傅家俊)第一集
如楓:Hello 歡迎收睇 MamiTv,今日有我如楓在這裡,邊個傾計呢?嘩!犀利啦呢個,我細細個喺體育新聞已經聽到佢個名,好勁呀!
佢就是傅家俊 Marco 你好!Hello 你好,今日有得同你傾計好開心!
傅家俊:Thank You Thank You
如楓:我對上一次同你一樣在桌球界咁利害的人傾計果個係吳安儀,今日我竟然可以集埋你郵,我覺得非常之開心
傅家俊:Thank You Thank You
如楓:其實今日訪問你當然有個原因,知道你最緊開始了一間桌球學校,仲要係專提供給小朋友你係唔係.
傅家俊:係呀!呢到係全球第一間兒童桌球學校,專係提供給4至10歲小朋友,我地當然是教佢哋打波,但係學波期間都會學到其他好重要嘅嘢,其實桌球教識我啲咩,我都會同小朋友分享.
點解會有呢個概念開一間兒童學校,其實自己已打左職業比賽咁多年,一直以來都希望成為一個教練,但因為有了兩個囡囡之後,然後發覺原來即係其實教小朋友打波都可以呢?
因為未有人做過,之後同太太商量,佢比左好好意見我,其實真係可以教小朋友打桌球,其實真係可以成立一間兒童桌球學校,所以慢慢向著這條路一步步發展,希望能夠可以.
如楓:有冇曾經搵過你囡囡做白老鼠呢?快啲嚟比我試下教你
傅家俊:在屋企有同佢玩過一下,因為屋企有一張摺得的兒童桌球枱,同好玩下,親子活動,其實是一個遊戲,但都有教她們怎樣揸Q,到底桌球係咩呢,她們有時都會睇到我去比賽.
如楓:但其實你覺得易唔易?教小朋友
傅家俊:都可以,有睇過我比賽大概個桌球係咩嚟,之後就可以,同小朋友都係慢慢一步一步教佢哋,但同小朋友係有啲唔同之處,教大人就會好正經教點揸Q 點企位,但小朋友就要諗一啲方法令到佢地,觸發到佢興趣,如果唔係佢哋會覺得好悶,所以有時要講返佢地嘅語言,要同佢哋溝通到係好緊要.
如楓:在練習過程啦,話明係兒童學校,同大人練習嘅時候,在工具上或在枱面上望嘅角度,佢哋可能好矮嘅,會唔會有啲枱太高佢地望唔到呢?
傅家俊:都係,所以我哋特別訂造咗一啲兒童桌球枱,個尺碼會細過我哋平時打開嘅成人桌球枱好多,會係我哋平時打開嘅四分之一尺碼,高度都係會矮啲,只是係80 cm 高,所以好適合小朋友去打.
話就話80 cm 好適合小朋友去打,但有啲小朋友生得比較矮細啲,我哋都有些高台比佢哋企上去打桌球.
另外一樣嘢就係球杆,因為球杆都要視乎一個球員嘅高度先可以適合到佢本身去用,我哋亦都會訂一些短啲輕啲嘅兒童桌球杆比佢哋去打波.
如楓:因為如果唔係開始嘅時候,唔小心會整到人.
傅家俊:係呀係呀,其實一啲好簡單嘅嘢,同小朋友都要留意一下,例如球杆呢樣嘢都好緊要,球杆當然係用嚟打波喇,但佢哋係會諗到好多樣野嘅遊戲
如楓:你係估唔到嘅
傅家俊:估唔到嘅,好似哈利波特當自己係個巫師,坐喺球杆上,扮識飛,篤上天花板,或者變成武器.支球杆對於佢地嚟講.第一件事對佢哋講嘅係安全措施,呢個好緊要.
如楓:呢個真係要
傅家俊:但小朋友嘅創意係無限嘅,同佢地一齊你幾好玩幾開心嘅.
如楓:在練習上在他們注意啲咩,或者你會覺得訓練到佢哋啲乜嘢?
傅家俊:其實桌球可以訓練到小朋友好多野,第一樣野係最重要係專注力,桌球係一種好講究準繩度嘅遊戲,有少少編差個結果就可以差好遠同你想像嘅
所以其實係個集中力同專注力係好緊要,你要做好每一個動作,同埋情緒控制都好緊要,因為成日會打失波,點樣去調整自己嘅情緒.
如楓:唔好比之前果波影響自己情緒.
傅家俊:要點樣從錯誤中學習,呢球打得大力咗,呢個揸球杆揸得唔好喎,下次咪做返好啲,情緒控制喇專注力喇,手眼協調喇,呢個好緊要
如楓:係呀係呀,其實我覺得諗野方面都會,好似人哋果啲玩數學咁,好似要計數,你會再心思細密咗會唔會嫁?
傅家俊:會呀會呀,當你越打得叻咁時候,就會諗下一步,唔係剩係入一球,要諗下入第二球第三球,其實係一個計劃嚟嘅.即係好似人生咁,唔係剩係睇呢一步,你要睇你往後條路人生條路點樣行,桌球都係一樣.所以教識小朋友係原來有好多種方法,要打哂呢盆波,其實冇話咁定錯,可以啟發小朋友果個決擇嘅能力同計劃呢樣野都可以學到.
如楓:會唔會諗訓練到啲小朋友出嚟帶埋佢地一齊出去比賽呢?
傅家俊:會呀!依家啲小朋友真係叻,我最開頭設計課程嘅時候,我就可能寫得比較簡單啲,依家慢慢上咗一段時間,見到小朋友嘅進度比我想像中快好多,佢哋真係好叻,學習學得好快,佢哋成日問幾時有得比賽呀,我好想參加比賽,因為成日教佢地基本功,但基本功係好緊要,小朋友可能會覺得比較悶啲.
如楓:悶啲,一定你
傅家俊:所以成日想希望打比賽,可以同啲朋友仔一齊,睇下你勁啲定我勁啲,佢哋好叻嘅.
— 嗚謝 —
嘉賓:傅家俊
主持:陳如楓
場地:Master Snooker Kingdom
拍攝:Edward , Jordy
剪接:Edward


text:
TVB臺慶劇《是咁的,法官閣下》自播出以來一直口碑都不俗,加埋劇中一眾演員嘅落力演出,更加系畀觀眾帶嚟眼前一亮嘅感覺.喺一個劇組中一同拍戲成長,演員們都成為咗好友,感情增進唔少.
咁喺劇中飾演初哥律師嘅王梓軒,同林秀怡自從拍完劇集后都變得老友鬼鬼,較早前仲一同畀邀請出席網絡平臺訪問,加埋臨近圣誕,佢哋都預早同粉絲們一同慶祝圣誕節嘅到來.
而王梓軒喺訪問中都大贊拍檔林秀怡,佢話:“其實佢表面好似好嘻嘻哈哈,一埋位工作就好認真,不論個角色戲份多與少,都會有自己嘅一套.今次同佢一齊上節目,搞到主持都冇心機,因為我同佢都有做開節目主持,搶咗對方嘅對白,主持人都話輕松唔會擔心死氣沉沉.”
而林秀怡都大贊王梓軒音樂才能,佢話:“拍劇先同王梓軒認識,嗰時以為佢只系識音樂嗰類,點知拍完之后先知佢系一個才子,除咗音樂上佢可以畀意見我,討論股票投資都可以搭嘴,佢真系咩都識.”
兩個人喺節目中不斷“互戴高帽”,互相贊美,林秀怡仲表示王梓軒嘅“奉承話”講得好好,要派利是報答佢.不過,連隨就引來眾人嘅歡呼,更笑話佢已經秘婚,梗系啦,雖然系玩笑,但都系希望林秀怡可以早日傳出好消息.
其實林秀怡進入TVB都成十年嘅時間,演技嘅進步大家都系有目共睹,據悉,喺跟住落嚟嘅新劇《婚姻合伙人》,《十二傳說》中均有份參演,唔知到時佢又會畀我哋帶嚟點精彩噶演出呢?
Like MisshkNews Facebook!不出门也能知天下事~


text:
《如果有得揀,有邊個男人會想開 OT》
[毒者文澤]男朋友永遠都唔會同你講,因為要加班,見唔到自己女朋友,心會係度痛.
男朋友不說,係因為佢深明,其實講左出黎,係無人會KNOW THAT FEELING’ BRO.俾佢深夜一個擁抱.
我首先想問,如果有得揀,有邊個想對住一檯都係野,老闆既西面,多過見自己既女朋友.(除非佢女朋友好惡頂)尤其是果D值得慶祝既日子,BOOK好左台,明知女友會著得靚靚,背心高爭迷利裙?攬下女,鋸下扒,人生一大快事.用得著對住EXCEL幾千行剪剪貼貼?
選擇OT,而唔係你,的確係客觀現實.但有無諗過,其實係因為男朋友願意向你投信任既一票,先至下既艱難決定.因為,老闆絕對唔會識因為你早走而體諒你;但女朋友,總希望有一絲希望,你出到黎公司樓下,一疊聲道歉,自己女朋友係未走.就算唔能夠好開心,都可以擠著一絲微笑:
今晚辛苦你啦.我地去食魚蛋粉一樣唶.果下SWEET爆.女朋友要TUM,男朋友唔需要?下?又話男女平等.
係,你有情緒,你都可以嬲,你可以話做乜唔將自己二人世界放係第一位.再加上今日你都俾人丙完自己又黎M同事又講一輪是非果D一連串加乘因素,所以依家男朋友遲到,拎正牌發掹憎.但係兩個人係埋一齊,除左浪漫,激情,開心;係咪都有互相扶持,安慰,溫情既成份?好天開心,落雨都要一齊擔遮架?而唔係永遠問:點解唔可以你係永遠開遮果個??
點解唔係我重要D,係永遠都解答唔到既問題.WORST CASE,我地亦都唔會要求對方體諒既.我相信幾十萬香港仔,都唔知試過幾多情況,加完班,俾女朋友屌打,仲要調番轉頭安慰哄撮.但你自己問心呀,果下畫面,其實你條仔已經當左你係佢老細啦,先會再食得落果下死貓.呢D都係聞者傷心見者流淚既畫面黎.
施主咁又何必.咁樣玩,再落去,終歸會無意思.人地重視未來,你就重視現在;到人地講現在,你就同人講將來.如果無時光機,係搞唔掂既.自己買本叮噹睇睇,再諗諗吧.
#唔知點解呢DTONE
#會諗起杜文澤教訓人既時候既TONE


text:
瑪麗·居里
瑪麗·居里(又叫居里夫人,居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係頭一個攞諾貝爾獎嘅女科學家.
佢攞過兩次諾貝爾獎,一次係諾貝爾化學獎,一次係諾貝爾物理學獎.1903年同老公皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.
居禮夫人響Sorbonne識咗另一名講師,皮耶·居里,即係佢後來嘅老公.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同安托雲·昂希·碧格希勒一齊分享1903年嘅諾貝爾物理學獎,居里夫人亦因此成為史上頭一位攞諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係史上頭一位攞兩項諾貝爾獎嘅人,而且係僅有嘅兩個喺唔同領域攞諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩華.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅銀紙同郵票上.化學元素鋦(Curium, Cm, 96)就係為紀念居里夫婦而命名嘅.


text:
我一直都以為尖東個寵物商場會開先,點知比廣東捌拾爬咗頭.廣東捌拾有名你叫,佢地址係尖沙咀廣東道68-80號一樓至三樓.呢個商場嘅賣點係以80年代嘅香港懷舊風格為主題,另外,位於三樓嘅第二人生體驗館更加係全港首個劇本殺遊戲添,一路睇落去啦!
1/F 市集及食肆
1/F 係市集區域,就好似今年年頭嘅大乾爹市集就係喺呢度舉辦架喇.而依家就有十多間市集形式嘅小店畀大家購物.
而 1/F 嘅另一邊就有兩個小食店,分別係德國熱狗同埋長洲角酪,兩間都係人氣小食店黎架.
今時今日,講乜都係假,最緊要打咭.所以呢度嘅裝修連枱椅都係以80年代嘅香港做藍本,再配合幅牆做backdrop,完全滿足晒你打咭嘅要求.
2/F miniMART 香港超市
雖然佢叫做超市,但係就唔係話好大亦唔係你心目中嗰種超級市場.你當佢係759同Donki形式嘅店鋪咁啦,都係以賣日式零食,化粧品及清酒等等為主.
3/F 第二人生體驗館
呢個第二人生體驗館就真係值得花時間為大家介紹吓.佢係一個以劇本殺(即係真人角色扮演遊戲)方式去玩嘅遊戲.遊戲一開始,其中一位玩家就會係兇手,所有玩家可以喺現場實境搜證同埋與其他玩家交換資訊;每個玩家當然都有佢自己嘅秘密但係唔好畀人知道;真相只有一個!搵到兇手或者兇手成功逃脫遊戲就會結束.係一個鬥智鬥力仲要考你膽量嘅真人角色扮演遊戲,所以只限18歲以上人仕參與.
廣東捌拾Cantonyama
位置:尖沙咀廣東道68-80號
營業時間:星期一至四12pm-9pm,星期五至日12pm-10pm
廣東捌拾Cantonyama泊車泊邊好?
由近至遠講,近一定貴,遠有好選擇.
1. 海港城港威大廈停車場,有泊車優惠.(按我導航)
2. 中港城停車場,時租價錢貴海港城港威大廈一元,但有日泊優惠,星期六日日泊只需$80.(按我導航)
3. 中間道停車場 H Zentre,雖然遠少少,但係H Zentre做緊泊兩小時或以上,無條件免費一小時優惠,無需登記,無需消費,抵掛?(按我導航)
其餘熱門泊邊好文章:
大嶼山自駕遊泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
海洋公園泊車泊邊好
The Wave / 觀塘工業區 泊車泊邊好?


text:
嚟到英國話咁快就半年有多,即係代表香港份工好快就到期要講拜拜. 將來想喺本地買樓,如果要做按揭,就要有份本地工,銀行先會借錢畀我. 加埋香港儲落嘅錢根本唔夠我哋一家人退休用,仲有兩隻化骨龍讀緊書,唔返工真係唔掂.
近日睇見 Roymail 請臨時工,主要工作係做信件分類. 外國人好重視聖誕節,大家會互相郵寄信件,聖誕咭或者禮物,所以郵局為咗應付呢個爆發式增長信件嘅季節,佢哋會請大量嘅臨時工嚟做分類信件. 我見佢有三個時段提供畀人,Early – 朝早 6:00 到下午 2:00;Late – 下午 2:00 到晚上 10:00;Night – 晚上10:00 到朝早 6:00. 我見 Late 呢個時段唔錯,我可以返咗香港工半日,食埋晏先再踩單車返工都得,夜晚返到嚟休息下,第二朝仲可以車兩小妹返學添. 加埋當做儲下本地工作經驗,可以同人溝通下,人工都有成 £13.5 一個鐘,唔錯呀.
做乜唔搵返 IT 工? 其實我又唔係一定要搵返 IT 工嘅,呢啲又唔多駛用腦,只係用下體力,眼力,腳力嘅工作,應該都唔會太辛苦,做下先囉. 而且我知道自己乜嘢料啦,我又無 degree,又無 MS certificate,英文又唔係好,剩低有嘅係有香港工作經驗,鬼佬都未必會理你,加埋 IT 又係要不停咁追新技術,新知識,真係會學到人到癲. 哈哈哈,其實就係我怕讀書,怕考試,所以先唔想做返 IT 啫.
好,上網申請先,一講到要 apply 工作,我呢啲文件白痴人真係低能到一個點. 我上網申請,一早準備好晒啲 passport,車牌等等嘅資料,話咁快就填好晒 submit 咗出去. 但係兩日後就收到 Roymail 嘅 email 話我遞交嘅資料有錯,初時以為佢直接 reject 我啦! (HR 心諗:呢條友做嘢都咁唔小心,分分鐘請咗佢嚟做嘢咪麻煩多多) 原來佢話會 withdraw 咗我份申請表,叫我自己再去申請過咁話,仲叫我睇清楚究竟我要畀啲乜嘢資料. 人哋寫明要 submit share code 去證明我可以喺英國呢度工作,我又唔知發乜神經 attach 咗我申請 BNO VISA 嘅 email 畀人 ( 裡面有寫我可以喺英國工作 ).
第二日拿拿臨去網上申請返個 share code,然後再填多次張網上表格 send 過去畀 Royalmail. 相隔兩日,又再次收到 Royalmail email,話我今次個 share code 無 upload 去正確地方,叫我喺佢哋個 uCheck 裡面正確位置再 upload 一次. 頂,究竟邊度呀…. 又要再嚟多次. 其實我搵極都搵唔到究竟邊度 upload share code,都唔知今次再 submit 係咪會 ok,希望今次 ok 啦.
隔咗兩日又再收到 email 話我 submit 上去嘅文件有錯,個 share code 文件要 upload 去返相應嘅地方,叫我再 apply. 我今次逐個 field 去睇,都睇唔到究竟邊度有寫明 share code upload,都係求其再搵另一個地方再試下. 今次究竟係會再彈回頭定係唔會再受我玩呢?
等咗成三個星期,音訊全無. 我有無填錯呢? 我有無 send 錯 copy 呢? 佢又無彈回頭,咁係咪叫做無問題呢? 但係無問題又點解會無晒聲氣嘅呢? 心有不甘,去 Royal Mail 網站睇下招聘頁面 search 下有無我 apply 嗰份工先. Loading…… Loading…… Watching…… Watching…… 點解唔見我嗰區有空缺嘅? 唉,應該係我改咗咁多次,已經搵咗其他人去做啦. 第一次就咁衰咗!
23-Nov 終於收到 Royal Mail 嘅email,原來真係太多人申請,所以暫時無位畀我. 佢哋會睇下情況,如果有位會再通知我返工…… 即係我已經 submit 成功啦. 而家都就嚟 12月,應該都唔會有工返㗎啦,叠埋心水下年一月搵工.


text:
我有多重身分就人人都知:歌手,唱作人,唱片監製,仲有涉獵錄音室,懷舊餐廳同埋婚紗店等等,嚟緊仲有可能越嚟越多添!雖然我肯定唔係樣樣都識嗰個,但係我肯肯定係咩都鍾意學嗰個.人生流流長,keep住學,咁先好玩.有啲嘢早啲學,唔單止易啲學得好,仲分分鐘對您嘅將來影響好大,就好似我細細個學鋼琴同京劇咁,理財都係一樣.
講到學嘢,之前去旅行聽導遊講,猶太人從小就會教小朋友管理自己嘅財富,畀小朋友參與家中開支嘅管理和規劃,小至每日到supermarket買日用品,大至屋企買家具,裝修,或者去旅行嘅安排,讓佢哋知道商品嘅價值,甚至教佢哋用少少勞力去做價格上嘅篩選同市場研究.呢啲理財觀念全部都係從小一點一滴累積返嚟,趁早學趁早experience 好緊要.呢啲仲唔係終生學習,終生受用?
今時今日,我都會叫人早啲開始學理財投資,時間係唔等人,而機會就只會留畀有準備嘅人.對啱啱出嚟做嘢嘅年輕朋友,又或者只係識少少未能做代表嘅新手投資者,如果可以捉緊時間,早日開始學理財,慢慢累積財富,將來您就會多謝自己今日嘅決定.
咪話我唔提吓您,Citi Plus有一系列理財攻略同小貼士,可以由淺入深level up您嘅理財知識,就算您係理財新手,或者本身已經有啲經驗,都可以輕鬆上手!睇完攻略又可以做吓小測驗,好快就可以由銅級一步步升呢去鑽石級!嚟緊仲會有更多生動有趣嘅文章,記得keep 住入嚟睇,一齊chill住學,玩住賺更+多!


text:
街坊工友服務處
街坊工友服務處,簡稱「街工」,係香港一個已經摺埋服務社區同勞工嘅壓力團體,旗下有再培訓教育中心,荃灣教育中心,荃灣豪輝綜合服務中心,勞工(工會)事務組同社區事務組.同時佢哋亦曾經係香港泛民主派入面,其中一個參政團體,而家喺香港立法會同埋區議會議席清零.執行委員會末代主席係盧藝賢.總部響新界葵涌葵芳邨葵仁樓地下,係少數將核心設喺公共屋邨嘅香港政治團體.2022年3月15號,街工畀職工會登記局取消登記.
史[編輯]
七十年代中末期,香港嘅基層工友普遍缺乏基礎教育,難以出頭;適逢當時學界關心社會之風熾熱,故此不少熱心而受過高等教育嘅後生仔女,就投身工人教育行列,開辦工人夜校.
1975年,喺香港大學畢業嘅著名民運份子劉山青,有見新界荃灣地區基層勞工眾多,而哩啲基層工友普遍只有小學程度教育,甚至唔識字,所以就響哩區成立咗「新青學社」.除咗教導青年勞工讀書之外,同時更教授佢哋關心社會,關心社區嘅社會意識課程,從而令工人運動萌芽.當時響新青學社任教嘅人,除咗劉山青,重有前任立法會議員梁耀忠,以及後來成為著名電影導演嘅岑建勳等等.
後來劉山青響八十年代初,因為到廣東廣州援助被捕國內民運份子王希哲等,而被中共方面判處反革命罪,而工人學校亦因為港府此時大力提倡官辦而結束.新青學社導師梁耀忠等人,就提倡工人社區化等口號,咁啱葵芳邨葵興邨廉租屋大廈爆發「26座問題公屋醜聞」事件,梁耀忠就率領兩邨居民投入抗爭運動,隨後更加喺1985年香港區議會選舉中,贏得葵涌及青衣區議會葵芳及葵興選區議席,並將學社改組為街坊工友服務處.
教育服務[編輯]
由於繼承著新青學社工人夜校,故此街坊工友服務處繼續設立教育課程畀區內嘅工友同基層市民.
現時街工共設有三所教育服務中心,包括荃灣教育中心,荃灣再培訓中心,荃灣綜合服務中心,提供再培訓課程,學生託管等畀區內人士.
勞工服務[編輯]
現時街工勞工服務組提供協助組織工會,勞工法例求助等保障工友權益活動;而街工旗下共有十四個工會:
- 文職,倉務及推銷從業員工會
- 管業及保安從業員工會
- 貨櫃碼頭內運司機工會
- 建築地盆
- 健康及護理服務從業員工會
- 專業家務助理協會
- 飲食業從業員協會
- 通利琴行職工會
- 環境衛生康樂文化人員協會
- 香港客貨車從業員工會
- 香港醫院合約及臨時員工總會
- 前線福利從業員工會
- 新界的士司機權益大聯盟
- 香港中醫師權益總工會
社區服務[編輯]
街工同時為葵青區區內居民,提供社區事務諮詢及投訴申訴等服務.由於街工定位基層,故此社區服務組多以照顧葵青區內公共房屋區居民為主.同時亦曾參與要求公屋減租,阻止政府賤賣公屋商場等運動.
由不同方面公屋居民及獨立社會福利人士成立嘅捍衛基層住屋權益聯盟,街工亦有派代表參與.
而街工亦分別響中環,葵芳邨,石蔭邨,安蔭邨及葵興邨設立社區辦事處.
參與政治[編輯]
街坊工友服務處早喺1985年香港區議會選舉中,就派人參與區議會選舉,不過直至2003年香港區議會選舉前,只係派人響葵青區參選.
響2003年香港區議會選舉中,街工共派出五名候選人參選,其中響葵青區出選嘅梁耀忠,梁永權,尹兆堅同梁志成分別喺葵芳選區,安蔭選區,石蔭選區同葵興選區當選,喺葵青區議會中,以單一組織嚟講係第二大勢力,僅次於香港民主黨;由於街工同屬泛民主派陣營,故此葵青區係香港十八個區議會中,少數主要由民主派控制嘅區議會.其中梁永權更當選葵青區議會副主席,係街工唯一一席嘅區議會正副主席.而響黃大仙區新蒲崗選區出選嘅黃兆文就落敗.
被視為街工標誌嘅梁耀忠,早喺1991年香港立法局選舉中,參選新界南直選,不過落敗.1995年香港立法局選舉,佢循新九組功能組別第二組紡織界當選,晉身立法局;之後響1998年,2000年同2004年香港立法會選舉中,梁耀忠都喺經新界西地方直選當選.
由於梁耀忠在地區工作相當穩健,故此佢參選區議會或立法會,均多次高票當選,被譽為票王.而響2003年香港區議會選舉,更獲得全港最高票.2004年香港立法會選舉中,街工名單首次加入區議員尹兆堅,想帶多個人入立法會,可惜最後只得梁耀忠一人當選.
2019年第6屆香港區議會選舉,街工派出四位候選人(梁志成,梁耀忠,梁靜珊,何惠彬)參選,結果全部當選,亦都成功衝出葵青區,第一次喺元朗區有區議員席位.
區議員[編輯]
街工原本喺2個區議會擁有4個議席,但隨住何惠彬喺2020年6月尾退出街工,梁耀忠喺2021年4月因為煞停警黑亂港落實五大訴求集會被判坐花廳8個月(緩刑1年),梁志成,梁靜珊同年6月取消同街工嘅政治聯繫,而家街工冇晒區議會議席.


text:
蝠仔all stars ranking 2022.7
Posted on
by 蝠仔
•
蝠繼續冇乜睇嘢,睇都係睇少少汁汁.err… 好似都係冇睇… 蝠好似到呢一刻都未睇過冇まなかちゃん嘅汁汁.而家望到嘅話都係朋友send出嚟嘅圖.咁蝠仔最近喺度做咩呢~ 嗯,二次元XD 剛好6月尾出咗隻好想玩嘅game,整個7月幾乎都喺度玩.另外就係睇電影睇劇… 呢個活動我已經冇做好耐,但而家我形容自己係「心靈嘅路宿者」,為咗找寄托平時唔睇嘅嘢都會睇平時唔做嘅嘢都會做… 而今次就係睇浜辺美波.或者又係時候update下個女優嘅ranking.
anyway,呢啲係後話,今日呢個ranking係idol嘅ranking!!
.
上面都講咗其實蝠乜都冇睇,ranking嘅變化都唔會好大,尤其係最上面嘅人s.るるちゃ要郁其實係要我肯去睇冇まなかちゃん嘅汁汁,而so far又未有我好必要睇嘅嘢,於是只能放住先.不過呢一日我知道一定會嚟,因為以group嚟講而家除咗汁汁其實興趣非常近零.加上りあい推し嘅朋友冇咁易放過我(笑),るるちゃ應該唔洗等太耐.相對嚟講かみこ比較被動,因為我又唔會主動睇,又冇會放毒嘅朋友.不過かみこ喺我排名咁耐(而且一直都係高位),點都係有大量嘅愛.如果突然有啲嘢令到我睇アンジュ,咁個故事嘅走向可能又會唔同.想講嘅係蝠而家冇一個可以座陣嘅人,乜都有可能發生.
最近唔知點解見到めいちゃん就好愛♡ 雖然唔知會維持到幾耐,但既然而家愛佢就只有升呢條路,而且同佢上一位都唔係冇得鬥.因為きさきたん我唔係每一刻都咁愛佢,反而(?) りさち最近真係可愛死了♡
ビヨ下跌除咗因為りさち強勢之外,聽到佢哋又有舞台真係由心火出嚟.唔係唔鍾意佢哋,但可唔可以唔好係舞台都係佢哋?MM,アンジュ,汁汁最後一個舞台係4年前.WTF?
其餘都冇乜嘢要pick up,都係咁上下.


text:
#ParentLicenses1791
我係一個80後嘅家長,最近睇到幾篇關於自閉症小朋友嘅問題而有感而發
喺我嘅成長史中,所理解嘅自閉症係外表傻傻地,唔識講嘢,講都係單字或者簡單句子,成日發呆,或者失驚無神會尖叫,失控會撞牆等,相信好多人都對自閉症患者嘅印象都係咁
相對一啲好活躍,唔聽人講,唔受控制,駁嘴駁舌,古靈精怪,搞破壞嘅小朋友會歸類成曳,細時嘅我就係呢啲曳女
細時嘅我對住初生嘅細妹好有愛.例如,我記得媽咪陀住佢嗰陣好鐘意食辣嘢,媽咪成日話細妹大過一定好食得辣,所以好錫細妹嘅我,當佢唔肯食奶,驚佢餓死,於是喺佢嘅奶樽上搽辣椒油.或者你會問點解唔係辣椒醬而係辣椒油,因為我覺得辣椒醬有核,而辣椒油唔會令細妹哽親,結果亦都可想而知,就係我個8月15即時膨脹咗.類似以上大人及正常人理解唔到嘅事多不勝數
喺我成長期中,喺學校我係異類,無朋友又無老師鐘意,長期俾老師罰坐門口單人位.甚至小三時,即使我俾男同學拉開條裙鏈,我即時「打賞」男同學兩大巴,但都俾老師掉轉嚟講,指責係我搞事,要見家長,記小過同罰抄
屋企長期因為我嘅行為而煩惱及爭執,連隔離屋班左鄰右里小朋友都無人同我玩.直到中學情況好少少,因為相對我間中學嘅問題學生比較起,我已經算係好乖
童年陰影令我對所有關心我嘅人都會付出所有,但當受到一些批評或比較激動嘅勸喻,我就會接受唔到,覺得人哋係針對我,簡稱「偏激」
直到我有了家庭,我二仔兩歲左右確診係自閉症傾向患者,但因為我二仔完全同我認知嘅自閉症患者無一樣似,當時嘅我真係腦內一片空白,完全接受唔到.我用咗兩星期時間去聽醫生講,上網搵資料,終於明白到喺二十世紀嘅自閉症譜系患者係咩嚟.原來「過度活躍」都屬自閉症譜系其中一種,只係需要到6歲先可以真正斷定為確診,6歲前係行為治療嘅黃金時期,6歲之後就好大機會要用藥物控制,4歲先可以確診為自閉症患者
講返我二仔嘅行為先,初生累計瞓覺時間為6至8小時,唔喊仲識笑,望嘢隨心;3個月大都唔會追視線,對高音反感,長期好動但學嘢好快,所有動作睇1至3次就會學識;8個月大識爬就開始玩屎,每日屋企都會喺唔同位置發現屎嘅存在,包括櫃底沙發底等;二仔識行之後,就係工人姐姐嘅地獄式減肥開始,每次沖過嚟嘅力道等於俾車撞
直到而家將近5歲,開始講到中文完整長句子,只不過掉轉晒名詞,動詞,講完要做重組句子,同細時睇五呎三嘅估歌仔咁(你明啦).另外,每次出街都係一場挑戰性嘅軍事任務,到而家佢仲未試過斷手斷腳,生命垂危,我已經好感恩,然而長期損手爛腳連老師都習慣.喺公園或者室內遊樂場時,我直頭想同佢斷絕關係,每一次去公園其實都有教佢要慢啲,唔好衝動,唔好撞到人,要守規矩,愛惜公物,愛護其他小朋友,但佢真係總是玩起上嚟就忘形
其實我已經好幸運,因為有一班好有愛心嘅老師去教導佢,學校校長,老師同職員對佢嘅包容都好大.雖然停課影響咗佢嘅治療進度,每一次見到佢有改善,其實我都好感動,當中嘅辛酸真係不能以筆墨形容
我想喺度同各位家長有個請求,如果你喺街,公園,室內遊樂場等見到一個橫衝直撞嘅小朋友影響到你或你小朋友時,可以細聲少少及用堅定嘅眼神望住佢,同佢講:「小朋友你冷靜啲,唔好咁做,其他人會受傷」
亦懇請你可以唔好用一個責罵口吻去怪罪佢嗎?可以唔好用一個「你唔識教嘅~」眼神嚟望住佢家長嗎?我明白每個父母都愛錫自己小朋友,但你永遠唔會知道一個陌生家長嘅責罵,係對自閉症小朋友構成嘅影響有幾大,甚至可以係將一個小朋友嘅內心摧毁
每次二仔整親人,我知其實佢好內疚,但即時佢係會無反應,因為佢好驚人哋大聲,亦需要時間去重組句子以解釋佢自己不當嘅行為.例如,玩遊戲車時夠鐘落車,其他家長行咗入車道抱起自己小朋友,佢覺得車道係只容許車行,錯嘅係家長而唔係佢,所以佢直接撞咗落嗰個家長隻腳度,因為佢要泊好架車喺起點位,而該家長企咗喺個起點位.希望你哋明白,自閉症小朋友嘅偏執係好難讓外人理解得到,我只可講佢唔係有心令其他人受傷及對不起
每當二仔俾其他人責罵完,佢就會喺返到屋企當晚或者瞓覺時就會喊,會做一啲傷害到自己嘅行為.而每一次我都要用好長時間(1小時起步)去安撫佢情緒,好多時我都唔想同身邊親友解釋太多,因為我都儲蓄咗太多負能量,講出嚟只會令自己徒增更加多負面情緒,而令影響更大.只因為由細到大所有嘅解釋都係會被歸類為掩飾,接著就再聽到一些說教,糾正及指責
請問各位家長,如果你因為你當刻嘅憤怒而大聲責罵,作為一個大人又是否需要檢討?如果真係受傷嘅,你當然有權利循法律途徑去追究,我明白亦接受所有追討行動
理解先會有愛,各位家長,你哋希望自己嘅小朋友喺愛嘅環境成長同時,亦請正其身去教育你嘅小朋友
多謝你哋花時間去睇我嘅長話,共勉之
讀者投稿@心很累媽媽


text:
Poisson Distribution對大部分M1學生嚟講,可能都係一個「比較明顯」嘅Distribution,因為考評局一定會喺題目開頭就講到明佢係Poisson Distribution,所以「理論上」只要識用啲公式就可以輕鬆順利攞滿分啦.
不過,事情太順利往往都唔係一件好事.因為Poisson Distribution呢課「睇落」好似係送晒啲分俾你,但其實內裏危機四伏.除左係因為佢可以神不知鬼不覺咁,撈埋Binomial Distribution去考你之外,你Concept唔夠清嘅話,仲會被考評局陰左而一世都唔知,失足10至20%分出去都唔知衰咩.
呢一期嘅課堂,我會同你由零開始清晒所有Poisson Distribution嘅Concept,幫你搵晒所有地雷出嚟,帶你徹底避開考評局嘅各種圈套,仲會同你勇闖Advanced題目,配合埋Program一撳直出所有機率,攞盡晒呢課嘅分數!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
點撃按鈕!立即下載DSE卷
點撃按鈕!立即下載名校卷
* 此頁提供 DSE Pastpaper 名校卷為網上連結,請緊記所有 DSE Pastpaper (包括 2012-2022) 版權屬香港考試及評核局所有,下載後請於 24 小時內刪除,下載的 DSE Pastpaer 僅用於教學用途,因此造成的任何責任與本站無關!
彈卷! 有齊DSE 名校卷 一鍵download hkdse past paper + 女拔男拔名校各科試卷 日日update dse試卷下載, dse past paper買, dse past paper邊度買, 考評局past paper, 小卒dse past paper, 旅遊與款待 DSE Past paper, DSE00, 中文dse past paper
* 此頁提供 DSE Pastpaper 名校卷為網上連結,請緊記所有 DSE Pastpaper (包括 2012-2017) 版權屬香港考試及評核局所有,下載後請於 24 小時內刪除,下載的 DSE Pastpaer 僅用於教學用途,因此造成的任何責任與本站無關!
website name: 彈卷!一網有齊所有DSE卷+名校卷 dse past paper 男拔女拔DGS DBS
keywords
dse試卷下載, dse past paper買, dse past paper邊度買, 考評局past paper, 小卒dse past paper, 旅遊與款待 DSE Past paper, DSE00, 中文dse past paper
Heading:
[獨家下載] 彈卷! 有齊DSE 名校卷 一鍵download hkdse past paper + 女拔男拔名校各科試卷 日日update
link:
文章
(所有科HKDSE Past Paper)歷屆CE/AL/DSE Past Paper 搜尋攻略 (by topic/by year)+操卷溫書心得
DSE,AL,CE 各科嘅 Past Paper 對每位 DSE 考生嚟講都係必備之物!但係要 by topic,by year 咁搵齊佢哋就好嘥時間,所以 https://ikids.page 幫各位同學整合咗邊到可以搵到 Past Paper 下載 download.另外,我哋仲會送上各科嘅操 Past Paper 心得同埋溫書 Tips!
歷屆CE/AL/DSE Past Paper 搜尋攻略
DSEPP
相信各位有搵開 Past Paper 嘅同學都唔會對呢個網站陌生.佢係小編個人認為 DSE Past Paper 嚟講,最方便同較齊全嘅網站.佢唔單止有歷屆 DSE Past Paper (包括練習卷,樣本試題) 題目 question + 答案 answer,亦有齊每一科嘅分卷(e.g. 中文有齊卷一,二,三,四,英文有齊Paper 1,2,3,4).雖然依家暫時只係更新到 2017 年,但係每一年嘅資源都非常齊全.
另外佢啲 Past Paper 可以直接透過 https://ikids.page 嘅網站打開,唔需要另外再喺 Google Drive 打開文件,亦唔一定要下載 download 個 file 檔案落電腦.
包含科目:中文 Chinese,英文 English,數學 Maths,數學延伸單元一 M1,數學延伸單元二 M2,通識 LS,生物 Bio,化學 Chem,物理 Physics,中國歷史 Chinese History,歷史 History,經濟 Econ,地理 Geog,企會財 BAFS,資訊及通訊科技 ICT.
語言:中文版 + 英文版 English Version
免費下載 DSE Past Paper
DSE Past Paper 連 Answers (Marking Scheme) 上網都唔容易揾,所以我為大家搜羅咗歷屆各科 HKDSE Pastpaper 試題 (CE +DSE ),DSE 由 Sample Paper 到 2019 年,By Topic 和 By Year,以及中文,英文版本都有.
中文科
英文科
數學科
M1
M2
通識科
Physics 物理科
Chemistry 化學科
Biology 生物科
BAFS 企會財科
ECON 經濟科
DSE00
比起 DSEPP,喺年份方面嚟講,DSE00 呢個網站嘅 Past Paper 更為齊全.佢包含晒 HKCEE 會考,HKDSE 香港中學文憑試 (2012-2018) 同埋HKALE A-Level 高考嘅試卷,有時仲會有埋坊間嘅 Mock 卷.不過,佢唔一定有齊所有分卷question 同埋答案 marking scheme,同學們亦需要 Click 入佢個 Google Drive download 下載試題.
包含科目:中文 Chin,英文 Eng,數學 Maths,數學延伸單元一 M1,數學延伸單元二 M2,通識Liberal Studies,生物 Biology,化學Chemistry,物理 Phy,中國歷史 Chinese History,歷史 Hist,經濟 Economic,地理 Geography,企會財 BAFS,資訊及通訊科技 ICT,音樂 Music
語言:中文版 + 英文版 English Version
除左 Past Paper 之外,DSE00 仲有其他資源,例如一啲關於各科 cut-off 分數,溫書技巧,JUPAS,大學面試 Interview,選課等等嘅文章,如果大家有興趣可以睇吓.
小卒論壇
小卒論壇比起上面兩個網站嘅資源更為齊全,無論係 CE,DSE,AL,定係 by year,by topic,基本上你想要嘅嘢都可以搵到.不過真係要「搵」!由於佢係一個論壇,入面嘅資源種類繁多 (有 n 個版主,版塊,主題,貼文),網站又只係大概咁幫大家分咗學術區,大專/大學區,初中/高中討論區,補習專區同 HKDSE 資源求檔區等,所以同學可能要花啲時間搵下所需要嘅 Past Paper.
注意!各位要先免費註冊做網站會員,再回覆貼文,然後先可以睇到啲隱藏內容 (即係大家所需要嘅 Past Paper).雖然好似好煩咁,但係小編認為呢個網站非常有用,建議各位同學都去註冊一下!註冊完,真係可以 download 下載到好多試題㗎!
包含科目:所有主要科目
語言:中文版 + 英文版 English Version
香港公共圖書館 (多媒體資訊系統)
想做會考 CE 同高考 AL 嘅試卷,大家可以去圖書館個網 by year 咁搵吓有無所需要嘅 Past Paper,然後親身去公共圖書館借.不過喺呢個數碼化嘅時代,大家亦可以選擇留喺屋企,利用香港公共圖書館多媒體資訊系統入面嘅「數碼館藏」.「數碼館藏」有一個「香港會考及高考試題特藏」,喺呢個館藏區裡面,圖書館將CE + A-Level 所有科目嘅 Past Paper 都 scan 成電子書(有題目 question + 答案 marking scheme) . 連比較冷門嘅科目,好似德文 German 同倫理及宗教 Ethics and Religious Studies 都有.雖然 e-version 嘅試卷就無去到 80 年代咁遠,但係大家都可以好輕鬆咁喺度搵到年份較近嘅 Past Paper.
包含科目:全部
語言:中文版 + 英文版 English Version
考評局 HKEAA
通常比較新嘅 DSE Past Paper 真係非常難搵.如果你點都搵唔到,但係又好想做呢啲 DSE 試題,可以考慮去考評局買各科嘅考試試題專輯.本嘢入面有晒試卷,評卷參考同埋考生表現評論.大家亦可以選擇郵購,上網或者親身去考評局嘅兩個辦事處買.(其實有好多中學或者老師都會買考試試題專輯,所以同學喺自己畀錢買之前,不妨問下相關科目嘅老師,睇吓有無得借).
包含科目:全部 DSE 科目
語言:中文版 + 英文版 English Version
操 Past Paper 歷屆試卷心得 + 溫書 Tips
DSE 中文 Past Paper 操卷心得 + 溫書Tips
HKDSE 中文評核模式
根據考評局 2022 年評核大綱,考評局將 DSE 中文卷主要分為兩個部分:公開考試(DSE)+ 校本評核(SBA).同學需要迎戰嘅有三份卷(卷四說話卷已被取消),包括:
卷一(閱讀能力)佔全科 32%,考試時間為 1 小時 30 分鐘
卷二(寫作能力)佔全科 32%,考試時間為 1 小時 30 分鐘
卷三(聆聽及綜合能力)佔全科 26%,考試時間約為 1 小時 30 分鐘(實際卷長可能會受試場因素影響)
校本評核(SBA)有閱讀活動(佔全科 10% 的分數)
閱讀活動並唔係每間學校都係一樣嘅,有啲會叫同學寫閱讀紀錄;有啲都會叫同學寫長達 1000 字左右嘅閱讀報告.部分學校都會提供建議書單畀同學~
中文 DSE 溫書攻略
數數手指原來小編同 DSE 相隔都已經有一段時間,但都希望以一個過來人嘅身份同同學分享吓自己當時溫中文嘅心得〜
DSE 中文卷一:閱讀能力
做閱讀理解最重要係分配好時間,尤其卷一多咗範文部分,要喺 1 小時 30 分鐘之內做晒 3 part 確實係會好趕.小編建議同學用 20 分鐘做晒範文部分,剩低嘅時間就根據白話文同文言文嘅分數而分配.
小編強烈建議同學要溫熟範文部份,因為呢 part只要溫熟佢嘅語譯,中心思想,論證手法等等就可以攞到分,呢 30 分絕對值得大家投放時間同心機落去.另外小編都明白唔少同學都會好驚面對範文同文言文,但要消除對文言文嘅恐懼,最緊要係識得克服!小編嗰陣溫文言文係會用一本簿仔記低經常出現嘅古詞嘅意思同同義字,久而久之小編就會認得某幾個「老是常出現」嘅字,從而慢慢睇得明文言文同 get 到佢嘅主旨〜
除咗要溫文言文之外,小編建議同學每個星期都做一份閱讀卷,除咗可以幫你做好時間管理,仲可以幫你了解到考評局嘅評分準則.每做完一份試卷透過對答案,你可以捉到你失分嘅位喺邊同埋考評局畀分嘅原因,每次花呢少少嘅時間就可以幫到你提升你嘅答題技巧同得分.
小編建議同學嘅操卷順序應該係:DSE Past Paper 中文閱讀卷 → CE Past Paper.DSE 卷應該要全部做晒先,因為係考評局嘅官方試題,而 CE Past Paper 小編建議大家可以先做咗 2007-2011 年嗰啲先,因為 2007 年之前嘅 CE 閱讀卷同 DSE 出題模式有啲唔同,所以參考價值相對唔大,同學有多餘時間先再考慮操.
延伸閱讀:(DSE中文卷一)閱讀理解攻略 (十二篇範文+答題技巧)
延伸閱讀:(十二篇範文)DSE中文範文筆記(內容+問答重點)
DSE 中文卷二:寫作能力
想當年小編最唔鐘意做嘅卷就係寫作,因為平時冇閱讀嘅習慣令到自己文筆較差,但中六嗰年都堅持每個星期作一篇畀中文老師改,希望喺最短時間改善自己嘅文筆同表達能力.小編建議同學平時除咗睇多啲書,得閒都可能寫吓短文去紀錄低日常生活嘅大小事,相信一段時間後你嘅文筆都會有進步!
喺試卷時間分配上,同學可以用 5 分鐘去畫吓 mind map 可以幫你組織文章結構.如果你想寫敍述文,你就要諗吓文章嘅「起承轉合」同中心思想;想寫議論文嘅話要諗下文章嘅立場,每一段用咩論據同點樣論證.呢個方法可以幫你喺作文嘅時候冇咁易離題.
操卷嘅話,同學除咗 DSE 卷之外,CE 嘅寫作卷都應該操埋,因為佢同 DSE 一樣都有議論文同敍情文嘅文章題型,而考評局 CE 同 DSE 寫作卷 marking scheme 嘅評分準則都差唔多,所以絕對做得過!
延伸閱讀:(DSE 中文卷二)記敘文寫作秘笈
延伸閱讀:(DSE 中文卷二)議論文寫作技巧全攻略
DSE 中文卷三:聆聽及綜合能力
小編覺得綜合卷係一份好值得大家多溫習嘅卷,因為比較容易上到高分.小編溫呢份卷係會做晒 Past Paper 同其他免費模擬試卷,會對比自己嘅答案同 5** 作品,睇吓人哋喺作答嘅時候用咩角度切入,點樣用資料去支持自己嘅 point.
雖然 2016 年開始 DSE 中文卷三同卷五合併,但兩份卷本質上都冇太大分別,所以小編都幾建議同學可以做埋 2016 年之前嘅 Past Paper,可以俾自己練多啲綜合同聆聽技巧.
DSE English Past Paper 操卷心得 + 溫書Tips
HKDSE English 英文考核要求
根據考評局 2022 年英文科評核大綱,同學需要喺 DSE 英文科應考嘅四份卷,分別係:
Paper 1 (Reading) Weighting : 20%,考試時間為 1 小時 30 分鐘
Paper 2 (Writing) Weighting: 28%,考試時間為 2 小時
Paper 3 (Listening & Integrated Skills) Weighting: 30%,考試時間約為 2 小時(實際卷長可能會受試場因素影響)
Paper 4 (Speaking): 10%,考試時間約為 20 分鐘
英文卷同中文卷都一樣都有 SBA,日夜校學生需要交 SBA 校本評核,而 SBA 佔全科分數 15%.自修生無須進行 SBA 校本評核,而自修生 SBA 嘅分數係根據你英文科 DSE 考試所得個 level,然後再睇全香港考生同你考相同 level 嘅人嘅 SBA 分數,再作調整之後,就係你 SBA 個分.
而喺 DSE 英文科入面,卷一閱讀理解,卷二寫作,卷三聆聽及綜合都有分 Part A 同埋 Part B;而卷一閱讀理解同卷三聆聽及綜合嘅 Part B 仲有分 B1 同 B2 部分.記住,同學只需要應考 Part A (必答)同埋選擇作答 Part B1 或者 Part B2.
B1 同 B2 有咩分別呢?相對而言,B1 比 B2 更加簡單,但係答 B1 嘅同學要注意,你就算全卷答啱曬都好,你最高只會攞到 Level 4;相反你答 B2 最高就可以攞到 5**.不過講到尾,同學應該按照自己嘅能力選擇翻合適嘅試卷.
同學係唔需要 B1 同 B2 同時作答,你交卷都淨係交 B1 或者 B2 其中一份㗎咋!同埋英文卷操練都係有方法㗎!所以同學唔好淨係盲目咁操練,答題改題啊!
溫習 DSE 英文小貼士及操卷攻略
好多同學都唔知點樣溫英文呢一科,同埋唔知應該由邊到落手,令到溫習英文科成為一眾考生好困擾嘅事.想當年小編為咗 DSE English 都下咗唔少苦功,今日就同大家分享吓小編當年係點溫英文啦.
DSE English Paper 1: Reading
小編嗰陣不斷做 Reading Paper,做完 DSE 就會做 CE/AL,甚至係其他出版社嘅 material.千祈唔好做完份試卷求其剔完答案就算呀,記得每次對卷嘅時候除咗對答案之外,仲要睇吓自己失分嘅地方,點解錯,以及自己同考評局嘅標準答案有咩出入,慢慢你就會捉到考評局想你點答㗎啦〜
小編都有一個貼士,可以幫大家喺做 Reading 卷嘅時候更快更準.同學喺正式睇文章之前,首先快速睇一次試題,而大概估到篇文想講啲咩.而喺閱讀文章嘅時候,可以用唔同顏色嘅螢光筆 highlight 一啲專有詞(例如人名,數字,組織名等等)同埋特別難嘅字,因為呢啲字有機會係之後問題嘅答案,到時就唔洗嘥時間喺篇文到搵 answers.
除咗平時操卷,小編建議大家睇多啲英文新聞(SCMP,BBC,The New York Times)同埋課外書,雖然一開始會睇得好慢,但只要持之以恆,慢慢就可以改善閱謮嘅速度同埋語感.
正如上面都有提及,AL 會比 CE 難而且程度同 DSE 相若,而 AL 會比較著重喺 Grammar 同語感,所以題目大多數都會係 summary close 同 MC 題.建議同學可以做咗 DSE Past Paper 先,然後做 2005-2011 年嘅 AL(幫大家加強語感同理解文章嘅能力),有時間(或者能力相對低嘅同學)可以再選擇做 CE Past Paper.
延伸閱讀:HKDSE English Paper 1 Reading 技巧
DSE English Paper 2: Writing
小編都試過喺作文嘅時候會格梗塞一啲好難嘅英文字,以為會有豐富詞彙之效,篇文會好靚同埋可以從中加分.的而且確,如果我哋用啱字嘅話,係可以令到篇文嘅質素有所提升.但如果用錯嘅話,會令到考官對文章嘅印象唔好,就好似早幾年好多人都鐘意用“Every cloud has a silver lining”,有機會令到篇文章被扣分,就真係弄巧反拙㗎啦!所以小編建議大家可以整一本vocab book,閱讀嘅時候寫低你唔識嘅英文字佢嘅中英文解釋,part of speech,例句.當你每一日都攞呢本 vocab book 複習嘅時候,你嘅詞彙就會越來越多,亦都會更加清楚呢個字到底係乜場合先啱用.
仲有一個攻略係,想當年小編每個禮拜都會作兩篇文比英文老師或者係補習老師批改,之後佢哋會再同我講返篇文有啲咩可以改善,例如係唔通順嘅句子,用錯 vocab 等等.要留意嘅係學好英文科,由其係 Writing 都唔可以臨急抱佛腳,建議各位同學唔好等到中六先開始瘋狂作文,由中四開始就要 keep 住每個禮拜都作一篇文呢個習慣,相信三年之後會對你有一定嘅幫助.
至於操卷方面,除咗做 DSE Past Paper 之外,同學都可以考慮吓做每年 CE Writing Paper 嘅 Task 2 同 AL Writing Past Paper,CE 嘅 Task 2 要求考生寫 250 字,同 DSE Task 1 要求嘅 250 字以及題型相若,而 AL 四選一題目同 DSE Task 2 嘅考試模式都好相似,所以小編認為同學可以以 CE Task 2 + AL 四選一題目呢個組合操練.
延伸閱讀:DSE英文卷二寫作卷作文技巧
DSE English Paper 3: Listening
小編認為溫習 Listening 最緊要係多聽,睇 Netflix 嘅時候試吓開英文字幕,甚至唔開 subtitle,開頭會聽唔切或者聽唔明,但慢慢你就會跟到佢哋嘅語速以及聽得明唔同嘅 accent.另外亦都建議大家可以去聽英文電台例如 BBC radio,一路聽新聞一路默寫返新聞稿,可以訓練到你 jot notes 嘅速度㗎!
而喺做卷方面,小編建議無論同學揀 B1 定 B2,喺 Data File 搵資料嘅時候都應該用唔同顏色嘅螢光筆間低重點字眼,同埋一啲專有名詞,可以幫你之後做嗰三個 tasks 都可以慳返啲時間.而時間分配方面建議同學應該按照分數比例去分配時間,平均喺 25 分鐘內完成一個 task,如果字數同分數都多嘅話可以用 35 分鐘作答.
同學應該要操練晒 DSE Past Paper 先做 AL 同 CE,CE Part A 嘅難度會較為貼近 DSE Part A 頭三個 tasks,而 AL Part A 因為語速較快同較多資料,難度會比較似 DSE Part A 後幾個 tasks,同學可以由 2006 年做到 2012 年,建議同學做完 CE 再做 AL,程度會慢慢加深.
延伸閱讀:DSE English Listening Paper 3 聆聽格式+技巧
DSE Maths Past Paper 操卷心得 + 溫書Tips
HKDSE Maths 數學 — 考核要求
根據考評局 2022 年數學科評核大綱,數學卷有分必修同埋選修部分.
必修部分有卷一(長答 LQ)同埋卷二(選擇題 MC):
數學卷一 LQ 長答 (考試時間 2 小時 15 分鐘,佔全卷 65%)
數學卷二 MC 選擇題(考試時間 1 小時 15 分鐘,佔全卷 35%)
選修部分為兩個單元,每個單元只考一份試卷,同學只可報考其中一個單元:
單元一 M1 微積分與統計(考試時間 2 小時 30 分鐘)
單元二 M2 代數與微積分(考試時間 2 小時 30 分鐘)
溫習 DSE 數學小貼士及操卷攻略
重要!Maths 數學操卷三部曲
成日聽人話唔好「死讀書」,其實亦都唔可以「死操卷」.雖然大家已經有歷屆 Past Paper 係手,但都唔好咁心急開始操住.眾所周知,DSE 唔單止係一個考知識嘅考試,亦係一個玩考試技巧嘅遊戲.喺操歷屆試題之前,不妨留意一下有咩考試技巧,做下其他練習,熟悉下呢個遊戲先.到操卷嗰一刻,一定會事半功倍.
清 Concept,記數學公式
喺開始操卷之前,首先一定要清曬所有 concept,熟悉所有數學公式.如果喺咩都唔記得嘅情況下操卷,只會浪費咗份試卷 (始終 Past Paper 數量有限,唔好咁浪費啊喂).知道各位同學一直想搵一份最完整嘅數學公式表,所以我地就特登邀請經驗豐富嘅 Gary Sir 幫手整理咗一份按照 DSE Syllabus by topic 咁排好嘅數學Maths formula sheet 公式筆記.快啲 save 低啦!
DSE Maths 考試 Skills
小編作為一個文科人,當年係靠計數機 program同考試技巧打數學大佬,最後成功送自己入到大學.所以,喺操卷之前記得入好曬啲 program!
另外,講到數學考試技巧,就一定唔可以唔提Paper 2 MC 卷.手握 MC 技巧,分分鐘可以令你升一個 level!想知考 MC 有咩技巧,不妨睇下(DSE Maths MC 全攻略)如何提升答題速度200%?
DSE 數學操卷攻略
當你部計數機已經入曬啲 program,個腦又裝晒啲數學公式同考試技巧時,就係時候開始準備操卷喇!雖然 AfterSchool 小編好畀心機咁搵埋年代久遠嘅 Maths Past Paper 俾大家參考,但其實真係唔使操晒所有㗎!無論 by topic 定係 by year,操卷都係有技巧!DSE 至少考 6 科,如果科科都要操晒咁多年嘅卷,真係分分鐘暴斃……想有效率咁操卷,就一定要避免操卷常犯嘅錯誤.點樣操卷先有用?快啲睇(DSE Maths)數學Past Paper操卷技巧!
其實考好 DSE 數學科嘅公式好簡單,就係(技巧 + 操卷).AfterSchool 提供啲考試技巧比你,你自己再付出少少努力,相信各位同學到時一定可以打贏數學呢個大 Boss!
延伸閱讀:DSE Maths MC 技巧
DSE LS Past Paper 操卷攻略及 LS 溫書小貼士
根據考評局 2022 年通識科評核大綱,2022 DSE LS 公開考試部份分為卷一(資料回應題)及卷二(延伸回應題),分別佔全科分數 62% 同 38%.
到底 DSE 通識想考你啲咩?
讀通識 LS 你唔一定要通通都識,但就肯定唔可以咩都唔識!講到尾,讀通識都係為咗考通識,所大家第一樣要知嘅野就係「佢到底考你啲咩?」好多同學以為考通識非常輕鬆,完全唔使溫書,淨係行入試場吹水同寫一大堆廢話.No No No!如果你有咁嘅諗法,你依家嘅處境非常危險,因為通識並無你想象中咁簡單.快啲睇《逐一破解通識四大迷思+教你準備通識考試!》儘早拯救自己嘅生命……
備戰 LS 溫書攻略
溫考試並唔係一朝一夕嘅事,提早開始準備對大家將來 DSE 絕對係有好無壞.唔似其他科咁,通識嘅教科書的確望落無咩嘢可以溫,最多俾大家背吓概念詞 Concept Words.想考好通識又唔知可以點溫?等 AfterSchool 送一篇 Liberal Studies 通識備戰攻略俾大家,等各位同學了解下通識到底係點溫啦.記住!通識絕對唔係食咗本書就會考得好嘅科目嚟㗎!
DSE 通識考試技巧
通識筆試分為卷一 Paper 1 同卷二 Paper 2,兩份卷要注意嘅嘢亦有分別 (大家可以參考下通識 Paper 1 同埋 通識 Paper 2).
但同時,兩者對考生都有一啲共同嘅要求:除咗要熟悉唔同嘅議題 topic,例子 example,概念詞 concept words 之外,大家亦要熟悉各類題型,答題框架,格式,包括資料回應題同埋延伸回應題.呢到就有一篇 Issac Sir 整理咗嘅通識 LS題型 + 答題技巧全方位筆記.份筆記非常有用,因為只有熟悉各類答題框架同格式,你先可以清晰表現出自己嘅「邏輯思維」.另外,對於無寫開文嘅同學嚟講,考試點樣分配時間絕對係你要知道嘅野!特別係卷一,一開卷就係同時間嘅競賽.時間就係分數!時間控制 Time Management 係非常非常非常重要!
BTW 除咗知道考試要做啲咩之外,大家亦要了解下有啲咩係唔可以做,千祈唔好犯 DSE 通識大忌啊……
IES 攞高分方法
DSE 通識 LS 除咗計算「公開考試」試卷嘅分數之外,大家亦唔好遺忘咗「校本評核」(即係 IES) 呢個佔全卷 10% 嘅部分啊!10% 雖然睇落唔算多亦唔算少,但係其實分分鐘影響你一至兩個 grade.其實要做一份幫自己升 level 嘅 IES 一啲都唔難,你要做嘅嘢只係 set 一條「好題目」同埋係做嘅過程中保持「細膩」.點先算係「好題目」?所謂嘅「細膩」又係咩嚟?
Click 入《IES 要細膩才犀利》自己搵答案啦!
DSE Biology Past Papers 操卷心得 + 溫書 Tips
HKDSE Biology (Bio) — 考核要求
根據考評局 2022 年 Biology 評核大綱,DSE Biology 生物考試由「公開考試」同埋「校本評核」兩部分組成.
「公開考試」分咗卷一 (必修部分) 同埋卷二 (選修部分):
試卷一 Paper 1 (必修部分) (考試時間 2 小時 30 分鐘,佔全科 75%)
甲部 Section A:多項選擇題 MC (佔全科 22.5%)
乙部 Section B:短題目 short questions,結構式題目 structured questions,論述題 essay question (佔全科 52.5%)
試卷二 Paper 2 (選修部分) (考試時間 1 小時,佔全科 25%)
DSE 生物 Bio 攻略筆記
Bio 溫書方法
一個唔識英文嘅人去學英文會學乜嘢先?會學 ABC 先,因為簡單而且係所有英文字嘅基礎.唔學 ABC 基本上就唔使學其他字住.讀 Bio 亦係同樣嘅道理,只有由淺入深咁學,由最基本嘅學起,先可以將唔同嘅 Topic 融會貫通,了解課題與課題之間嘅關聯.想考好 Bio 又唔知點溫?放心,一早有人幫你安排好溫書順序!快啲入嚟睇下 《必學 Bio溫書次序—課題歸類法》啦!
生物科操卷攻略
上面幫大家搵咗好多屆 Past Paper 翻嚟,但係點樣做先可以發揮佢地最大嘅效用呢?其實操卷都係有方法㗎!好努力但係用錯方法,一切都只會係徒勞無功…… 唔好再浪費寶貴嘅溫書時間啦,入嚟快速睇完《每個讀 Bio 嘅同學都會有嘅四大迷思》,然後再用正確,有效率嘅方法操卷啦.
Biology 考試技巧
講到 DSE Bio 生物考試,就唔可以唔提好多同學嘅死穴 — 實驗題型.但其實呢啲「變幻莫測」嘅題目都只係換湯不換藥,淨係得個樣嚇你.只要溫書嘅時候,放多少少時間去搞清楚實驗基本嘅concept,definition,再分析每題 Past Paper 背後出題嘅目的,就可以輕鬆應付到佢地.想再知多啲點樣 K.O. 呢類型嘅題目就要睇《BIO實驗題型—三大溫習方法》啦.
DSE Chem Past Papers 操卷心得 + 溫書 Tips
HKDSE Chemistry 化學 — 考核要求
根據考評局 2022 年化學科評核大綱,化學 Chem 嘅考試分為「公開考試」同埋「校本評核」兩個部分.
「公開考試」有分試卷一 (必修部分) 同埋試卷二 (選修部分):
卷一 Paper 1 (必修 Compulsory)(考試時間 2 小時 30 分鐘,佔全卷 75%)
甲部 Section A: 多項選擇題 MC (佔全卷 22.5%)
乙部 Section B: 短題目 short questions,結構體 structured questions,論述題 essay questions (佔全卷 52.5%)
卷二 Paper 2 (選修 Elective) (考試時間 1 小時,佔全卷 25%)
DSE 化學 Chemistry 小貼士 Tips
Chem 溫書技巧:背書,清 Concept,然後再操卷
如果你成日諗:「明明我已經好比心機咁做卷,點解啲成績都無咩大進步?」咁就可能係你未背熟啲書,或者未搞清啲 concept 啦.Molecule 分子, Ion 離子,原子 Atom 你識分未啊?稀釋 (Dilution) 嘅概念你又搞清楚未啊?想考好化學 Chemistry,就先要打一個好嘅基礎.雖然化學屬於理科,但係要背嘅嘢一啲都唔少,所以奉勸各位千祈唔好臨考試前一兩個月先走去背書,最好一路學一路背 (因為越早背就越熟).對於 Chem 呢科嚟講,equation 公式,chemical reaction 化學反應,ion 離子嘅顏色,又或者structure 結構等等,就好似支撐住你 DSE 成績嘅重要根基,無背好基本上就等於無分.
建議大家可以順住個 syllabus 咁去背書,由基礎開始,背背定義,清清 concept,循序漸進,腳踏實地咁打好基礎.另外亦可以 follow 我地instagram 嘅化學 Chem 學術台@dse.chemistry,我地會不時分享 DSE Chem 必背嘅送分題,快啲 follow 啦!
操卷攻略
喺做 DSE/CE/AL Past Paper 之前,不妨先做下坊間嘅 Mock Paper,又或者做多幾次學校以前嘅工作紙/測驗/考試卷,之後分析下自己邊啲 topic 特別弱,再集中溫佢地,甚至 by topic 咁操卷.喺確保自己所有野都 ready 嘅時候,先開始操歷屆 Past Paper.
同其他科一樣,考化學 Chem DSE 都要注意時間控制.例如喺做 Paper 1 Section A MC 部分嘅時候,就會有好多同學唔小心用多咗時間.所以操卷嘅時候,不妨養成一個 set time limit 嘅習慣,規定自己一定要喺某個時間裡面完成幾多條題 (e.g. 50 秒要做到 1 題 MC),幫自己建立一個良好嘅時間觀念,到時正式考 DSE 嘅時候就自然唔會咁慌張.
DSE Physics Past Papers 操卷心得 + 溫書 Tips
HKDSE Physics 物理 — 考核要求
根據考評局 2022 年物理科評核大綱,DSE Physics 物理考試由「公開考試」同埋「校本評核」兩部分組成.
「公開考試」分咗卷一 (必修部分) 同埋卷二 (選修部分):
試卷一 Paper 1 (必修部分 Compulsory) (考試時間 2 小時 30 分鐘,佔全科 75%)
甲部 Section A:多項選擇題 MC (佔全科 26.25%)乙部 Section B:短題目 short questions,結構式題目 structured questions,論述題 essay question (佔全科 48.75%)
試卷二 Paper 2 (選修部分 Elective) (考試時間1小時,佔全科 25%)
DSE 物理 Physics 小貼士 Tips
Physics 溫書流程 Study Flow
其實溫物理 Physics 無咩嘢捷徑,溫書流程大概就係以下咁:
溫書 → 做練習 (e.g. 測驗卷,考試卷,Mock 卷) → 操 Past Paper
計埋會考 CE 同 A-Level 嘅試卷,雖然好似望落有好多 Past Paper 咁款,但其實對大家最有幫助嘅係 DSE 嗰堆.所以小編會建議大家先溫書 train 好自己個腦,喺確保你理解所有 formula 公式嘅運用之後,再由 Physics 書裡面嘅例題,學校工作紙/測驗卷/考試卷,CE Past Paper 開始做起 (有能力嘅可以做埋 A-Level),最後先做 DSE 試卷,以發揮佢地最大嘅效用.
物理 Phy 溫書攻略
淨做 Past Paper 但係唔研究自己嘅弱點係無用嘅.因為到最後,通常大家都會做 Past Paper 做到識背曬啲答案咁濟.所以喺操卷嘅過程入面,大家要仔細研究自己嘅錯處.小編建議各位同學可以用手機影低成日錯嘅題目,當整一份電子筆記咁,得閒無聊嘅時候攞出黎望兩眼.望得多就會自然容易記得,考試嘅時候都會比較注意.另外,大家亦可以 follow 我地 instagram 物理 Physics 學術台 @dse.phy,我地唔單止會不時post 一啲關於 DSE 物理考試 syllabus 嘅小貼士,仲有一個 Physics 問題收集區,隨時幫各位解答關於 DSE Physics 嘅難題.
DSE Econ Past Paper 操卷心得 + 溫書 Tips
HKDSE Economics 經濟 — 考核要求
根據考評局 2022 年經濟科評核大綱,DSE Econ 經濟科考生只需進行「公開考試」.
「公開考試」分咗卷一同卷二:
卷一 Paper 1:必修部分 Compulsory
考試時間 1 小時,佔全科 30%
多項選擇題 MC
卷二 Paper 2:必修部分 Compulsory + 選修部分 Elective
考試時間 2 小時 30 分,佔全科 70%
甲部 Section A:必修部分 (佔全科 30%) (短題目 Short Questions)
乙部 Section B:必修部分 (佔全科 40%) (結構 structured / 文章式 essay-type / 資料回應 data response)
Economics 經濟溫書考試技巧
溫書攻略筆記
想考好 DSE Econ 最最最重要係熟悉所有 concept.所謂「熟悉」,唔單止要你知道佢嘅存在或者知佢會喺邊一課出現,仲要你可以好清楚咁分辨到唔同 concept 之間嘅分別.係操歷屆 Past Paper 之前,不妨利用學校/坊間嘅 mock 卷,練習卷黎溫吓書先,透過答短題目,畫圖,做 MC 去了解自己嘅弱點,之後再 by topic 或者按題型咁操練自己嘅弱點.另外,喺做完卷對 marking scheme 嘅時候,記得留意有乜「得分位」同埋「失分位」啊!
DSE Econ 考試技巧
其實 Past Paper 做得多,你就會發現啲題目類型其實差唔多.不妨按照以往嘅 marking scheme 幫自己 set 個答題框架,到考試嘅時候就可以按照題目嘅內容,塞翻啲啱嘅答案入去,以確保自己唔會漏 point.除咗 set 答題框架之外,大家亦可以參考吓呢篇《DSE Econ 名師教你如何係 DSE Econ 擊敗 8 成考生輕鬆攞 5 or above!》,入面有提到好多同學溫 Econ 嗰時都會忽略嘅事項,大家亦可以參考埋裡面嘅考試技巧秘笈.
DSE BAFS Past Paper 操卷心得 + 溫書 Tips
HKDSE BAFS 企業,會計與財務概論 — 考核要求
根據考評局 2022 年 BAFS 評核大綱,DSE BAFS 考試由「卷一 (必修部分)」同埋「卷二 (選修部分)」組成.
卷一 Paper 1 (必修部分 Compulsory) (考試時間 1 小時 15 分鐘,佔全科 40%)
甲部 Section A:多項選擇題 MC (60 分)
乙部 Section B:短題目 short questions (30 分)
試卷二 Paper 2 (選修部分 Elective) (考試時間 2 小時 15 分鐘,佔全科 60%)
考生只可選擇應考以下其中一項
二甲 2A: 會計單元 Accounting module
二乙 2B: 商業管理單元 Business management module
BAFS 溫書考試攻略
不停背書,清 concept
溫習 BAFS 要由背書做起!建議各位將 Paper 1 可以背嘅嘢一字不漏咁食晒落肚,之後操卷嘅時候亦要將不停重複嘅 marking scheme 吞埋落肚.不過奉勸各位唔好臨考試前一兩個月先走黎背書,因為咁只係兩個字 ——「嘥氣」.背書呢家嘢越早越好(最好一邊學一邊背啦),因為喺背書嘅過程中,大家可以順便幫自己清埋啲 concept,確保自己真係理解各個課題嘅概念.雖然背書好麻煩,但係只要肯背,DSE 分數就有一定嘅保證.喺呢度送大家一份 by topic 整理好嘅 BAFS Accounting 筆記俾大家,希望可以幫各位同學輕鬆一眼望晒唔同 topic 嘅重點啦!
操 BAFS Past Paper 技巧
考 DSE,操練歷屆試卷就一定走唔甩.其實只要做得多 Past Paper (CE+DSE+AL),你就會發現出題嗰個人真係又懶又無創意,出嚟出去都係嗰幾個 pattern.所以喺操完卷對答案嘅時候,唔好淨係睇自己錯咗啲乜,亦要順便留意吓不停重複嘅 marking scheme 同埋題型.搵到出題嘅 pattern 你基本上就已經贏咗一半.
DSE History Past Paper 操卷心得 + 溫書Tips
HKDSE 歷史 Hist — 考核要求
根據考評局 2022 年歷史科評核大綱,DSE 歷史考試由「卷一」同埋「卷二」兩部分組成.
卷一 Paper 1 (佔全科 60%,考試時間 1 小時 45 分鐘):
歷史資料題 (會有不同形式嘅歷史資料,包括文獻,統計數據,地圖,漫畫及照片)
有 4 題歷史資料題,考生只需選答任何三題
卷二 Paper 2 (佔全科 40%,考試時間 1 小時 30 分鐘)
有 7 題論述題,考生只需回答其中兩題
主題甲(三) 2 同埋主題乙(四) 3b 只會喺卷二出題
Hist 歷史溫書考試攻略
溫書小貼士 Tips
雖然好多同學都好唔鍾意背書,但係講到讀歷史,背書(特別係背年份)就係一個好重要嘅部分.因為無論係卷一 Paper 1 定係卷二 Paper 2 嘅題目,都好鍾意將問題背景 set 喺某一段時期.如果唔係講嗰段時間,無論你寫得幾好,考官都係唔會比分你㗎!
另外各位同學喺溫書嘅時候,可以嘗試將課文內容分成唔同地區咁嚟溫,咁樣對睇題目會好有幫助,例如歐洲,亞洲,美國咁.用分類法去溫書,可以幫你喺考試嘅時候,一望到條題目就好快諗翻起相關嘅論點,留多啲時間俾自己寫文.
同其他科目一樣,想考個好成績嘅話,最重要當然係要做多啲 Past Paper 啦.做多啲歷史 Past Paper,盡量令自己習慣 DSE 嘅考試模式,咁樣對 set 一個好嘅作答框架會有幫助㗎!
考試技巧
同每份卷一樣,做歷史卷嘅時間控制 time management 非常重要.喺操卷或者考試之前最好分定每 part 要用嘅時間,咁樣時間就會控制得好啲.
以下係小編當年考歷史時嘅做法,大家可以參考吓:考卷一資料題嘅時候,每一分就要分配 2.5 分鐘落去,如果超時得太多就會好易做唔切.卷二論述題時,要盡量分配相同嘅時間比個兩條題目,避免太側重其中一方.
另外,做資料題嘅時候,大家要睇住個分數嚟決定寫幾多個 point.記住!即使係 3 分題都要寫兩個 point 呀!另外亦都要注意清楚題目字眼,特別係地區或者國家,例如歐洲唔包美國,而超級大國只係指蘇聯同美國咁.
DSE ICT Past Paper 操卷心得 + 溫書 Tips
HKDSE 資訊及通訊科技 ICT — 考核要求
根據考評局 2022 年 ICT 評核大綱,DSE ICT 考試由「公開考試」同埋「校本評核」兩部分組成.
「公開考試」分為卷一 Paper 1 同 卷二 Paper 2:
卷一 Paper 1 必修部分 Compulsory (佔全「公開考試部分」 70%,考試時間 2 小時)
甲部 Section A:多項選擇題 MC (佔卷一 40%)
乙部 Section B:結構式試題 structured questions (佔卷一 60%)
全部試題都需要作答
卷二 Paper 2 選修部分 Elective (佔全「公開考試部分」 30%,考試時間 1 小時 30 分鐘)
選修以下其中一項
2 (A) 數據庫 Databases
2 (B) 數據通訊及建網 Data Communications and Networking
2 (C) 多媒體製作及網站建構 Multimedia Production and Web Site Development
2 (D) 軟件開發 Software Development
有4題試題,考生只需選答3題
ICT 溫書考試攻略
溫書策略
喺 ICT 入面,MC 算係最容易升 grade 嘅 section.你只要細心留意 MC 卷,就會發現其實佢每年嘅考核內容都差唔多,所以大家要熟悉 MC 嘅出題趨勢.小編建議同學可以每星期都做一份 DSE ICT Past Paper 嘅 MC 卷,因為大約做咗 5 份之後,你就會發現其實年年都差唔多.如果操完都係覺得唔夠高分,大家可以喺對答案嘅時候順便分析以下自己邊睇 topic 比較弱,然後 by topic 咁操卷.
Section B :因為考評局經常將唔同課題嘅問題 mix 喺同一個大題,所以會比較難去跟 topic 去操你比較弱嘅課題.另外,考試時間都比較長,每次操 section B 都要溫好書先,唔好嘥咗啲時間同埋令自己有挫敗感.每次操完之後都要檢查一下自己嘅答案,中唔中考評局嘅 marking scheme.雖然有唔少人都話可以接受嘅答案好廣,唔係全部都有寫喺 marking scheme 裡面,但係無人知到時 marker 諗乜架嘛.所以最好就 play safe,認識吓考評局要嘅答案,盡量唔好失去分數.小編認識唔少電腦好叻嘅人,但係就係唔識點寫考評局要嘅答案,所以最後都考得唔理想.
考試技巧
按照分數比例,小編建議同學 MC 可以預留大約 45 分鐘,SQ 就 75 分鐘.操卷時一定要記得掌握節奏同睇時間,上到戰場就更有效咁分配時間啦.記得操卷除咗係 test下自己對於科目嘅認識外,仲係一個令自己習慣考試節奏嘅重要經驗.記得一定要識掌握節奏,背好內容同考評局要嘅答題模式同風格.
**** 其實以上提過嘅所有技巧,方法都喺由AfterSchool 呢篇《(DSE ICT)Past Paper 操卷攻略,ICT SBA 滿分秘技》嘅 blog 度節錄出嚟,如果大家有興趣知道更多關於 ICT 攞高分嘅方法,就快啲入去睇下啦.篇 blog 唔單止有非常詳細嘅攻略,仲利用咗好多實際例子去幫同學理解 DSE 嘅 ICT 考試添!
GEOG DSE Past Paper 操練心得及溫書Tips
HKDSE Geography 地理 — 考核要求
根據考評局 2022 年地理科評核大綱,DSE 地理考試由「卷一 (必修部分 Compulsory)」同埋「卷二 (選修部分 Elective)」兩部分組成.
卷一 Paper 1 (佔全科 75%,考試時間 2 小時 30 分鐘):
甲部Part A:MC 多項選擇題 24%
乙部Part B:Fieldwork-based 實地考察為本問題及數據/技能為本/結構式問題 39%
丙部Part C:Short Essay 短文章式問題 12%
卷二 Paper 2 (佔全科 25%,考試時間 1 小時 30 分鐘)
丁部Part D:Data 數據/ Skill-based 技能為本/ Structured 結構式問題 15%
戊部Part E:Short Essay 短文章式問題 10%
地理溫書考試攻略
考地理 DSE 其實並唔需要熟讀所有嘅Topic,所以大家喺溫書嘅時候,可以放棄 1-2 個自己無咩信心嘅 Topic,然後專攻其他內容.以下有地理 MC,DBQ 同埋 Essay 嘅考試溫書攻略,希望可以幫到大家啦!
地理 MC 多項選擇題攻略
MC 嚟講最重要就係時間管理 time management.知唔知道點解好多同學做地理卷嘅時候,成日都無時間覆卷,甚至根本完成唔到份卷?答案就係因為花咗太多時間去地圖閱讀 map reading 嗰度!其實 map reading 嘅 MC 題目真係唔值得大家投資咁多考試時間入去.大家最好就 set 定一個 time limit 比自己,萬一喺限時之內完成唔到,就撞住啲答案先,之後有時間再翻轉頭慢慢研究.除咗 map reading 之外,大家亦要留意考評局好鍾意出嘅 MC「陰濕」位.平時操卷嘅時候,各位同學要特別留意自己喺啲咩位成日「被人陰到」,然後 mark 低記住.考試嘅時候要非常仔細咁睇題目,千祈唔好白白送分比考評局啊!另外,喺新制之下,MC 嘅題目數量雖然少咗一半,但係所佔比重依然一樣.即係話,每一條 MC 都佔全科 1%!所以大家記得花多啲時間操練 MC 卷啊!
DBQ 攻略
歷屆地理考試 DBQ 嘅答案嚟嚟去去都係咁,所以比起背教科書,其實背 marking scheme 可能更加有用.大家只要做得多 Past Paper, 都應該會發現一啲經常「翻炒」嘅題目或者答案.喺溫書嘅時候,不妨按 topic,按題目咁整理歷屆試題嘅 marking scheme,然後背晒佢.假設你背咗 6 個 points,但係考試嘅時候,就算條題目只係佔 4 分,你都應該要大包圍咁將背咗 + 啱用嘅嘢寫晒落去,以確保自己唔會漏 points.因為有機會要寫好多字,所以無論如何,答 DBQ 嘅時候都記得要寫!快!啲!
Essay 短文章攻略
好多人覺得 Essay 只不過係吹水題,答咩完全係臨場發揮.不過,其實 Essay 題都係有得準備㗎!每一個課題 topic 都有屬於自己嘅幾個答題框架 (e.g. 大氣圈,水圈,岩石圈,生物圈).喺答題嘅時候,大家可以跟住個框架放翻適當嘅答案入去.咁樣篇文唔單止望落結構嚴謹,而且可以避免漏 point 嘅問題.另外,大家溫書嘅時候要習慣幫每個 point 諗定 1-2 個例子,方便到時考試嘅時候可以好快咁寫到出黎.
延伸閱讀:地理 DSE DBQ 攻略
延伸閱讀:DSE 地理 Essay 攻略
DSE 中史 Past Paper 操卷心得及溫書Tips
HKDSE Chinese History 中國歷史 — 考核要求
根據考評局 2022 年中國歷史科評核大綱,DSE 中史考試由「試卷一 (歷史發展)」同埋「試卷二 (歷史專題)」兩部分組成.
試卷一 (佔全科 70%,考試時間 2 小時 15 分鐘):
第一部分分別於甲部及乙部各有 1 題,考生只需選答 1 題,佔 20 分
第二部分分別於甲部及乙部各有 3 題,考生可從 6 題中自由選答 2 題,佔 50 分
試卷二 Paper 2 (佔全科 30%,考試時間 1 小時 20 分鐘):
設 6 單元,每單元各設 3 題,學生從所選的 1 個單元中選答 2 題,共答 2 題完卷,佔 50 分
中史溫書考試攻略
溫書策略
雖然中史 DSE 考試出名範圍廣,內容長,但係奉勸各位同學千祈唔好 tip 題目 tip 得太窄,甚至放棄唔溫習部分內容.因為近年考評局卷一必答題都傾向以跨單元嘅形式出,甚至出好多冷門 topic 同題目.為咗避免失去全題嘅分數,同學喺溫書嘅時候,就算時間幾緊迫都好,至少都要將唔係主力溫習嘅範圍睇 2-3次,等自己對相關內容有印象.如果唔好彩遇到啲無咩點溫過嘅必答題,都可以靠少少嘅印象,題目資料同答題技巧拯救自己.建議大家溫書嘅時候唔好溫得咁專,可以考慮以板塊為一個溫習單元,跨時代咁溫習.
至於卷二呢啲真真正正考史實嘅題目,大家就真係要好俾心機咁背書啦!
考試技巧
卷一必答題其實比較資料主導,考核各位同學嘅演繹能力.想考好必答題,比起背書,其實操練 Past Paper + 練好答題技巧更加重要.另外,其實呢部分只要求考生中 points,中字眼,所以大家並唔需要非常詳細咁寫答案,盡量以短答嘅方式答題.雖然考評局嘅建議答題時間喺 55 分,但其實 45 分鐘應該已經足夠.大家作答嘅時候亦要注意自己嘅答題方向,千祈唔好偏離資料啊!
選答題方面,除咗要求大家中 point 之外,評卷員畀分嘅時候仲會考慮埋答案嘅「詳細程度」.不過,比起寫得非常詳細但係唔齊 point,寫齊 point 而無咁詳細嘅得分會比較高.所以各位同學除咗要留意字速同寫詳細啲之外,亦要注意時間控制,唔好過分投資啲時間去某一個論點度!
卷二方面,中史嘅考生只需要揀 1 個單元,然後回答入面嘅其中 2 條題目.建議大家最好就全面咁溫熟自己會揀嘅嗰個單元,到應考嗰陣有多一個選擇嘅機會,而唔係被逼作答某2條題目.
DSE 中國文學 Past Paper 操卷心得及溫書Tips
HKDSE Chinese Literature 中國文學 — 考核要求
根據考評局 2022 年中國文學科評核大綱,DSE 中國文學考試由「公開考試」同埋「校本評核」兩部分組成.
「公開考試」部分咗「卷一 (文學創作)」同埋 「卷二 (文學賞析)」兩份卷:
卷一 (文學創作,佔全科 34%,考試時間 2 小時):
共有兩條題目,考生只需要二揀一作文一篇,文白不拘,字數不限
卷二 (文學賞析,佔全科 66%,考試時間 2 小時):
共設四題,考生只需要四揀二
中國文學溫書考試攻略
卷一攻略
卷一文學創作雖然都係考作文,但評分標準同中文科嘅作文有啲分別.相對於中文寫作卷,文學創作唔單止要求各位扣題,想要攞高分,大家更加要用字精準同識得表達情感.所以考試嘅時候,各位同學可以根據自己嘅體會同感受去揀題目.喺用字表達方面,雖然好多同學都會事先背定一啲靚嘅文句,希望考試嘅時候可以用到,但大家應該避免抄襲.
文學創作嘅題目字數較短,限制較少,同學可以發揮嘅空間都比較大,但大家需要留意題目字眼,避免離題.以「過關了」為例,雖然「過關」呢個詞語可以從好多方面入手,但係「了」呢個字眼就限制咗「過關」呢件事發生嘅時間.另外,大家亦都應該避免書寫太過空泛嘅內容,要加入唔同嘅例子去形象化所描述嘅事物.
時間控制方面,建議各位喺一開始嘅時候要花大約 10-15 分鐘去寫大綱.因為文學創作嘅發揮空間較大,好多時候同學寫寫下主線情節會突然分咗心去寫其他枝節位,令成篇文變得好亂.寫大綱唔單止可以幫大家整理好故事嘅主線情節,仲可以避免大家出現太貪心嘅情況,浪費時間寫咗好多多餘嘅嘢.
卷二攻略
卷二通常都係要求大家將屬於同類型文體嘅指定篇章同課外篇章進行比較.所以大家係溫習嘅時候可以按文體溫書,並將內容大意,人物性格分類整理,方便喺考試嘅時候應用.呢幾年 DSE 中國文學考試所出嘅題目越問越仔細,所以同學更加應該熟讀文章,以確保自己攞到一定嘅分數.另外,大家有時間不妨睇多啲其他文學作品,咁樣唔單止可以幫助提升自己嘅閱讀理解能力,更可以累積詞庫,對卷一文學創作都有好大嘅幫助㗎!
考試嗰陣,大家喺閱讀課外篇章嘅同時,亦要時刻留意文章嘅寫作手法同埋主題思想.喺睇題目嘅時候,仲要留意題目字眼,了解題目要求嘅引文同闡述方向,避免離題失分.
DSE Music 考試重點
HKDSE Music 音樂 — 考核要求
根據考評局 2022 年 DSE Music 評核大綱,DSE 音樂考試由「必考部分」同埋「選考部分」兩部分組成.
必考部分:
卷一 (聆聽) (公開筆試):
甲部:西方古典音樂 (考試時間 75 分鐘)
乙部:中國器樂,粵劇音樂,本地及西方流行音樂 (考試時間 75 分鐘.甲部及乙部共佔全科 50%)


text:
(已豬年)風大浪大吳岱融-下集
主持:陳如楓(🙎♀)嘉賓:吳岱融 (🙎♂)
🙎♂咁另外一首呢首就更加要多謝區瑞強呀因為佢真係好幫我手 因為我好年紀嘅時候其實 咁我就聽咗 咁有啲朋友我相信係 佢會係聽到某啲歌呢係係好容易記咗佢入腦 但係 有啲呢歌就聽極都入唔到腦
🙎♀係呀 會呀
🙎♂唔知你哋會唔會, 我係當年嘅時候佢嘅水霞原在深山一線溪 嗰首同埋個首仙杜拉嘅青山原是我身邊伴 即係我係迴旋咗嗰個感覺 我好鍾意呢兩首歌 個首叫做風雲 後尾問我 咁傾計 喂有啲咩歌可以唱啊 或者翻唔翻唱一啲嘢或者你腦裏面諗啲咩 我就有一晚 唔知點樣突然間聽到 呢兩首歌前後位為咁樣 突然間覺得呢兩首歌可以併埋一齊 因為呢兩首歌 既歌詞同埋 個意境 都好接近 咁後尾就 Johnny Yip 我哋音樂監製就幫我哋mix埋 結果係好多朋友都係好鍾意 我自己都都鍾意真心話幾舒服㗎
🙎♀仲要係你自己想出來
🙎♂咁多謝區瑞強 同埋多謝區瑞強佢肯幫我同我一齊合唱呢首歌囉 咁完全係我兒時嘅一首歌一個偶像同佢一齊合唱 真係 不停有好多夢想 真係唔好氣餒呀始終都有高低嘅時候
🙎♀冇錯冇錯 咁有首歌應該係情歌啦 好明顯係送畀太太嘅咁佢聽到之後有冇 嘩 老公好冧呀
🙎♂其實好早期佢聽到呢首歌 佢已經好鍾意好鍾意 咁但係又不至於咁直接話畀我聽 都睇到佢佢話好鍾意呀 咁呢啲野幾多分知嘅 唔會咁明顯話畀你聽嘅 回去愛你十億秒 呢首歌唱咗之後佢鍾意 咁後尾本來話要揾第二個人 我有個mv係裏面 咁有另外一個角色女孩子 同我做呢個戲 後尾我話不如唔好拉你嚟啦 咁佢話佢都嚟咁因為接近啲嗎 咁喺嗰戲入面甚至乎有啲親熱嘢㗎不過anyway呢首歌的而且確現今過去或者未來好多嘅未來一對couple老公或者是老婆可能因為自己嘅事業因為一啲理想係會忽略 結咗婚之後 或者 係咪齊嘅時候 係忽略咗對方 咁呢首歌就係提醒each other以後多啲爭取時間陪返自己另外一半 其實搞咁多嘢as a family搞咁多嘢為咩啫都係為咗屋企
🙎♀啱啱呢個訊息好重要
🙎♂所以有時候 有啲未必係有用嘅應酬或者你太緊張啫
🙎♀我諗呢張碟出咗之後應該好快呢 見到融哥呢就會唱埋啲主題曲呀插曲呀電影呀應該都要搵你唱㗎喇
🙎♂希望啦其實都有一首㗎啦 唱咗㗎啦 叫做 牛下女高音一套戲好得意 我係夢寐以求嘅套戲喺裏面有一齊唱歌 演演下會唱歌 以前啲粵語殘片就好多嘅 我而家都有一個戲 牛頭角下邨女高音 咁你會見到有好多朋友嘅 歐瑞偉鄭敬基曾航生蔣志光韋家雄曾偉權個個都有唱歌 咁裏面我有一首插曲係我唱 呢首歌嘅歌詞係更加冧老婆 歌名叫做係你比我重要 到時大家欣賞下 都咁講我都其實手頭上仲有其他歌錄緊 嚟緊都有啲可能完全唔係我呢種人會唱嘅歌但我都玩 希望大家到時會接受
🙎♀一定會 跟大家到時記住新年一定要買呢隻碟 做咗我哋新年嘅background music thank you 再次同大家講聲新年快樂
🙎♂風大浪大 身體健康
嗚謝:
嘉賓:吳岱融
主持:陳如楓
拍攝:Edward / Kary
字幕:Kary
剪接:Edward
場地:金域假日酒店Hari's Bar及Osteria意大利餐廳


text:
「大橋」
港珠澳大橋主體工程耗資約三百二十七億人民幣,整體工程估計約七百億.大橋全長為四萬九千九百六十八米,主體工程「海中橋隧」長三萬五千五百七十八米,同包括五千六百六十四米嘅海底隧道,設計壽命為一百二十年.在珠江口伶仃洋南北兩側分別有兩個離岸人工島,人工島之間通過海底隧道連接.大橋初期計畫的起點係香港大嶼山䃟石灣,但最終方案改為香港國際機場人工島.
「問題」
港珠澳大橋啱啱先至話主體嘅工程完工,依家就話啲混凝土有問題.混凝土嘅負重同壽命係取決於材料嘅比例,如果真係有問題嘅話,其實真係有相當嘅風險.因為大橋好多部份係預組件,所以相信有問題嘅混凝土最大機會係用咗係大橋樁柱同橋躉,而如果真係質素不合格嘅話,最壞嘅情況就係要拆橋重造.不過究竟牽涉到幾多路段,同問題有幾深遠就真係要慢慢查先知!
「安全」
本來大家以為嚟條港珠澳大橋完工在望,而家又唔知又要用多幾多錢去做檢查搵出問題嘅地方.如果真係要拆橋再重新起過,其實工程都幾大,尤其問題係大橋嘅樁柱同橋躉,因為會影響整條橋嘅負重同壽命.就算而家無事,唔代表之後無!所以其實關乎到安全嘅問題.雖然或者有其他補救嘅方法,不過又係要用一大筆錢,又再一次浪費我哋香港人嘅納稅錢.一條橋真係可以帶動到經濟?
Also published on Medium.


text:
其實今個禮拜真係多野update,不過真係無時間
講返上個post,無錯,呢位師兄都屬於高大型,一睇佢篇文就知佢熟市場其他行程,所以有兩點大家可以注意返
因為熟,所以
1)普通流嘅GROUP佢唔會咁易中伏囉
2)如果真.唔好玩,點會咁好心機寫報告
而又借呢個機會盡量簡化當晚個EVENT,
話說,有兩位女仔要禪修😎😎,要歸隱一個月.
所以就歸隱前想見下一D特別戰力,而其中一位就係呢位師兄提及嘅祖師爺,的確,當晚有出席嘅人都會知道受萬人景仰嘅MARY哥佢地都對呢位祖師爺卑躬屈膝,就知佢幾猛料.
好多人覺得日本AV男優好勁,但坦白講,係我地角度睇,佢地只係為吊而吊.
但呢位祖師爺,堅係,中西意法日,四大洋七大洲, 黑妹,ladies boy,乜都試過晒,真.萬人斬.
而且性愛技巧,更加係唔講得少,連不懂高潮的女人,都比佢搞到有.
所以Mary哥已經同小虫老師講左要送張插畫比呢位祖師爺,而且將會命名為,最接近神嘅男人.卡蒙
雖然卡蒙祖師爺好神,但係始終有返咁上下年紀,所以當遇到一D妹妹仔,或者只睇樣果D,都唔係咁易MATCH到😔
所以我地成日勸喻D後生女,好多時,唔好正係睇樣.
咁樣係會錯失好多好野.
我地都見過好多靚仔,但6野廢嘅.Well~齋視覺享受?咁不如睇韓劇啦😩
結論就係,人無完美,就係一班人,一齊玩先可以互補不足
有人口技好,有人手勢好,有人體力好,有人做愛技術好.
呢D就係群P teamwork嘅樂趣😘
(註:好多葡萄L恨不得佢賴野,但話明祖師爺,出得黎玩當然注重安全衛生,又keep主驗身,令女會員更加安心,而且唔會似老賣老,尊重大會,所以可想而知點解MARY JOEY咁尊重呢位前輩🙇🙇🙇🙇)


text:
年青人唔知醜?
以前玩ICQ,交換相既成功機會好微,有啲人唔想因為你個樣同你做朋友,又或者樣衰唔
同你做朋友.所以ICQ能夠紅霸咁多年,因為有神秘感,分分鐘你同佢吹左幾年水先知佢
原來係男人,或者係一個已婚人士,阿嬸,阿叔.到後期ICQ交換相既情況仍然很少.約
到靚女機會一半一半,我兩樣都見過,GAY佬都中過.呢個就係遊戲.
到左FB年代,我地係第一批一玩,當初只有啤酒對方,玩下金魚缸.乜功能都冇,亦冇
人放車頭相.玩左2年左右,香港開始興起,有一班潮人開始玩,都係一班靚仔靚女,不
停放相曬樣,當年仲有dislike制.
之後唔知幾時開始,連樣衰衰既人都放自己張相,雖然樣衰唔係罪,但唔好公開出黎,
FB原意係俾自己朋友圈既人睇.你咁公開,好難睇唔到.你強姦緊我對眼,迫我睇.好
多人唔識玩FB,FB係有私隱功能,只限朋友留言或者睇相,有班人好戇鳩,唔鐘意俾陌
生人留言又唔SET私隱功能.任人砌,心理學上當然有解釋呢種人,亦即係大部份年青人
既心理.
心理上佢想出名,想全世界都睇到佢自己野,想人俾like.當然唔會SET私隱,另一方面
,總有人唔喜歡你既樣貌,身材,生活.就會有人出聲吊七你,一吊班年青人就開始黎
料.叫你唔鐘意可以唔好撚睇.大佬,你公開俾全世界睇,我好難唔睇,或者睇唔到.
不如你收鳩埋個FB先啦.
曬命亦係年青人最常見心理,人有佢又要有,人做佢又要做.你發覺,當一個POST就算
係垃圾,有得幾十人SHARE,就開始亂SHARE,有人可能冇睇過.
又講番樣衰既問題,做人要有自知之名,古語有云,唔會拉高個肚皮俾人睇.但係而家
既年青人正正相反.又或者佢地覺得唔係醜事.為左一個share或者like,有人會表演食
屎.有人會出賣肉睇.年青人底線已經被FB侵蝕得七七八八.
最後FB淪為廣告同政治既工具,我再見唔到FB仲有咩好玩.朋友變成互相曬命,假LIKE
假回覆,明明樣衰仲叫女神,明明影得差都仲叫大師.呢種虛偽,真係希望年青人反省
一下.當你叫公義公正既時候,你有冇諗過自己有冇因為唔想得罪朋友而講大話?
最後吊多一句,你地班師奶咪撚再放BB相,吊你老母.又唔撚係得意過人,你當自己個
女係楊鎧凝呀,楊鎧凝都要拍咸相搵食啦.你可以whatsapp,webchat,私下交換,FB係
全球性公開,唔撚係俾你當私人相簿玩.


text:
我諗好多女仔同我一樣,皮膚一到轉季天氣,都總會唔同大大細細嘅皮膚問題轉住爆.秋冬季氣溫時高時低,好凍好乾個時就算幾努力keep住敷 mask用serum搽cream,但皮膚好似搽咩都唔吸收…照樣乾燥爆拆,嚴重起黎連帶塊臉都會敏感,又紅又痕又甩皮;春夏季就又熱又焗~超容易生粉刺同粒粒,望落膚色仲好暗啞.唉~我年紀已經唔細,皮膚受唔住一年四季咁大打擊啦!
老老實實,我已經好勤力用好多唔同護膚品,都feel到齋用護膚品都係解決唔到我D皮膚問題…咁唯有再進一步,學D朋友去美容院試做facial,試下D facial效果好唔好,幫唔幫到我急救皮膚!
去做facial咁大件事,我緊係問下D朋友意見,再上網做下research~有個friend叫我可以去reenex 試做cps,仲話reenex cps應該幾岩我,因為reenex cps用果酸溶死皮+黑頭粉刺,搽護膚品都吸收D,面色仲會白淨D.我上網見都幾多人有試做reenex cps facial,reenex cps唔係laser facial所以好安全,而且個個都話試做reenex cps 1次都見到效果,加上reenex都係大brand我諗點都有保證ge!
所以我就上網book去reenex試做,我果日去嘅係reenex太古廣場旗艦店,閒日3點左右人唔算好多,而且裝修幾靚~環境幾舒服!入去個時仲有reception幫我量體溫同用消毒洗手液,等緊試做時見到有姐姐消毒門柄同房間,staff都主動同我講佢地會定時消毒,等我都無咁怕左掂右掂,好體貼!
好快就有美容師follow up我,開始試做reenex cps之前,美容師解釋cps facial ge步驟同效果俾我知,同我知道ge都差唔多:reenex cps係用天然果酸去溶解老化角質,黑頭粉刺,令D毛孔舒暢返,仲可以抑制暗瘡,祛走痘印,最緊要係提升返肌膚吸收力!
美容師分析完我ge皮膚之後,提議我試做完cps,再試做reenex hydrafacial,因為吸收力提升咗,係最好ge時機bump多D生長精華落皮膚底層,仲可以生多3倍膠原BB.話晒我未喺reenex試做過facial,想試咗cps效果先再算…而且最想係去走角質層同解決粒粒問題,所以我就直接講要考慮下先,美容師聽見都話:OK明白!就無再chur落去,就開始試做reenex cps.
以前有朋友講話自己喺屋企做「果酸換膚」,但係皮膚會”拿”又紅,但係reenex cps都舒服,美容師將果酸搽晒成面之後,皮膚feel到有少少拮拮地,咁咁係正常嘅感覺嚟.大約10分鐘之後,再用中和液幫我洗走D果酸!
做完reenex cps美容師就叫我照鏡睇下個效果,我一睇~最明顯見到毛孔收細咗,皮膚明顯乾淨咗,白咗!估唔到做短短時間d皮膚好似重生咁,真係用幾護膚品都做唔到咁好咁快ge效果!美容師提我做完cps,呢幾日皮膚ge吸收力係最好,要勤力敷多d高保濕成份ge mask,個效果就可以last得耐D!係呢個時候,我見到reenex cps咁有效果,對試做reenex facial即刻有晒信心,所以決定做埋佢哋ge皇牌hydrafacial,廢事浪費咗cps咁好ge效果@@!
美容師聽到之後竟然完全唔意外,佢話都好多女仔都係喺reenex試做完cps之後都會想試做 hydrafacial.reenex試做cps篇完結,下次再寫埋reenex試做hydrafacial篇!
免費試做reenex cps傳送門:
COPYRIGHT 2022 BLOGSPOTHK. ALL RIGHTS RESERVED.


text:
銷售店舖
各大藥房
以下銷售店舖只適用於櫻花香桃ZERO配方
產品數量有限,只限指定店舖提供,售完即止.產品數量供應視乎個別商戶而定,詳情請直接向有關商戶查詢.
香港區
中國藥房
香港柴灣道343號宏德居B座 58-59地下
嘉華蔘茸中西大藥房有限公司
香港柴灣小西灣道10號小西灣廣場二樓212號舖
長江德發中西藥房
香港柴灣小西灣道9號富欣商場53號
榮興參茸中西藥房
香港柴灣道345號金源樓29及32號地下
東興大藥房有限公司
香港筲箕灣愛蝶灣商場55號鋪
亨宜中西藥行有限公司
香港筲箕灣愛禮街2號愛蝶灣商場46號舖地下
天力藥房有限公司
筲箕灣東大街98-112號景輝大廈地下H鋪
中華中西藥房有限公司
香港筲箕灣道388號逢源大廈地下L2號舖
振興中西藥房
香港西灣河筲箕灣道174號地下
豐達西藥房有限公司
香港筲箕灣道79號太安樓G12,B2舖
海昇西藥房有限公司
香港魚涌英皇道1018號海景樓地下4號舖
國城大藥房
香港北角英皇道343-349號新達大廈地下4號舖
仁德大藥房
香港天后電氣道60號地下
富泰藥房有限公司
北角北角道1-9號地下
健豐中西藥房有限公司
香港北角英皇道560號健威商場L16號舖
信安中西大藥房
香港灣仔春園街47號新春園大廈地下
富康大藥房
香港灣仔石水渠街17號地下
兆德大藥房
香港上環皇后大道中273-277號禧利大廈地下C號鋪
全昌中西藥房
香港上環皇后大道中368號偉利大廈地下4號舖
森永大藥房
香港西環干諾道西168號豐盛大廈地下2E鋪
金寶大藥房
香港西環卑路乍街99號地下
信譽藥房有限公司
香港堅尼地城卑路乍街136號D舖
華達中西藥房
香港西環德輔道西364號地下7號鋪
正佳藥房有限公司
香港西環西營盤正街38號地下
嘉利大藥房
香港香港仔東勝道26號地下
誠德大藥房有限公司
香港香港仔成都道26號地下7號舖
天星藥房 (舊)
香港香港仔大道194-196號
僑豐西藥房有限公司
香港鴨脷洲海怡廣場西翼1樓111號舖
英國(明興)藥房
香港駱克道272號地下
華富中西大藥房
香港華富邨華光樓703-704室
福興德記西藥行
香港仔鴨脷洲大街55號,2號舖位
利東中西藥行
香港仔鴨脷洲利東第1商場204號
英華西藥房
香港鴨脷洲大街78號A
天力大藥房
香港北角英皇道700號
宜安大藥房
香港北角春秧街65號
卓興大藥房有限公司
香港杏花邨盛泰道100號杏花街市3號A4號舖
萬昌堂中西藥行
香港柴灣環翠道興華商場1樓112號
永樂中西藥行
香港筲箕灣道407號筲箕灣中心商場43-45號
福港藥業有限公司
香港西灣河成安街18,2A舖
九龍區
寶達藥房有限公司
九龍觀塘秀茂坪寶達商場地下16號鋪
冠生中西大藥房
九龍秀茂坪商場1樓109-110號
新城蔘茸中西藥房
九龍秀茂坪秀明道秀茂坪商場1樓104-105號舖
成業中西大藥房有限公司
九龍新蒲崗爵祿街32-34號地鋪
鴻運大藥房有限公司
九龍新蒲崗爵祿街50號地下
鴻運中西大藥房有限公司
九龍新蒲崗爵祿街62號-64號地下
安康大藥房
九龍新蒲崗爵祿街78號地舖
仁泰中西藥行
九龍黃大仙啟德花園購物商場一樓1-2號舖
潮發大藥房
九龍九龍城衙前圍道88號地下
泛亞大藥房有限公司
九龍九龍城獅子石道51號地舖
信德中西藥房
九龍馬頭圍道276-276A號生昌大廈地下A&B鋪
卓興大藥房有限公司
九龍土瓜灣馬頭角道7號地下
全家福
九龍士瓜灣馬頭圍道404號地下
信 興 藥 房
九龍土瓜灣馬頭圍道378號地下
正安中西藥房
九龍紅磡德民街2-34號,紅磡商場3號地地舖
誠信大藥房**
九龍土瓜灣馬頭圍道71-73B地下
榮華藥房
九龍紅磡黃埔花園11期紫荊商場地下G14
興利中西藥行
九龍何文田愛民商場F26A
富安西藥房有限公司
九龍亞皆老街19號地下
健怡康藥房有限公司
九龍旺角亞皆老街7號地下
金華藥房
九龍油麻地廣東道828號地下
正興大藥房有限公司
九龍深水埗基隆街296號地下
德成大藥房
九龍深水埗桂林街93號地下
永華西葯行有限公司
九龍青山道277號地下
中興大藥房
九龍深水埗桂林街115-119號2號舖
富大西藥房有限公司
九龍深水埗基隆街320號地下聯康大廈
祥興西藥房有限公司
九龍深水埗北河街201號
金傑藥房
九龍長沙灣道220至224號祥賢大廈地下A2舖
健安藥行
九龍深水埗基隆街306號地下
銘森大藥房
九龍荔枝角道378號東明樓地下及閣樓
同心中西大藥房
九龍深水埗基隆街259號地下
建業中西大藥房
九龍深水埗大埔道47-49號地下E2,E3.F舖
健怡藥房有限公司
九龍長沙灣青山道302號地下
創世藥房有限公司
九龍長沙灣順寧道273號日輝大廈地下G2舖
誠信大藥行有限公司
九龍長沙灣保安道333號地下
德華大藥房
九龍長沙灣青山道333號地下及一樓
(新)偉華西藥房
九龍青山道296號地下
榮華蔘茸中西藥房
九龍油塘鯉魚門廣場1/F., 106-107號
仁信大藥房香港有限公司
九龍藍田啟田道49號16-18號舖
大來大藥房
九龍官塘協和街93-115號地下J地舖
卓興藥粧
九龍牛頭角道55號利基大廈A3&B號舖地下
鈞興大藥房
九龍牛頭角道33號宏光樓地下6號舖
啟德中西大藥房有限公司
九龍沐安街18號啟明苑零售大樓地下2號鋪
李家園(業興)中西藥行
九龍牛池灣金池徑33號地下
富康中西藥房集團有限公司
九龍慈雲山毓華街慈雲山中心5樓516號舖
榮華藥坊
九龍油塘油麗商場一樓111-112號
俊生中西藥行有限公司
九龍安泰邨安泰商場111號舖
回春堂中西大藥行
九龍順利邨利康樓3樓商場G5號
奧新藥房有限公司
九龍樂富中心商場2樓2114號鋪
寶萊大藥房有限公司
九龍城衙前圍道76號地下
中和中西藥業
九龍黃大仙竹園商場S5號地下
興盛大藥房有限公司
九龍觀塘協和街141號地下
天興中西藥行
九龍觀塘協和街165號合和大廈1樓M室
和興中西藥行
九龍官塘瑞和街27號C
仁福藥房
九龍觀塘物華街57號地下
啟安中西藥房
九龍樂華北邨信華樓112號地下
回春園中西藥行
九龍土瓜灣靠背壟道樂民G座122號
祥華西藥房有限公司
九龍紅磡馬頭圍道113號地下
紅磡藥房
九龍紅磡船塢街101-109黃埔新地下1A5舖
順海國際集團中西大藥房
九龍土瓜灣馬頭圍道125號地下
信誠有利西藥行
九龍紅磡湖光街1-7號聯成大廈16A地下
黃埔大藥房
九龍紅磡德民街20,黃埔新村W-Z3B地舖
強生大藥房
九龍油麻地砵蘭街33號C地下
美姿臣中西藥業有限公司
九龍油麻地上海街389號地下
安善藥業有限公司
九龍佐敦上海街148號地下
和平藥房
九龍油麻地上海街352號地下
榮發藥房
九龍油麻地西貢街1號W地下
裕民大藥房
九龍油麻地上海街136號地舖
華風中西藥行
九龍鳳凰新邨銀鳳街28號地下
東方中西藥行
九龍富山邨富仁樓10號地下
慈安參茸中西藥行
九龍慈雲山毓華里嘉華大廈30號E1地下
隆發大藥行
九龍新蒲崗彩虹道采頤花園770號地舖
宏輝中西藥行
九龍新蒲崗崇齡街44號地下
德勝西藥房
九龍旺角窩打老道69號B地下
恒誠大藥房化粧品有限公司
九龍旺角水渠道3-13號長寧大廈C&D鋪(SHOP 2)
銓豐大藥房有限公司
九龍美孚新邨萬事達廣場N61B舖
海盈中西藥行有限公司
九龍長沙灣海盈村盈昌樓6號舖
保康泰參茸海味藥業
九龍深水埗順寧道寶熙苑商場8號舖
榮華參茸中西藥行
九龍青山道320號地下
合興大藥坊有限公司
九龍深水埗大南街289號地下
傑華藥行
九龍牛頭角安基苑商場1樓10號
和順堂中西藥房有限公司
九龍牛頭角彩德邨彩德商場505號
李家園中西藥行
九龍九龍灣麗晶花園商場地舖24號
俊生中西藥行
九龍牛池灣金池徑23號舖
愛春園藥行
九龍愛民邨頌民樓4號地下
浩華大藥房
九龍彌敦道741號
運城大葯房有限公司
九龍彌敦道737A地下
利康中西藥房(奧海)有限公司
西九龍奧海城二期1樓137號
仁康港灣藥房有限公司
九龍大角咀福利街8號,港灣豪庭廣場地下G23
新界區
美蔘中西藥業公司
新界東涌迎東邨迎東商場16號舖
明逸中西藥海味行
東涌逸東邨逸東商場10號地下
美蔘中西藥業公司
東涌逸東邨逸東街市95-98號鋪地下
港城中西大藥房
葵芳盛芳街15號運芳洋樓地下3號舖
德盛中西藥行
新界葵盛東邨葵盛東商場一樓126號
德仁中西大藥房
荃灣下葵涌盛芳街29號
東海中西藥房有限公司
新界葵涌葵盛東邨葵盛東商場1樓133號舖
永昌大藥行有限公司
新界葵涌葵興邨商場地舖7號
德華藥業發展有限公司
葵涌石蘺商場一期一樓A102鋪
智生大藥房
葵涌石蔭路天安樓地下78A舖
莊生藥房有限公司
葵涌童子街4號福蔭大廈地下G1-2號舖
金峰蔘茸海味中西大藥房有限公司
新界葵涌梨木樹邨商場7-8號舖地下
德華大葯房有限公司
新界石籬村商場2期217號
榮華參茸中西藥房
新界葵涌石蔭路98-100號地下
偉景西藥房有限公司
上葵涌石蔭路113-117號E舖地下
緯昌西藥房
葵涌石蔭路39號 葵麗樓地下
偉大藥行
青衣長宏村長宏商場1號鋪
金安蔘茸藥房
青衣長發商場2樓208-209號地下
鴻發中西藥行
新界葵涌上角街葵涌商場121號
金安中西藥行
新界荃灣大窩口(石頭街)第二商場8號舖
濟生中西藥行
荃灣荃灣中心商場地下S40A號
長春蔘茸中西藥行
新界荃灣海濱花園1-4座平台127號
長春參茸中西藥房
荃灣河背街77號地下
新明藥房有限公司
荃灣眾安街110號地下
潮盛大藥房
荃灣眾安街53號地下
華洪堂
新界荃灣德華街6號地下
興達參茸中西藥房
將軍澳彩明苑彩明商場3樓306號
新城西藥房
將軍澳新都城第1期商場218號
尚德藥房
將軍澳尚德商場2樓241號舖
榮華蔘茸中西藥房
將軍澳君傲灣君薈坊地下64-66號
仁康中西藥房 (坑口)
將軍澳坑口培成路15號1樓連理街商場107號
萬順安粧藥
沙田石門站京瑞廣場2期G12舖地下
成豐藥行
新界沙田廣源村商場2座13號
宏信中西藥行有限公司
沙田水泉澳廣場101號鋪
卓凱中西大藥房
沙田新翠村商場4B地下
金城門中西藥房有限公司
新界沙田大圍道52號頤萱樓地下
達城大藥房
新界沙田橫壆街1-15號好運中心商場3樓7號舖
仁安大藥房
新界沙田大圍道50號頤萱樓地下
東昇藥行有限公司
馬鞍山耀安村商場地下105號
永寧西藥房
西貢宜春街18號地下
莊生中西藥行
大埔富亨富亨商場9號舖
富 善 中 西 藥 行
新界大埔富善富善商場一樓F123鋪
冠生中西大藥房有限公司
新界大埔大埔中心商場9-11地舖
冠華藥房
新界大埔寶鄉街72號地下
文康大藥房
新界大埔安慈路3號翠屏商場16號舖
兆安中西藥行
新界大埔運頭塘商場地下2號舖
漢城燕窩中西藥房
新界大埔安慈路2號八號花園11-12號舖
冠華西藥房
大埔大元新街市A座412號舖
冠文西藥房
大埔大埔墟大光里10-22號大運大廈地下F舖
新輝大藥房
新界粉嶺聯和墟帝庭軒商場L1,8號舖
大鵬中西藥房有限公司
新界粉嶺聯和墟聯盛街10-16號A地下
東華大藥房
新界粉嶺百和路88號花都廣場96號舖地下
宏健藥房有限公司
新界上水龍琛路33號龍豐花園L1 26號地舖
宇宙西藥房有限公司
新界元朗安寧路5-9號安榮樓C-4地舖
冠誠西藥房
新界元朗大棠路23-27號合益廣場A57號地鋪
洪運參茸中西葯行有限公司
新界元朗洪水橋田心路洪福商場3號舖
廣達藥行
元朗鳳攸北街5-7順豐大廈G1室
莉滿葯房
元朗安寧路110-136A號好景樓14號舖
華氏大藥房有限公司
新界元朗福康街2號地下
榮康藥房
新界元朗鳳攸北街2-6號永富閣16A地舖
天晴藥業
天水圍天秀路8號地鋪G15&16號鋪
道安(富榮)中西藥房
天水圍嘉湖山莊樂湖居商場一樓C41A舖
寶健大藥房有限公司
新界天水圍新北江商場地下
天瑞中西藥房
新界元朗天水圍天耀廣場一樓102號
香港榮華跨境電商有限公司(天澤店)
新界天水圍天澤商場二樓213B
祥 益 西 藥 房
新界屯門良景商場L431舖
智 文 藥 房
屯門時代廣場南翼17號地下
學勤藥房有限公司
新界屯門啟發徑1-13號萬成樓3號舖地下
樂 暉 藥 房
屯門仁政街26-40號富恆大廈4號舖
聯益中西藥房
新界屯門蝴蝶蝶心樓商場地下107號
新利西藥房
屯門鄉事會路94-110號,康利大廈21號地鋪
新宏興中西藥房
屯門啟民徑3號地下(近新墟仁愛堂及仁政街附近)
華興大藥房
屯門鄉事會路64-66號泰興大樓地下1-2號舖
東亞大藥房
新界屯門友愛H.A.N.D.S.商場2樓S-215,S-216號鋪
東亞中西藥房
新界屯門置樂花園商場地下1-4號地下
莊臣藥房有限公司
新界屯門友愛商場地下S 101舖
尚德中西藥房
屯門富泰富泰商場1樓103B
健富西藥坊
沙田沙田中心3樓商場22D舖
健康源中西藥坊
大埔廣福道90號地下A鋪
復生國藥行
新界大埔靖遠街49號
廣福中西藥行
新界大埔廣福廣仁樓S7號地下
藥皇
大埔南運路9號新達廣場A067鋪
余昌中西藥行
新界大埔懷義街9號A地下
東昇西葯房有限公司
新界大埔廣褔廣褔商場廣人樓地下S14
建誠西藥行
新界大埔廣福道106-112號地下
祥滿藥行
大埔廣福商場214號舖
康福西藥行
新界屯門石排頭路翠林花園6號地舖
九記百貨
新界屯門藍地大街8號
利華藥房
新界屯門屯利街1號華都花園66號地下
文安中西藥行
屯門湖翠路1號蝴蝶廣場地下M113及M115號
星光酒藥行
新界屯門藍地大街23號
德生堂中西藥行
屯門兆康苑商場201號舖
康達大藥房有限公司
屯門寶怡花園商場地下G3號舖
良景藥房有限公司
屯門良景村良景商場良景市集地下100號鋪
明記超級市場(石蔭)有限公司
葵涌石蔭路66號地下
樺泰蔘茸藥行
葵涌和宜合道保基大廈地下9-10號
富城中西藥行
新界青衣青衣商場101號鋪
金城中西藥行
青衣長發長發廣場303號鋪
柏萊中西葯行
青衣翠怡花園商場地下301號
協興中西藥行
荃灣中心商場地下S26
聯邦中西葯行
荃灣禾笛街23號地下
信大藥房有限公司
荃灣川龍街35-39號川龍樓地下1號舖
華豐大藥粧
荃灣楊屋道59號地下
品器有限公司
荃灣青山公路625號麗城花園麗城薈地下4號鋪
榮華參茸中西藥房
荃灣曹公坊26號傳德樓地下
宏信藥房
深井麗都花園地下4B鋪
北京中西藥行
新界沙田沙角村沙燕樓商場230-231室
中藥軒中醫藥診所
西貢親民街42-56號西貢大廈19號鋪地下
華安中西藥行
西貢灣景街24號地下
長泰西藥房(香港)有限公司
香港上環永樂街12-16C號地下
萬盛中西藥業
西營盤皇后大道西227號地下
明輝西藥行
香港皇后大道西507號地下
中輝參茸中西大藥行有限公司
新界粉嶺雍盛苑商場16號地下
鴻德參茸中西藥行
新界粉嶺牽晴間購物廣場地下G32鋪
杏林堂
新界上水新功街8號地下
恆威中西藥行
新界上水彩園彩珠樓112號地下
回春*藥房
新界上水新豐路105號地下
友信日韓藥粧有限公司
上水彩園廣場G6號舖
永安堂藥業公司
長洲大新街41號地下
華豐藥行
長洲新興街56號
福生藥行
新界元朗宏發徑3號昌盛大廈26號地下
錦業中西葯行
元朗大棠路32-34號捷榮樓F地舖
仁昌藥房
新界元朗西堤街25號地下
耀愛西藥行
新界元朗又新街35號怡豐大廈地下7號舖
樂誠大藥房
新畀元朗俊賢坊18號權益大樓14號地舖
牡丹西藥房
元朗合財街16-20號合益廣場地下A62號鋪
嘉誠中西藥行有限公司
天水圍天慈商場地下5號鋪
廣溢中西藥行有限公司
新界天水圍天秀路8號天一商城1056號
仁 人 中 西 藥 房
新界天水圍天澤商場街市 TC 6號舖


text:
台慶劇《超能使者》入面,Grace王君馨飾演身份一直成謎嘅黑幫大家姐韋瑞琦,由於同一班黑道「講數」時霸氣十足,令到唔只觀眾,就連監製Jazz文偉鴻都指Grace演得入型入格.對於演技備受讚賞,Grace表示好開心最近出街都有唔少途人叫佢做「韋小姐」,講到23號晚播出嘅一集,佢爭啲被揭卧底身份,雖然最終可以力挽狂瀾,但就令情同父女嘅張Sir不幸身亡,Grace坦言呢集嘅情緒變化非常難演:「呢集瑞琦心情非常矛盾,所以喺演繹上,最困難係情緒轉變同心境變化,幸有兩位非常之好嘅前輩林偉哥同瑞偉哥喺度,令我好易就入戲.」
Grace霸氣十足因為未能救返林偉已痛哭
另外呢晚劇入面嘅兩對CP,唐詩詠飾演嘅Q姨,陳展鵬飾演嘅阿鏈,同埋劉穎鏇飾演嘅Open姐,陳山聰飾演嘅高勇,就有不同甜度嘅糖水餵畀觀眾.先嚟係bittersweet嘅Q姨同阿鏈,佢兩個因為要氹程可為飾演嘅鏈媽開心而假扮夫婦,之後Q姨仲誤會阿鏈暗戀自己而主動獻吻兼表白,但最終慘食檸檬.之後有十分甜嘅Open姐同高勇,被困在冰櫃嘅佢哋,由於要取暖而要攬到實,Open姐仲撒嬌講疊字:「抱抱!攬實啲!凍凍呀!」之後仲加埋個冧豬Kiss閃盲觀眾,唔知呢集出街之後,山聰嘅仇恨值會唔會急升呢?
Tiffany嘅fans小心服用.
劉穎鏇接受訪問時就話私下嘅自己比較男仔頭,所以從來未試過講疊字同咁樣撒嬌,佢話拍嗰陣都有啲尷尬同怕醜呀,不過講到同山聰嘅Kiss戲,劉穎鏇反而話因為同對方合作過幾次,已經熟到唔會尷尬呀!
台慶劇《超能使者》星期一至五 21:30 翡翠台


text:
最近香港實在太多意外:一個人母比人截斷雙腳,有人車死啊婆不顧而去,馬場巴士攪炒死人,我覺得車其實比槍更危險.而家要考車唔係話難,筆試,路試,合格哂你就有個車牌.啱嘅,筆路試係測試到一個人識唔識去揸部車,但係咪令架車識前後行就做得車主?我唔係咁諗.
揸住架車嘅人好大責任,除咗車上嘅人條命喺佢手上,通街嘅人都係一樣.但好多人視人命如無物,邊揸車邊用手拎住電話傾已經係等閒,酒駕,藥駕,未瞓醒就揸車通通都係害死人嘅行為.當然有人會話未出事前冇人知司機會咁做,但香港嘅法例對揸車整傷,甚至害死人嘅罰則係輕得可怕,當你害死一個人,你只需要罰啲錢,坐兩三年就可以出嚟做一條好漢.唔單止啊,你仲可以繼續做一個司機,繼續揸住你曾經殺過人嘅工具穿梭香港大街小巷.
點解揸車揸到可以危害他人嘅車主仲有資格坐上駕駛座?性罪犯都會有案底,所有人申請部份工作前都要去性罪行定罪紀錄查核機制證明自己冇前科先有入職機會啦,但點解一個揸車紀錄花哂嘅人都可以咁易續牌?車話就話係交通工具,但喺班人手上就會變成路邊炸彈,殺人武器,危害香港安全嘅工具.香港管槍管得咁嚴都係想安全啲,咁點解對車主嘅管制同罰則又咁鬆手?
牌夠十八歲就可以考,但車真係唔係個個都可以揸.特別係嗰啲剎車變踩油,出閘撞爛閘,卡死喺彎位嘅司機,麻煩你都係乖乖地坐返乘客位,確保香港人嘅安全.


text:
我本身唔係鍾意名牌嘅人,29歲女連一個名牌袋都未擁有過,買得起但覺得唔需要,而且買咗一定會覺得肉痛,亦唔會好恨有呢啲奢侈品,有次同男友行尖沙咀海港城經過CELINE門口,我講咗句:「公司有個女同事日日孭呢個袋返工,應該要幾萬蚊啦!」我係唔入流到連大約幾多錢都唔知.
我句說話就係咁多啫,冇任何明示暗示,只係想分享公司有女同事用緊我指住嗰一款CELINE袋,呢個經歷就咁完咗喇,點知相隔一個月之後男朋友送咗個CELINE袋比我,exactly係我上次指住嗰個款,仲話係生日禮物.
我:「咁貴?你痴線㗎?」
男朋友:「咁你上次話鍾意吖嘛!」
我:「我由頭到尾都冇講過鍾意呢兩個字喎,我係話公司有女同事日日孭返工咋!」
男朋友:「最緊要你鍾意,貴唔緊要,Happy Birthday!」
如果你問我有冇懷疑過係假,我會答你冇,另一半送嘢比自己,除非佢自己認係翻版㗎啫,否則好人好姐點會直接問佢:「真定假㗎?」咁樣係好唔尊重同埋侮辱對方.
男朋友冇買A貨比我嘅前科,我真係從來冇要求過,亦唔會同佢討論啲咩名牌,真真假假我更加唔識得驗證,因為我買名牌嘅經驗係零,唔計同事,淨係講身邊朋友都唔係用開名牌嘅人,所以完全冇呢方面嘅認識.
又隔咗一排,男朋友問我點解唔用佢送嘅袋.
我:「驚刮花吖嘛,日日迫車咁多人.」
男朋友:「唔使驚喎,買返嚟就係要用㗎啦!」
又有道理,咁我咪孭出街囉,之後仲孭埋返工,跟住就有同事兜口兜面同我講係A貨.
我話唔係啩,男朋友送嘅生日禮物嚟喎,然後幾個同事就圍埋討論,本身孭呢款CELINE袋嘅女同事仲拎佢嗰個嚟同我個「CELINE袋」比較,逐個細節位對比……結局唔使講啦!
講真我第一時間仍然冇質疑男朋友會買A貨,反而係諗個傻佬會唔會走去幫襯啲IG store然後比人呃,所以我即刻WhatsApp問佢:「同事話個CELINE袋係A貨,你係咪比人呃呀?買咗幾多錢?問過你幾次都唔肯同我講,邊度買㗎?」
男朋友:「我冇比人呃呀,托朋友買㗎,超A高仿!佢話冇分別,同真嘅一樣喎,你班同事係咪睇唔起你先至話你用A貨咋?我對過CELINE網站幅圖,完全係一模一樣㗎!」
我嗰刻真係著咗:「你買A貨出聲吖嘛!我而家好瘀呀!全公司都知我用A貨,點解你要呃我呀?」
男朋友:「我幾時有呃你呀?」
我:「冇呃我?咁你又話貴唔緊要?你認咗係貴,即係存心呃我係A貨啦!」
男朋友:「咁人人對貴同埋平嘅定義都唔同㗎啦!我托朋友買都要千幾蚊,千幾蚊唔貴呀?千幾蚊我哋兩個去食餐buffet都有找啦,咁千幾蚊可以去個staycation包埋三餐添喇,咁你話呢個袋千幾蚊係咪貴吖?」
聽完佢解釋仲嬲!
我絕對唔係貪慕虛榮要名牌嘅人,更加唔會亦都未試過要男朋友送名牌,冇咪唔用囉!但你點解要隱瞞個袋係A貨呢?仲要提我記得用,有冇諗過我會比同事拆穿㗎?呢份工我仲要返,呢班同事我仲要每日面對㗎!
呢件事已經發生咗成個月,我亦都嬲咗佢成個月,雖然未去到話要分手,不過我真係冇心情同佢去街,暫時都唔想見到佢,Sorry!原諒唔到!同人講仲會比人覺得我係港女,為咗個名牌同男朋友搞到冷戰.
其實根本唔係名唔名牌嘅問題,我一啲都唔稀罕,寧願佢堂堂正正送隻杯或者送個相架比我,都唔要一個A貨袋然後唔出聲,最後仲要話同真嘅冇分別,又話千幾蚊對佢嚟講已經算好貴,究竟有冇人明白我感受呀!


text:
踢,其實就唔夠踢架啦講真,唔知大家知唔知啦,今場港隊場上隊長雖然係葉鴻輝,但隊長查實係陳偉豪,而佢除咗係一個足球員,仲係一個地產代理.而中國隊,基本上任何一個正選既年薪都超過六百萬人民幣,係絕大部份港隊球員既十倍以上.
身價或者只係其中一個原因,當然中國隊好,或者就好似好多中國人一樣,佢地可以有好多理由去輕視港隊,去輕視香港人,財大氣粗,邊個係老細?今時今日要背靠祖國去搵錢渡日既香港人不在少數,名店自由行優先都已經唔係新聞,所以有人會話:要不是中國照顧,香港早完蛋了.
就好似周不時有人話香港唔掂咁,左一句上海超越你右一句深圳前海,中國隊係好睇死香港隊,由賽前既海報,到中國隊記者會,下下又話要大炒幾球幾球乜乜柒柒仲串過碼頭咕呢.
世界盃出唔出到線,講真大家都無乜期望,唔通真係陳七踢嬴偉拿咩,但人爭一口氣,佛爭一柱香,如果俾人踩到上心口都唔出聲,就永遠都俾人睇死架啦,怯,就輸一世架啦.
就好似好多人唔明佔中搞乜鳩一樣,講真到今時今日,咁多香港人去撐佔中到底係唔係為政治為自由為普選,我真係唔敢講,港豬嘛,唔中意政治嘛,你話香港人對政治好有熱誠,我可以賭賓周話唔係.
但無論佔中好,中港足球大戰,點解咁多香港人會願意唔返工去撐?嗱,今日星期二,聽日仲要返工架.其實好多香港人既核心精神唔係咩獅子山精神,而係:你有壓力,我有壓力,你做乜挑釁我?――雖然好多人都當呢句說話係一個笑話.
老老實實,如果政府唔係出催淚彈,如果梁振英唔係成日當香港人係柒姑碌,如果中國隊唔係咁串柒柒,你睇吓仲有無咁多人會show你?都唔好話啲仆街炒飛狗同埋一放工就要裙拉褲甩咁撲去睇,睇完場波成十點,返到屋企沖得涼黎聽日又唔夠精神返工,睇英超就話姐.
我知道咁樣好唔健康,大家黎打下卡威威或者睇一兩場波就算鳩數,呢場波之後又點?香港幾時有民主?最後係咪都要屈服?或者好多野最後改變唔到,但明知會輸,我地都一定要嬴,點解?因為香港人要爭氣,唔好衰俾人睇.


text:
#ParentLicenses1931
每逢暑假都會出現一啲不負責任嘅家長亂放仔女嘅現象
本人有養狗,一如既往都同其他放狗人士喺某個空地放狗,而最近每日都會出現唔同小朋友走嚟睇狗仔嘅情況發生,小至3, 4歲,大至十幾歲都有,佢哋嘅家長通常企喺老遠玩電話
有次有個細路衝過嚟扮狗吠,然後問:「佢咬唔咬人?想摸下!」
當然,小朋友嘅「摸」就係一嘢拍落狗仔頭上,就算教咗佢哋幾次正確做法都唔掂,我唯有保護狗仔帶走佢;同時都知道如果我隻狗忍唔住咬到佢,責任就變相喺我度,我都肯肯定大部分人會指責隻狗多過個細路
之後個細路見我唔同佢玩,佢就拎咗人哋個主人條狗帶,但狗仔唔肯行,佢拖行狗仔磨地咁瘋狂跑,轉頭個細路又拎咗第二個隻狗衝入狗群,然而人哋個老豆都依然坐喺一邊玩電話
又曾試過有家長帶小朋友入狗公園當睇動物園,有隻狗明明無掂到佢個仔,個小朋友都話俾狗咬;亦有試過有個小朋友突然抱起隻狗然後扔落地下,佢嘅老豆竟然唔好意思都無句,零反應翹埋雙手企喺度
我想講好多人當寵物都係自己嘅寶貝仔女,如果你仔女俾人拍個頭,扔落地,又或者俾人拖行磨地係咪無問題先?狗公園同人哋嘅狗仔都唔係你哋嘅樂園同玩物,要帶佢哋去玩就去遊樂場,要睇動物就去動物園
作為家長好多基本嘢係要自己教,但唔識教嘅就唔好生.假設有小朋友俾狗仔咬,希望大家第一反應唔好賴隻狗仔先,家長都係責無旁貸
圖片來源@西遊記大結局之仙履奇緣
讀者投稿@西灣河


text:
(如何讓惡露排乾淨)產後排惡露應對大全
介紹完喺坐月期間點樣補氣血同埋開刀坐月有咩需要注意之後,另一個好多新手媽媽關心嘅問題就係「排惡露」.惡露係指喺產後排出身體嘅分泌物,每位媽媽喺生完BB之後都會排惡露.有好多媽媽或者會覺得已經生完BB,唔使再點樣護理私密部位,所以就掉以輕心.但其實惡露排出嘅過程有好多隱憂,處理得唔好嘅話可能會不停流惡露,肚腹位置疼痛,子宮瘀血內阻,有機會影響下次懷孕,甚至造成細菌感染之類嘅後遺症,問題可大可小,所以新手媽媽應該花啲功夫好好處理惡露問題.
惡露是什麼?
惡露係指喺產後排出身體嘅分泌物,例如係胎膜,胎盤組織,脫落嘅子宮虹膜,一般會持續大概2至6個禮拜.惡露可以分為三個階段,初期嘅惡露係鮮紅色嘅,而且有一啲血塊,大概會持續3至4日,然之後會慢慢變成紫色或者啡色,形態亦會變成漿糊狀,大概持續半個月左右.隨住時間推移,惡露會愈嚟愈少,白血球亦都會慢慢增加,變成白色嘅液體狀.
排惡露喝什麼?
1. 生化湯
生化湯係好多醫師都大力推薦嘅排惡露中藥配方,有促進子宮收縮,散瘀止血同溫經止痛嘅功效,可以針對新手媽媽要排清惡露同埋瘀血積聚喺肚腹位置嘅問題.生化湯主要有五種藥材,包括桃仁,當歸,川芎,炮薑同炙甘草.桃仁性平味辛,炮薑性溫味苦,兩者都有活血袪瘀,溫經止血嘅作用;當歸同川芎性溫味甘,可以行氣調經;而炙甘草可以調和五種藥材,加強溫經活血嘅功效,有助排走惡露,亦都可以治療積瘀血,子宮疼痛,惡露不行等等嘅衍生問題.
順產媽媽可以喺產後第3日開始飲,每日一帖,飲7至10日.而開刀媽媽可以喺產後一個禮拜,排完氣之後飲,都係每日一帖,但飲5至7日就夠.生化湯唔可以飲太多,產後兩個禮拜之後就唔好再飲,飲得太多反而會窒礙子宮內膜嘅復原,所以要適可而止.
2. 廿八方
廿八方第一方係生化湯嘅加減方,都係傳統嘅排惡露中藥配方,經過專家調配,更加適合體虛嘅新手媽媽.兩者同樣含有當歸頭,川芎,桃仁,炙甘草同炮薑五種藥材,有頭先講過嘅活血袪瘀,行氣調經功效,幫助排清惡露,而且仲有白背木耳等等嘅藥材,白背木耳含有豐富嘅鐵質同鈣質,可以增加血紅素同修復子宮,令媽媽嘅身體可以儘快復原.而且廿八方係針對新手媽媽喺坐月期間嘅所有需要,除咗排惡露之外,其餘四方可以調理身體嘅其他部位,全面補身,補血氣,同埋增強免疫力抵禦風寒,成效亦都非常顯著,絕對係新手媽媽嘅產後調理恩物.
成個廿八方藥療係要食28日,順產媽媽應該喺生完之後嘅第4至7日開始飲第一方,而開刀媽媽就可以喺第8至12日開始飲,視乎翻每位媽媽排惡露嘅時間.飲完第一方之後就順序繼續飲落去,直至飲完成個藥療配方.
3. 益母草水
益母草水有別於上述嘅兩款藥療,屬於食療,係一種針對新手媽媽需要嘅清惡露湯水嚟.益母草,亦即係坤草,性微寒,味苦辛,有宮縮,化瘀嘅功效,可以活血,祛瘀同調經,專門治療惡露不盡,產後出血等一啲新手媽媽會面對嘅產後不適,絕對係婦科良藥,亦都因為咁而有「益母草」呢個花名.媽媽只係需要將一撮益母草加滾水,煲5至10分鐘就飲得,簡單方便.
新手媽媽可以喺產後第一個禮拜嘅平補期開始飲,但同樣唔可以飲太多,因為益母草具有一定藥性,會造成肌肉抽搐之類嘅情況,如果飲得太密可能會對身體造成虧損,而且藥性帶寒,身體特別虛弱嘅媽媽要注意飲用.就算身體好強壯,大概3至4日飲一次就夠.
4. 山楂紅糖水
雖然山楂同紅糖都係比較常見嘅食材,但功效絕對拍得住益母草水,而兩者都同樣係專門治療產後不適徵狀嘅排惡露湯水.山楂性溫味酸甘,有活血化瘀嘅功效;紅糖性溫味甘,可以補氣養血,而且有宮縮作用,令胎盤組織儘快化成瘀血,排清惡露.
山楂同紅糖雖然性溫,但對身體冇咩副作用,新手媽媽可以喺產後第一個禮拜日日飲都冇問題.
關於惡露嘅謬誤
1. 部份排惡露食物其實唔應該食
網上面有啲人話坐月期間應該食多啲阿膠,薑同酒,有助排清惡露,但其實呢三種排惡露食物係唔應該食嘅.
首先,阿膠係大補之物,雖然可以補充身體流失嘅氣血,對媽媽復原身體有幫助.但係喺產後頭一兩個禮拜身體較為虛弱,唔適宜大補.而且如果惡露流量多嘅話,好可能係因為子宮收縮得唔好,或者子宮入面有胎盤組織殘留.未排清惡露就進食阿膠補身,有機會令惡露殘留喺體內,導致惡露不盡,所以喺惡露排清之前都儘量唔好食阿膠.
又有啲講法係話煲排惡露湯水嘅時候可以落啲薑絲,除咗可以調味之外,薑仲有祛風驅寒嘅功效,刺激子宮收縮,有助惡露排出.但其實喺產後初期係唔應該食薑嘅.薑性溫熱,喺新手媽媽身體未完全復原嘅時候唔適宜進食呢啲燥熱食物,容易出現發燒,胃酸倒流,甚至大量出血嘅情況.而且太早食薑會令子宮過度收縮,打亂媽媽身體復原嘅進度.產後媽媽可以改用砲薑,熱性比薑或者乾薑低,溫補散寒之餘,刺激性同時又細啲,比較適合產後服用.
有人亦都會推薦飲豆腐釀酒湯,或者喺生化湯度加酒,因為酒有活血功效,但其實酒同時會助濕熱,行血動經,同薑一樣有機會造成出血問題,令排惡露嘅情況惡化,所以喺產後坐月期間應該禁酒.
2. 排惡露傷口唔使護理?
有好多新手媽媽見到網上面話順產造成嘅陰道撕裂傷唔使特別照顧,亦都可以直接掂水,所以就唔理佢.無錯,雖然正常嚟講個傷口係唔使點樣護理都會好翻,但流出嚟嘅惡露可能會感染到個傷口,所以喺坐月初期都唔可以完全唔理,需要護理一吓傷口.
喺坐月頭一個禮拜,去完廁所之後,可以簡單沖洗一吓私密位置.兩個禮拜之後惡露會開始變少,咁就唔需要洗得咁密,可以等有惡露嘅時候先清洗.喺坐月初期可以用一啲夜用型衛生巾,大概每2至3個鐘換一次,避免惡露長期罨住,同埋避免細菌感染.惡露開始減少嘅時候就可以轉用普通衛生巾,再少啲嘅時候就用護墊,等到大概6個禮拜之後就唔需要再墊.
注意事項
1. 產後初期應該堅持哺乳,因為身體持續分泌母乳可以刺激催產素分泌,促進子宮收縮,加快將胎盤組織排出身體嘅時間,快啲將惡露排清晒.
2. 新手媽媽應該儘量少食寒性食物,例如生果,凍飲呢啲都唔得,因為身體仍然未復原,氣血虧虛,呢啲寒涼食物會窒礙氣血流動,傷脾胃,亦都會令惡露同瘀血冇辦法排出體外,所以坐月期間唔適宜食太多寒性食物.
3. 如果惡露有臭味,顏色變深,出現瘀塊,流量不斷增多,又或者排惡露超過一個月,呢啲都係異常情況,好可能係子宮或者陰道受到感染,應該儘早去醫院檢查求醫.


text:
之前講到,我哋由美術館出來之後,爸爸抱住曉行咗兩步佢就瞓著咗了,已經一點幾兩點鐘,梗係搵個地方坐低食飯先啦~之前咪落錯巴士站嘅,我哋行過去兒童美術館時,沿途人又少店鋪又少,難得見到一間cafe所以印象好深刻,而家要去搵食就即刻諗起嗰間cafe~cafe叫做鼻子咖啡,見到個名令人腦海出現池石鎮嗰樣,有兩層,我哋坐咗上樓上,轉咗手俾我攬住曉(爸爸要保留實力陣間可能要再抱好多呀),day就去點餐~
呢度坐得好舒服,食物質素都好高,又抵食,因為曉已經呼呼大睡,今次order食物完全唔駛考慮佢嘅口味,所以叫咗一款味道較強烈嘅青醬pasta,一款辣嘅乾貝醬pasta,食物嚟到食一啖先諗起,係喎,乾貝醬咪即係同XO醬差唔多囉,原來XO醬可以用嚟整意粉,真係未考慮過~轉套餐就包餐湯,餐包同埋水果乳酪,原來佢哋都興咁樣加埋水果乳酪落去set度,之後嗰日嘅cafe午餐又出現咗呢個組合~飲品方面我就飲玫瑰奶茶,day就飲美式咖啡,大大杯好抵,不過唔記得叫佢少甜/半甜,我嗰個味道就甜咗啲喇~
攬住個瞓覺嘅細路都可以好好享受午餐~我滴咗一滴汁落曉件衫之後,緊急鋪番張餐巾先﹗
我哋慢慢食完再慢慢飲完,再慢慢上網search下交通路線,曉都未醒,又轉番手去爸爸度抱,我哋出發啦~
以前去旅行出發前會買定上網卡,再問姐夫借定wifi蛋,上次去新加坡借定wifi蛋結果都冇買上網咭,因為而家Smartone都出咗海外一日「自助餐式」數據plan,好似$3x一日,用嗰日就俾$$,唔用嗰日又唔駛俾,計起嚟抵過買上網咭~今次去台灣都係諗住咁,結果我哋一日都冇用過呀,周圍都好多wifi,餐廳食肆商場景點酒店,度度上網都好方便,速度又ok喎~點解要講起呢件事呢,因為cafe嘅wifi真係好有用,我本身出發前search咗我哋下一個目的地夢時代嘅交通,只搵咗捷運去嘅方法,如果由美術館去其實要轉好多次車,我用咗cafe嘅wifi八卦search下有冇其他路線,原來附近有巴士直達添呀,咁就方便好多啦﹗如果搭捷運去夢時代其實要再轉輕軌(類似香港嘅輕鐵咁嘅樣),後來我哋先知道,原來輕軌通車冇耐,暫時冇得買單程飛,一定要嘟咭先可以搭車,有睇我上一篇blog嘅就會知道,我哋今次兩個大人,得一張「台灣八達通」,我哋係冇資格搭輕軌㗎~
因為用google嚟search路線,有得show埋點樣行去巴士站,幾耐有車到,實在太完美了~
行路往巴士站途中~
我哋又好好彩,行到巴士站就馬上有車嚟,呢架168號巴士並唔係咁密㗎咋~
曉一直瞓瞓瞓,食飽飽嘅day又飯氣攻心,剩番我一個金睛火眼咁望住路線睇下仲有幾耐落車,因為之前係google map download定巴士路線地圖,所以用愛河嚟做reference,幾時轉左幾時轉右幾時過橋就知道我哋嘅位置,咁都安心好多~沿途經過咗漢神百貨同埋星光水岸公園,咩地方?漢神百貨就係我哋book咗最尾一日去食自助餐嘅漢來大飯店嘅地方,之前睇離捷運站都遠遠地;而星光水岸公園係有得免費玩水嘅地方,本身有諗過去,亦因為交通少少麻煩而放棄咗,果然巴士比較四通八達~
仲有第一次見到高雄輕軌,係草地上行,感覺好似西班牙巴塞隆拿嘅輕鐵呢~
到啦到啦﹗結果成程車曉都冇醒,似乎係美術館真係玩得好盡興呢,攰到咁,去到夢時代商場我哋就叫醒佢,梗係啦,佢四點仲未食lunch喎~不過去食飯之前有一個更更更重要嘅任務﹗次次去台灣旅行都係嚟到先換台幣,今次班飛機太夜,高雄機場啲找換店又冇台北嗰啲咁搏盡,去到時已經全部關門大吉,我哋得之前去旅行用剩嘅台幣$3xxx,暫時頂住當就夠嘅,成個trip就唔夠用啦,所以揀day 2就去呢個大shopping mall都有原因,我哋去到地下嘅ground floor就順利唱到錢了,雖然話酒店都有得唱,但呢度個rate同網上見到嘅比較接近,good,有錢錢了~
target一個「得佢食我哋兩個唔食都唔會尷尬」嘅餐廳,我哋決定去美食廣場~
叫咗碗烏冬俾佢,犀利咯,用筷子食,勁﹗呢個美食廣場有兒童用餐區,不過矮櫈嘅位唔算太多,反而係好多卡位,但卡位個座位同枱距離太遠曉坐唔到,結果我哋都係出番去一般用餐區俾佢坐大脾嚟食~曉jap jap jap時我哋就輪流去廁所,佢一食飽飽就可以再行動啦~
嚟到夢時代其實最主要上去頂樓嘅HAPPY 100空中主題樂園,最初搵去玩嘅地方時特別搵多啲「親子」嘅景點,咁佢就出咗嚟喇~不過其實夢時代成楝樓係好大嘅shopping mall,所以好想順便去行下街,時間有限,但我想去5/F嘅誠品,7/F嘅兒童部,9/F同R/F嘅遊樂場,時間有限,好忙呀~關於去HAPPY 100主題樂園嘅時間,我目標係要坐摩天輪睇日落,所以我哋決定六點左右要上去,咁⋯即是之前嘅時間可以逛5/F同埋7/F啦~
瞓醒覺又食飽飽嘅曉自然精力充沛啦~
同我哋屋企嘅兔兔同一系列﹗係曉曉眼中,只要啲公仔有大有細,佢自然就會代入爸爸媽媽曉曉bb,如果超過四隻,就會加入姨媽姨丈逸逸bb等嘅角色~
引起話題之作﹗呢個宣傳洗頭水嘅booth,曉真係幫得手至極,有冇咁陶醉呀~哈哈~
原來夢時代嘅誠品就快結業,所以好多嘢都割價大傾銷,原本都好想買下多啲嘢,結果只買咗兩本書咋,一本俾自己嘅首爾旅行書,一套俾曉嘅兒童雜誌,咁掃興係因為有個小朋友要去緊急辦啲事囉⋯好在day 3去駁二時有得再逛誠品﹗係度見到成套嘅「小雞」故事書同埋成套嘅「野貓軍團」,之前係圖書館借過呢兩個系列嘅書,我同曉都好鍾意,有諗過要買番嚟珍藏,但原來都幾貴呢,一套要台幣過千,呢啲書又冇得重覆睇好多次,算數啦,想睇時去圖書館再借啦~
7/F嘅兒童部雖然冇收獲,因為啲嘢其實都賣得貴,曉嘅嘢有一大堆,fufu又未駛買住~
兒童部嘛,除咗店鋪之外,仲有好多繽紛奪目嘅裝飾~
I love shopping~
但最深刻嘅係,曉不停係度睇鞋,佢係香港都係㗎啦,勁鍾意逛鞋鋪,大人鞋細路鞋男裝鞋女裝鞋都一樣咁鍾意,仲要「呢對好靚喎~」,「呢對都好靚喎~」咁不停點評人哋啲貨品~今次睇咗嘅鞋鋪冇10間都有8間,哈~我同day一致最鍾意嘅嗰間啲鞋,居然係made in HK﹗﹗但係香港未見過有得賣嘅?有諗過買俾逸逸bb,但都係唔捨得,著嘅時間太短得幾個月,小朋友真係唔值得買咁貴嘅鞋~
輪到媽媽去睇嘢時,曉發現咗大大塊鏡,佢就隨住店鋪播嘅音樂聞歌起舞~俾爸爸捕捉咗添~
好啦好啦,上去空中主題樂園玩啦﹗
呢度好好呀,上到R/F一出𨋢就見到免費locker,我哋拎咗銀包電話出嚟就放低大背囊,去玩即刻輕鬆晒~HAPPY 100空中主題樂園入場免費,遊樂設施就逐項收費,收費都唔算過份,其實啱玩的話我哋都會玩,只係曉未夠高,我又大住個肚,基本上冇乜嘢啱我哋玩~搭咗摩天輪先啦﹗
摩天輪唔算好大型,但以高雄建築物普遍唔高嚟講,已經可以望得好遠~
呢日雲好多,睇唔到個太陽,只睇到天色慢慢嘅變化,上到咁高嘅一家三口私人時間都好舒暢嘅~
曉就有啲緊張,頭3/4嘅時間佢都撓住我隻手好僵硬咁正襟危坐粒聲唔出,到後來慢慢放鬆先有啲表情,但都唔敢係車廂入面隨便移動~細膽有細膽嘅好嘅,帶呢個女出街其實輕鬆好多,唔會隨便跟人走,又唔會做危險動作,叫佢就會返嚟,又肯拖實,不過有啲好玩嘅嘢唔肯試就可惜咗啲囉~呢個摩天輪臨落車時有得望鏡頭影相,我哋都好落力咁望住鏡頭笑,但影出嚟都係太樣衰就冇幫襯買相了~
搭完摩天輪落番嚟,天都差唔多黑齊晒啦~
其實曉係呢個空中主題樂園一直有啲緊張,因為呢度係恐龍做主題,但唔係好cutie嗰啲,而係一隻隻像真度比較高嘅大機械恐龍,仲會郁又有聲,佢捉到我哋實一實,肯自己行路已經算好好~
其他嘢都唔太啱玩,我哋玩咗釣魚(磁石釣桿同埋膠魚仔),其實係我自己想玩,曉都未識玩嘛~其實無論釣得有幾少都有禮物,即使係大獎我自己都覺得唔太吸引,大獎係小吊飾公仔,二獎係卡通公仔原子筆,三獎係螢光手鈪,但有個阿媽為咗幫個細路拎「勁獎」,居然伸手握住枝釣桿嘅端端直接吸啲魚上嚟,咁邊度有樂趣㗎~我同曉一齊玩,主要我釣,佢幫我搣啲魚出嚟,有一小段時間爸爸有釣,曉又有釣,我哋當然係三獎啦,但都幾開心丫~
之後落去9/F都係HAPPY 100嘅範圍,有青少年或者成人玩嘅機鋪同埋類似歡樂天地(今時今日應該形容為「類似冒險樂園」,oops,又暴露年齡添~)嘅遊樂場~
呢個真係超抵玩,好似係台幣$10一個代幣,我哋玩嘅mini air hockey同埋mini保齡球都係兩個代幣咋,不過曉好多都未識玩先冇玩多啲咋~
我哋玩得咁屎都有三張飛,哈哈~
呢度玩係好平,但更平嘅係免費揸車﹗真係免費?nonono,因為唔入錢錢,曉已經揸得津津有味~之前係香港同愷揚佢哋出街,入到冒險樂園,兩個小朋友都爭住爬上呢啲遊樂設施,但佢為咗吸引你玩會間歇咁郁下又有音樂嘛,一郁+有音樂時曉就會即刻跳落車,仲叫埋愷揚都要快啲落車添,愷揚就調轉,一見到有郁嘅就即刻衝過去,兩個小朋友性格真係好唔同囉~
今次唯一曉有主動要求想玩嘅係沙池囉,但收費係每小時計,我哋唔夠時間啦,返到香港媽咪帶你去沙灘玩沙啦~
冇時間?係呀,我哋要去夜市掃街食晚餐呀﹗gogogo~
鼻子咖啡Facebook page:
https://www.facebook.com/nose920/
統一夢時代購物中心官方網站:
HAPPY 100空中主題樂園官方網站:
前往其他台灣旅遊blog


text:
依家嘅天氣實在太熱,加上小小豬又係一個勁怕熱嘅豬仔,少少晒加玩一陣,佢就已經會成頭出晒汗,變返一隻濕水豬咁.
雖然都知道小小豬頭髮都算長,不過我開頭都打算等八月初先同佢去剪,咁樣到八月中返學時都可以KEEP到.不過自上星期六入左迪迪尼之後,我發覺真係唔可以再等,因為啲頭髮真係又長又厚,我見到佢都覺得辛苦,所以今日放約左小豬媽一齊帶小小豬去剪頭髮,實行嚟個短髮消暑迎夏天啦!
小小豬一見到個髮型屋就好似心知不妙咁,不停捉實我,一見到個髮型師就已經開始失控,開始狂喊,唔可以乖乖咁坐定定剪啦.最後我地就用少少強硬手段,終於幾經辛苦,都可以話完成到,剪到一個勁型仔髮型.
返到屋企,洗白白之後,就可以同小小豬影吓個新LOOK啦~
哈哈哈...係唔係好型仔呢?真係第一次鏟到咁短,不過見到都覺得爽左好多,起碼條頸仔唔會出晒汗咁,熱C人嘛!
不過,小小豬剪依個頭除左因為太熱之外,都仲有另一個原因,就係因為大肥豬早前都剪左個差唔多嘅頭,所以成日都就有意冇意間叫同小小豬剪依款頭.既然佢想,又可以令小小豬冇咁熱,當然好啦....就係咁,佢地就嚟左個父子LOOK啦~
某程度上....小小豬剪左個頭髮之後,又好似似多左大肥豬,成個男仔樣,應該唔會再俾人認錯做女仔啦(係少少呀...因為佢係似我多啲呀...哈哈哈)!


text:
市面上有好多家用脫毛機,不過係咪真係適合自己,效果又可唔可以媲美專業嘅激光脫毛儀器,依家幫你分析!
皮膚質素
毛髮狀況同皮膚質素息息相關,但每人嘅膚質都唔同,更加唔可以自己靠估.多數購買家用脫毛機嘅用家都係未經訓練,好難判斷使用脫毛機時嘅皮膚合唔合適,隨時會造成皮膚受損,得不償失.
脫毛效果
每一個貪靚嘅女仔都希望想係夏天到之前就可以解決曬毛毛問題,所以脫毛效果一定係揀脫毛方法嘅因素.但多數嘅家用脫毛機釋出嘅能量都係較低,難以令到係短時間內達到理想效果.
部份部位難以自行脫毛
一啲部位例如背部同比堅尼,如果唔係經過專業訓練都係因為肌膚凹凸而難以控制,一般用家難以獨自處理,亦都好難確保可以完全覆蓋需要脫嘅位置.
使用不當風險
由於安全及價錢原因,多數家用脫毛機的能量都比較低,不過由於每個人嘅膚質同埋對光嘅反應都唔同,如果使用不當,用錯能量或距離唔合適,就好容易增加受傷風險.
Yanis Beauty除咗擁有全球No.1脫毛科技GentleLase PRO-U®755,為美國 Candela 指定認可授權治療中心,榮獲美國 FDA 及歐盟 CE 國際安全及功效認證,仲有專業脫毛團隊幫你全面嚴格分析毛髮及皮膚狀況,為妳處理每根毛髮.


text:
今次突然去澳門,係因為我哋屋企工人姐姐同我地續咗約,需要出境,
而最方便就係去澳門,因為唔需要簽證.
同朋友食飯傾開話
澳門無咩好食?? 除左酒店之外食黎食去都係果D豬扒包外??
除左睇openrice 既專業食評外...其實仲有好多好野食...就好似今次既紹既呢間休閒Cafe
大家係咪覺得好奇怪,點解要特登去呢間Cafe呢?
B duck專門店香港都有好多間,
不過呢間係香港加澳門第一間B duck 做主題既cafe
全間食店都好多黃色小黃鴨架~
今次我哋黎澳門,選擇咗新豪影匯嘅明星匯,
因為貪佢而家做緊一周年優惠,房租只需$6xx-$13xx一晚
而另外一個原因就係Mancent同Marcus想坐8字摩天輪.
仲要咁好彩俾我哋做咗8字摩天輪第一百萬位乘客,好開心呀!
玩完摩天輪我地就返房梳洗下就出發去食lunch
黃色鴨仔做主題既CANDY Cafe
好喇!講返正題就係B.Duck Cafe, 先講地點同交通/地圖
地址 : 高士德雅廉坊大馬路46A號雅廉花園地舖
G/F, Edificio Nga Lim, 46A Av. do Ouvidor Arriaga, Costa
電話號碼:2855 4539
Google Map 地圖
交通:
1. Taxi MOP $80
我哋因為晏左去食lunch,所以直接喺乙米仔酒店坐的士,大概$80 就到.
如果唔想答$80的士咁多,我朋友就教我係酒店坐shuttle bus去到新麗華酒店(總知過左西灣橋)
再轉的士,大概$40就到.
如果坐的士同司機講去雅亷花園就可以去到
2. 公共巴士 : 4 號 / 8A 號 / 19 號 雅廉坊站
再唔係.可以坐酒店穿梭巴士去返港澳碼頭再轉坐的士到雅廉訪
又或者你新馬路搭公共巴士
Candy Cafe餐廳門口,就有個巴士站,3架巴士都可以去返新馬路,
行返去新麗華酒店就有shuttle bus返氹仔酒店個邊.
[落車位]
我地大約lunch time 黎到...都要等成20 分鐘最好大家打定電話(2855 4539) 訂位
因為呢間係澳門人都幾收歡迎/同埋亦都係唔去酒店食既好選擇
[全場full 晒]
但餐廳唔算好大,但d位都好寬躺,就算我哋五個人坐4人位都唔迫.
餐廳入面都有好多影相位
大家黎就一定要推介影呢個巨型鴨仔公仔及塑膠浴缸
一睇到呢隻黃色B Duck 鴨仔就好Relax
等位都等到咁好玩都係幾特別
Marcus 仲同B Duck一齊浸浴...好舒服呀
MENU / 菜單
食物主打意式風格再加其他不同地方風味
當中可以試下賣相可愛既
B. Duck 六大推介
兒童餐Kids Menu / High Tea 下午茶Set
因為嗰日係星期六,所以就無set lunch, 只有散叫,
當係其他酒店Food court / 美食廣場一個豬扒飽都賣緊$50
一個普通既炒飯都要$80....呢間CAfe 既價錢一D都唔貴
午市套餐
推介日式蛋包飯..都係$48
頁頁Menu 都有B Duck 公仔架
呢度overall 既食物質數的確唔錯
難怪好多本地澳門人專門駕車黎帶小朋友食
連飲品都有好多選擇
國皇之家叫左朱古力雪糕新地特飲
芒果青檸梳打
[好清新..好Fresh]
仲食左其中一兩樣
牛角三兄弟
芝士雜菇pizza
仲有卡邦尼意粉
最攪笑係去廁所洗手間都有忍都出晒汗既鴨仔
呢度最出名既甜品
食物賣相都贏晒
朱古力窩夫
重點 : 上埋都有B. Duck 公仔架
小朋友見到都開心
特別一提
除左食係Cafe入面有好多b. Duck既產品賣
我地都幫香港既朋友買左呢個B Duck眼罩
iPhone Case 都有架
好似有D香港是無的/ 同埋價錢平少少
我地食飽飽就坐返巴士去新馬路再轉返酒店shuttle bus返氹仔酒店
搵埋詳細巴士站路線比大家參考
因為我地要趕返去睇Magic show,


text:
原本只是一個普通東京美食之旅,但同伴話有冇得加點特別行程?只好辛苦點上網找資料,又好彩咁啱12月東京近郊有夜祭,另外12月逢星期六東京台場都有花火大會,加上趕及聖誕燈飾令今次東京之旅變得不普通.
12月2日晚上坐零晨機飛去東京成田機場,到埗後立刻坐車去池袋酒店放低行李,再到池袋西武線車站買車票去西武秩父站,當天會有一些特急快車直達西武秩父站,可惜當天我們只買到下午二時列車班次,大約一個半小時到達西武秩父站.
一出車站已經有些美食攤擋及當地居民表演,我們沿著人海行,沿途見到放住一些屋台,當地人準備晚上巡行,晚上7點半,巡行開始,沿途兩旁已經企滿人潮,我們觀看了一個半小時已經好攰,都係返酒店休息.
第二天中午起床後,收拾行李就搬去近銀座附近酒店放底行李,立刻行去築地外市場,每次去東京我都一定會去鮨國吃海膽丼,有時人多要排好耐隊,我們只要先攞籌,佢哋會叫你幾點再返去,到時等一陣就有位,我覺得都幾好,每次先攞籌再行吓附近攤擋夠鐘再返去,起碼唔使嘥時間喺佢哋門口等又冇得走開.
食完海膽丼就坐車去豐洲巿場,但我覺得冇乜嘢特別,所以唔會再來,除非嚟食壽司大,但要肯排幾小時隊才可以,我之前在築地市場試過排咗三小時以上才食到.
去完豐洲市場就坐車去東京丸之內車站,行咗一陣見到仙台牛舌專門店(喜助),我們試咗一個厚切牛舌及一個薄切牛舌,感覺厚切好味D.食完晚飯就坐車返酒店.
第三天,坐車去上野,出發前睇咗周奕偉嘅周遊東京介紹有個甜點outlet ,就走去試吓,買完後就行去對面上野公園坐底享用.一邊享受美食一邊睇吓風景,估唔到12月仲睇到少量銀杏樹.
中午就去咗上野火車站附近一間叙苑燒肉店食午市套餐,午餐後當然要行一番街買手信,買完手信就坐車返酒店休息一下.晚上再行去梅丘美登利食壽司,建議早點去攞籌,之後去行街,行完街再返去,我們等咗大約兩個小時,輪到我們嘅時候佢已經話last order, 我叫咗個壽司set就算,講真排隊排咗兩個鐘,食嘢唔使半個鐘,好快食完就走,慢慢行返酒店.
第四天安排咗去木更津outlet ,點知上錯車,去咗木更津金田巴士站,好彩嗰到有車去木更津outlet,不過平日班次比較少,等咗大約45分鐘先有車,到咗outlet已經差不多中午,所以決定先食咗飯再血拼.我每次嚟都一定去食金子半之助天婦羅丼,食飽飯就去綜合服務中心攞2片休足時間及優惠卷.記得save 底QR code或網站,因為到時要出示才可換領.
記得預留時間退稅及儲亞洲萬里通里數,因為我試過排咗好耐隊攪退款,差點趕唔切坐車返去.另外退稅時佢地要你出示護照,單據及所有購買物品.坐車返酒店放底戰利品,就行去覓食,因為太肚餓,所以經過一間餐廳見不用排隊就入咗去試,食完覺得不過不失,連餐廳名都已經唔記得,算啦呢間餐廳唔喺我杯茶,應該唔會再返去食.
第五天中午坐車去新宿蟹道樂食蟹宴,其實銀座都有分店,但唔知點解每次我只喺會嚟呢間分店.食完午飯就坐車去原宿,沿著竹下通行慢慢行去渋谷,晚上睇青之洞窟聖誕燈飾,跟著去食吉列牛扒-牛かつ もと村,又係排隊排咗好耐,入去已經last order,食完出嚟餐廳已經差不多關門.
第六天坐車去試周遊東京介紹嘅龍蝦麵,又喺要排隊,講真D食物都算好食,不過如果要排咁耐隊就要諗清楚,我覺得未去到非吃不可,試過影返張相就得.食完嘢返酒店休息一下.
晚上坐車去台場睇煙花,原本因為太攰瞓覺瞓到唔願起身,但諗吓明天都返香港啦,同埋咁啱撞到佢有煙花大會就去睇吓,好彩有去睇,因為比我想像中好,去到台場跟著人行就得,同埋人唔太多,感覺幾舒服,起碼唔會人迫人.睇完煙花在台場隨便食咗碗拉麵就返酒店執行李.
第七天check out 酒店寄存行李就行去築地外市場掃街食一些小食,雖然好多舖頭都休息,但喺又俾我撞到有伊勢龍蝦,平時唔見,我諗可能只有星期日才開擋,食完午餐就返酒店坐車出機場.
CATHY HUNG
專業旅運中環分行
直線電話: 3700 2827


text:
九龍塘站
九龍塘站(粵拼:gau2 lung4 tong4 zaam6;英文:Kowloon Tong Station)係港鐵其中一個車站,響九龍城區九龍塘多福道,添福道同沙福道交界,深水埗區又一村又一城東面,係東鐵綫同觀塘綫重要嘅鐵路轉車站之一.
喺兩鐵合併前,呢個站曾分別由九廣鐵路公司(九鐵公司)同埋地鐵公司管理;而喺2007年12月2號兩鐵合併後,九龍塘站嘅九廣東鐵部份,由九廣鐵路公司租畀港鐵公司做鐵路營運之用,並合併成同一個車站管理.
九龍塘站服務九龍塘同埋佢嘅設施,包括又一村,又一城,香港城市大學同埋香港浸會大學.
車站結構[編輯]
車站樓層[編輯]
車站大堂[編輯]
九龍塘站共設有3個地底大堂,其中東鐵綫用北面以及南面大堂,兩者都有轉乘通道連接喺沙福道地底嘅觀塘綫大堂.自兩鐵合併後,原本獨立運作嘅東鐵綫北面大堂,南面大堂同埋觀塘綫大堂嘅轉乘通道劃分成收費區連接,令轉車乘客唔使用閘機轉車.現時設立一條非收費區通道,方便乘客來往東鐵綫北面大堂同埋觀塘綫大堂,但原有觀塘綫大堂嘅非收費區一分為二,乘客喺站內唔可以喺「B出口同C出口」,「A出口同E出口」同埋「D出口」之間相互直接貫通,需要途徑地面通道或入閘往返兩端非收費區.
車站商店及自助服務[編輯]
九龍塘站內提供不同類型嘅商店畀乘客買嘢或食嘢,例如有7-Eleven便利店,OK便利店,萬寧,餅店以及恒生銀行等服務,所有商店主要分佈喺觀塘綫大堂,東鐵綫北面大堂同埋南面大堂嘅收費區內.此外,喺東鐵綫H出口及G出口亦設有幾間商店.由於港鐵收費區入面唔准食嘢,因此大部份食肆都唔喺收費區入面.不過東鐵線範圍亦曾經開過小食店,賣滷水雞髀同腎.
此外,九龍塘站亦有唔少自助服務設施畀乘客用,包括匯豐銀行,恒生銀行同埋中銀香港嘅自動櫃員機,自動售賣機,自動照相機等.車站內更設有香港郵政郵箱以及「iCentre」免費上網服務設施,方便乘客喺車站內寄信同埋上網.車站更設有「e分鐘着數」機,畀乘客登記為港鐵友禮會會員,查閱積分,換領獎賞同埋買互聯網用代幣同埋點數卡.
車站月台[編輯]
九龍塘站觀塘綫月台位於沙福道地底,設有1個島式月台,並裝有月台幕門.而東鐵綫則設有兩個地面側式月台,同觀塘綫月台成直角排列.乘客轉車需要通過大堂及轉乘通道.
東鐵綫月台更提供通往地面嘅直接出口(H出口喺東鐵綫1號月台,G出口喺東鐵綫2號月台),喺非收費區設有售票機及客務中心,乘客唔使通過大堂就可以直接到達月台.
出入口[編輯]
觀塘綫大堂[編輯]
- A - 浸會醫院
- A1 - 沙福道
- A2 - 大學會堂,安菲爾國際幼稚園,浸會醫院,香港浸會大學,香港專業教育學院李惠利分校,聯合道,添福道,窩打老道
- B - 沙福道
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- 設有失明人士引導徑往返地面
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- C - 又一城
- E - 教育局九龍塘教育服務中心
東鐵綫南面大堂[編輯]
東鐵綫北面大堂[編輯]
東鐵綫2號月台(地面)[編輯]
東鐵綫1號月台(地面)[編輯]
- H - 香港城市大學
- 香港城市大學,又一城,香港生產力促進局大樓,創新中心,達之路
鄰接車站[編輯]
接駁交通[編輯]
- 九巴
- 城巴
- 22
- 新巴
- 702
- 過海隧道巴士
- 103,170,182,N170,N182,N373
- 專線小巴
利用狀況[編輯]
九龍塘站目前係成個港鐵系統入面第五繁忙嘅車站.由於九龍塘站係東鐵綫同觀塘綫唯一一個轉車站,由朝到晚都有大量新界東部,北部同市區嘅居民喺呢度轉車往來市區同新界.加上車站周邊學校林立,香港城市大學,香港浸會大學同香港專業教育學院都喺附近,所以喺返學放學時間都非常繁忙.車站旁嘅大型購物商場又一城,亦為個站帶嚟唔少人流.以前原地鐵及原九鐵嘅收費區未合併之前,更有唔少非乘客取道車站大堂來往窩打老道一邊同又一城一邊,但收費區合併後呢啲人流需要改用車站外嘅地面通道及行人天橋.2009年8月16號後,由於尖東站變成西鐵綫中途站,原本可以搭東鐵綫直達尖東站嘅新界東乘客,要喺紅磡站轉西鐵綫先可以去到尖東站,令部分北區居民改用本站過海,相信人流亦因此而有所增加.
此外,因為東鐵綫係唯一嘅過境鐵路綫,有唔少乘客取道九龍塘站轉東鐵綫到羅湖或落馬洲過境前往深圳.
車站歷史[編輯]
修正早期系統[編輯]
前地鐵部分嘅九龍塘站響1979年10月1號隨修正早期系統石硤尾至觀塘段通車而啟用.由於當時九廣鐵路(英段)重未電氣化,現名香港城市大學嘅香港城市理工學院又未成立,嗰個站喺地鐵通車初期人流較為冷清,當時嗰個站最大客源係來往沙田居民以及喺廣播道返工嘅人.
九鐵電氣化[編輯]
隨住九廣鐵路(英段)電氣化完工,前九鐵部分嘅九龍塘站亦於1982年5月4號啟用,九龍塘站建立目的係作為連接前地鐵系統嘅轉車站.及後沙田,大埔同埋北區嘅新市鎮開發,唔少市民都紛紛搬入新市鎮,用九龍塘站嘅人越來越多,並開始出現飽和.九鐵分別喺1995年及2004年為車站進行改善工程.
全新嘅九龍塘轉車通道工程由九鐵同地鐵合作,2001年8月開始起,並喺2004年4月15號正式啟用,並分別配合兩鐵九龍塘站嘅改善工程.通道總長60米,由九鐵月台行去地鐵站只需約90秒,比以前大概快半分鐘.搭東鐵轉地鐵嘅市民,可以由往紅磡方向列車嘅第2卡位置,直接經新通道到達地鐵站,避免出現第5卡出口過分擠迫,當時當局預計會有3成轉車乘客選用新通道,即7000人次,可足以應付未來15年嘅需求.新通道亦設有多間商店.擴建計劃,除咗轉乘新通道外,重整多一個新大堂,面積約1,800平方米,以及喺多福道增設新出口,成個工程耗資2.8億元.
地鐵方面就耗資1億幾萬元擴建九龍塘站大堂以及提供相關嘅新設施,包括喺近D出入口嘅大堂裝置12部出入閘機,1部闊閘機,以及喺轉乘通道增設4間商店.此外,喺該站E出入口亦增設一部畀乘客用嘅地面升降機,預備將來接連位於交通交匯處上嘅教育署辦公大樓.
同時,新轉乘通道亦裝上一幅叫做「8乘8」嘅巨型壁畫,係地鐵車站藝術建築計劃嘅項目之一.嗰幅由12塊玻璃搪瓷板組成嘅壁畫係由本地著名藝術家李秉罡先生以電腦繪畫設計,創作意念源自中國古典書籍《易經》.
尖沙咀支綫[編輯]
自九廣東鐵尖沙咀支綫喺2004年10月通車後,九龍塘站嘅轉乘人流得以分流到東鐵尖東站.因為尖東站只能方便去九龍南部及香港島嘅乘客,未能惠及往返九龍東西部嘅乘客.加上轉乘時間較短(尖東站轉荃灣綫要行5-10分鐘),車費較平等原因,唔少乘客繼續喺九龍塘站轉東鐵綫.當九龍南綫喺2009年8月16號通車之後,原本可以搭東鐵綫直達尖東站嘅新界東乘客,要喺紅磡站轉多次車先去到尖東站,令本站嘅轉乘人流增加番.
H出口-又一城地面出口,連接兩鐵合併前九廣東鐵1號月台


text:
最近小編上網成日見到唔少Kistoy Cathy的廣告,睇咗吓評價,基本上大家都係一致好評,大讚Kistoy Cathy係高潮神器.
究竟Kistoy Cathy係咪真係好評講咁好用?今日小編就同大家開箱依款熱門item,睇吓係咪真係咁好用!
外觀設計
Kistoy Cathy 一共有兩隻顏色,鐘意清純feel嘅白色啱曬你,想要熱情性感嘅你都可以揀紅色!今次我就揀咗紅色同大家睇睇.
依部Kistoy Cathy唔算好大部,大約一罐可樂嘅size.機身按鈕有靚靚嘅鑽石裝飾,附送嘅收納袋質地都唔錯.磁吸嘅叉電頭就唔容易損耗,可以keep住耐用!
雙頭嘅設計,分別係吸啜嘅頭同抽插嘅按摩棒,HK$498買一部機有兩種玩法,仲可以同時用!可以話性價比係超高!👍🏻
咁Kistoy Cathy有幾多玩法?
按摩棒個頭一共有5種脈沖抽插模式,頭三種係遂漸加強嘅抽插強度,後面兩種的抽插模式仲有唔同的變化,唔會好快悶.
而吸啜頭嗰邊唔好睇佢好似好大舊,其實都係啱啱好,吸啜頭亦有五種吸啜頻率.兩個頭更加可以內外一齊用,刺激的感覺加倍!
實測體驗
使用Kistoy Cathy之前查一啲潤滑油有助你接下來的體驗更安全順暢.
插入後完全冇不舒服嘅感覺,長度ok唔會覺得太頂住,可以全部插入去都得.抽插棒插入開機後嘅衝擊感會比較明顯,係舒服嘅,唔會話衝的太勁搞到不舒服,痛嘅情況.
而吸啜頭嘅貼合度好好,做到全面性包裹,幾分鐘就爽到潮吹.如果加少少潤滑油或者助情凝露效果會更正.如果試埋抽插棒加埋吸啜頭感覺好新鮮好神奇,一邊衝擊加吮吸感覺會更強烈,好容易就會達到高潮.
另外更想讚一下佢嘅靜音效果,即使有強勁的衝激力都唔會好嘈好大聲,擔心玩具嘈音的朋友可以放心入手啦!
總括嚟講,Kistoy Cathy有多種唔同嘅玩法,實際體驗過後發現原來真係好正!加上唔錯嘅靜音效果同靚靚嘅外觀設計,$498 絕對係好扺玩!靜雞雞講,小編已經私下推薦曬比朋友啦🤫,有興趣可以㩒下面嘅傳送門,如果係19Toys買,仲可以用我地佬假期專屬優惠:loholiday50!
(秒潮神器)Kistoy Cathy 雙頭吸啜自動抽插按摩棒(紅/白色)
想搵 19-Toys濕鳩玩具優惠碼?
佬假期專屬Promote Code:
loholiday50
凡購買任何產品滿$380即全單減$50!
傳送門👉🏻 19Toys 濕鳩玩具
資訊來自 19 toys 濕鳩玩具


text:
自由鳥派免費SIM 玩SmarTone 網絡
繼去年中國移動香港送出MySim之後,較早前香港電訊送Club Sim,今日SmarTone都唔執輸,SmarTone旗下品牌自由鳥喺1月29日上午宣佈推出本地SIM卡並且喺頭兩個月送出俾香港嘅居民(需要年滿11歲),而且隨卡附送5GB 21Mbps FUP Plan 俾大家免費用兩個月,可能比起Club Sim 更加吸引.
呢張卡送嘅係5GB 21Mbps FUP Plan,每個月嘅用量超過5GB之後會被限制速度至不低於128Kbps,每個月有1000分鐘通話時間,然而所有Plan 嘅優惠期都只係去到3月25號,過咗呢日之後就會用唔到,因此遲定早申請/啓用都唔會抵咗嘅.
申請嘅時候需要輸入姓名,身份證號碼,以及生日日期等確保你係已經年滿11歲,而每個身份證號碼喺優惠期內只能申請一張自由鳥免費SIM,不過,自由鳥派嘅呢啲SIM可以揀Number,對於儲值卡客嚟講真係好好(不論其他台門市賣嘅儲值卡抑或係之前派嘅免費卡都係冇得揀號碼嘅).
首先,呢張卡你可以選擇以本地平郵嘅方式寄到你屋企,或者係選擇喺門市購買一張傲遊SIM嚟開通Free Trial 嘅服務,分別就在於需要俾錢同免費.
開箱收訊號
自由鳥SIM寄到筆者手上時嘅模樣
打開之後就見到自由鳥公司所提供嘅啓用教學
SIM卡拎落嚟之後嘅模樣,其實感覺有啲似SUN Mobile SIM 卡
卡背有一個QR Code 方便俾人做Activation
喺未啓用嘅時候放入手機係冇訊號嘅,但根據張SIM卡嘅ICCID,已經使用咗SmarTone嘅電訊商設定,代表呢張卡應該係用SmarTone嘅4G 網絡.
打開翻Birdie Mobile 嘅手機App,選擇翻「已登記?啓動SIM卡」一項
然後會要求你掃描卡背嘅QR Code或者自行輸入張卡Barcode 嘅嗰個ICCID
見到呢個畫面就開翻你嘅email client 等email 到喇
見到呢個email就click入條link度然後需要註冊一個Account
最後,Set 好咗Account 之後就建立埋個暱稱就搞掂
Activate咗張SIM卡之後重新安裝過張SIM卡就見到已經收到訊號,張卡嘅Carrier ID係Set 咗做Birdie,即係自由鳥嘅英文名(本來期望係出SMC HK嘅,因爲之前幾日曾經有人話係出SmarTone 個名,唔排除佢嗰張本身係自由鳥遨遊SIM所以就冇將Birdie 入落張SIM卡嘅晶片,唔排除往後推出嘅會寫入Birdie 做Carrier ID)
APN就可以保留系統預設值,System本來set嘅smartone已經上到網,唔需要作出任何更改
功能測試
VoLTE
試儲值卡識試一定試VoLTE,因爲儲值卡大多數都冇VoLTE服務,不過上次香港電訊派嘅免費Club Sim就有VoLTE 同VoWi-Fi (as known as Wi-Fi Calling),係令人驚喜嘅.
結果我打咗去天文台嘅「打電話問天氣系統」度試,呢個時候係接收緊LTE訊號嘅
不過一撥號就落翻3G喇,即係呢張卡唔Support VoLTE
3/2更正:多番測試之後終於用到VoLTE
確保個Settings 係冇問題(Voz e dados 係葡萄牙文,即係英文嘅Voice and Data)
本來筆者以爲呢張卡主打Plan會有VoLTE,點知原來仲渣過Club Sim,真係有啲失望
VoWi-Fi
打開Wi-Fi Calling嘅設定頁面,嘗試打開個Toggle
結果送咗個錯誤Message 俾我,意思係話to allow calls on Wi-Fi through this account, contact SMC HK,簡單嚟講,即係用唔到.
4/2更新: 喺等候多時之後終於可以啟用到Wi-Fi Call功能
速度測試
筆者屋企就個個台都收得差㗎喇,csl都只係得1.5Mbps 速度,過2Mbps 已經好好
一打開Speedtest 個App已經見到係用緊SmarTone 嘅IP Address 上網(換言之即係Through SmarTone Network)
居然都有2.16Mbps 下載,喺筆者屋企嚟講又真係唔差喎.
IP Address呢
筆者上咗呢個專Check IP GeoIP database 同電訊商嘅網站之後都可以見到係SmarTone 嘅IP嚟.
結論
如果你係一個甚少講電話嘅人嘅話呢張卡對於你嚟講又唔差嘅,不過如果你要講電話嘅時候電話就會落翻3G,然而會令到你網絡嘅連線速度瞬間下降甚至中斷,而且VoLTE 嘅通話質素高好多,唔明點解SmarTone 唔開放,另外,VoWi-FI喺香港電訊嘅Club Sim都有開放予用家使用,又係唔知點解唔開俾用家.不過呢張卡嘅好處係可以揀Number,不過目前嚟講都係冇用,因爲自由鳥嘅SIM依家帶Number 走好似要$100手續費,但佢地早前喺Facebook留言話會開放MNP(流動電話可攜服務),未知是否屬實,就等完咗Trial 睇下喇.
7/2更新:原來自由鳥有得用VoLTE 同VoWi-Fi,咁其實唔差喎
產品來源:自行申請
費用:免費
利益申報:冇任何行銷費用,利益


text:
是日咖啡
仲要慢慢微調下攪個時間
之前由得佢自己停攪完倒落隻玻璃杯度D泡倒轉個杯都唔會跌落黎
琴日試左攪30秒個款正路好多, 但都係有D粗, 可能要再減下時間
上個月第一次部機
試左隻好雞既牛奶味仲要用咁Q大隻杯覺得同出面差唔多
而家用隻細D既杯, 隻味又濃少少又覺得普普通通
其實nespresso門市有得試飲
行埋去同佢講想試邊款佢就會整比你試,
記得叫佢加少少奶
之後點應付佢就自己搞掂啦
有D就好識做自己補多兩句就彈開, 有D就問你點
不過通常我試得都順手買返條好落台
試下手沖啦,好玩又好味
試下手沖啦,好玩又好味
懶
哥仔你好唔小心播
媽key呀圖?
媽key呀圖?
聽日整
上網睇好閪
個個唔同
比例差好遠都係同一個名
有d話cappucinno要1:1:1
有d話1:6都係
落得多奶已經好似無乜咖啡味
68.1198/100
媽key呀圖?
30-40ml奶又唔係好想拎個打奶器出黎打, 又要洗
就咁叮熱佢算
生活態度
生活態度
牛牛自從有左牛女,成隻牛唔同晒
試下手沖啦,好玩又好味
懶
其實手沖一杯前後都只係三分鐘,我以前都以為要攪好耐
試下手沖啦,好玩又好味
懶
其實手沖一杯前後都只係三分鐘,我以前都以為要攪好耐
點為止手沖
磨豆?
懶
其實手沖一杯前後都只係三分鐘,我以前都以為要攪好耐
點為止手沖
磨豆?
hand drip呀,用濾杯慢慢滴嗰隻
試下手沖啦,好玩又好味
懶
nespresso capsule其中一個好處係可以日日唔同味
懶
其實手沖一杯前後都只係三分鐘,我以前都以為要攪好耐
點為止手沖
磨豆?
手磨
加FILTER
加水
自沖
溝精
溝精
有無我咁大督
其實手沖一杯前後都只係三分鐘,我以前都以為要攪好耐
點為止手沖
磨豆?
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
點為止手沖
磨豆?
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
掛耳同自己買豆磨一樣,都係要試,唔係隻隻都會啱飲
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
掛耳同自己買豆磨一樣,都係要試,唔係隻隻都會啱飲
好多有供豆嘅咖啡店,都可以幫客磨豆入掛耳包
先揀隻啱飲嘅
我之前就多數叫朋友台南寄過嚟,順便買埋其他嘢食
手沖係無機沖咁穩定
但呢個都係手沖嘅有趣之處
d奶都係覺得有D難較
如果由個打奶器攪到停D奶泡勁厚, 厚到有次好似老麥豬柳蛋個塊蛋咁係面
講緊係係個打奶器入面, 底D奶流出黎先, 上面個層泡傾斜左成吋厚
之後發覺攪30秒就停左佢好好多, 而家20秒停倒出黎個質感都OK, 但都係有D厚
倒落個倒奶壺一陣再倒落杯啡度好似已經奶泡分離, 又係底既奶流晒出黎先
岩先最頂層D泡係倒晒D奶靜係D泡係面慢慢流落去
唔通要試下用低脂奶
用緊759 1L全脂, 佢有全脂低脂同脫脂
牛牛進化左做生活品味牛
唔通要試下用低脂奶
用緊759 1L全脂, 佢有全脂低脂同脫脂
睇下書,試下唔同玩法囉
牛牛進化左做生活品味牛
靚係靚但好似無個樣咁好飲
可能每隻咖啡加奶既比例唔同會好飲d
頭先覺得呢杯應該要多d奶
牛牛進化左做生活品味牛
靚係靚但好似無個樣咁好飲
可能每隻咖啡加奶既比例唔同會好飲d
頭先覺得呢杯應該要多d奶
又要睇你點沖
又要睇你用咩咖哩豆
有啲又話啲豆要磨得好
好似要好多學問 (同$$)
好想同你講聲加油!
牛牛終於有樣燒錢嘅興趣
牛牛終於有樣燒錢嘅興趣
牛牛喺呢個MOMENT要爆喇
牛牛終於有樣燒錢嘅興趣
咁樣唔算燒錢喇,點都平過喺街飲
牛牛終於有樣燒錢嘅興趣
咁樣唔算燒錢喇,點都平過喺街飲
一粒CAPSULE $4-$4.9,
奶759買1L $21再77折=$16.2
一次都未必會用到100ML
都係去759買返盒低脂試下
全脂攪20秒倒出黎偏流質D但都係好厚


text:
其實每個人都係充滿缺憾.
話說我近來同sales好有緣,去到邊都俾人sell,而所有sales都係同一個技倆,就係先彈到你一文不值,再一副想拯救你於水深火熱中的口吻,再sell你買野.
例如去做facial,就會俾人話毛孔大呀,皮膚乾呀,有暗粒呢d都基本啦都聽到冇感覺.但近來瘦面療程興起,就開始連本身無辜的面型都慘被攻擊,jaw line唔夠v呀,兩邊面唔對稱呀,蘋果肌唔夠大呀之類都出曬黎.
跟住去按摩想輕鬆下啫,又俾人話嘩你膊頭咁緊既平時擔泥架你返咩工架哦對電腦既唔怪得之啦真係好緊呀嘩你睇下d筋實曬既.(我一定係會睇到我背脊既筋啦)再落少少就到你條腰又好崩緊啦你腳d淋巴又塞曬啦咁樣唔得架係時候買返個package等阿姐幫你通淋巴喇.
唔駛通喇我去做運動得架喇,又有人衝出黎話你個body唔得喎,肌肉唔夠喎手又唔夠力腳又唔夠背又唔夠,下半身脂肪積聚兩邊身又唔平衡,仲有呀d筋好硬咁樣會影響你做運動我仲未講完呀你心肺功能奇差唔夠氣我強烈建議你上私人教練課程練肌肉加一對一打拳練心肺再加專人幫你拉筋再再再加上各式各樣運動課程最好你咩都join曬啦我都係為你好啫.
唉好啦講到我咁廢就去搵中醫調理下啦,中醫輕鬆講出一堆內藏問題每個中文字我都聽得明但放埋一齊就聽唔明,不過唔重要啦,總之我好廢我好虛我要keep住覆診丫麻我預左架喇.結論係連中醫都sell我多次強調我要長期覆診.
每次俾人sell完我都開始懷疑人生,如果我個人玻璃心少少,我應該會選擇了結生命算數,反正我個人咁多缺憾,睇怕都唔係話俾幾千幾萬蚊join幾個package就可以救得到.直頭覺得我應該先死去一次再重新出世同長大,先有可能解決到部分問題.但又可能我d缺憾都係會繼續跟住我重生,因為呢個世界根本都冇人係完美無缺,活著就是罪.有人過肥有人過瘦,有人皮膚好但身體差,有人身體好但筋好硬,有人樣好靚但肌肉唔夠,有人全身都好柔軟但皮膚差......永遠都有缺失,有邊個冇丫?本身sell我個班人都一定有啦,我會建議facial 個班人去上健身教練堂keep下身型:按摩阿姐同健身教練去做facial keep返個樣;而佢地成班人都應該去睇睇中醫一齊調理下.
人都係會想追求更好,想有進步,盡可能貼近完美,但能夠接受自己不完美都好重要.要清楚自己優點,同時了解自己缺點,先可以建立到自信,下一步就會知道自己真正需要同想追求既係咩,唔會輕易受別人意見所動搖.專業意見我會聽,自己消化完,再按需要去尋求適合的改善方法.呢班sales指出我一堆問題,其實好多我本身都知道,邊d要早解決邊d根本唔太需要解決我都好清楚,我真係好有興趣或者自己都知道好需要改善我都願意試,但有d廢話真係唔駛理,更加唔好放心上.心靈健康同身體健康係一樣重要架.
講到缺憾,其實又點只班sales講既咁少丫,我仲有大把佢地睇唔到既內在缺憾呀,真係太睇小我喇.呢個世界所有人唔係身體有缺憾就係心靈有缺憾或者性格有缺憾架啦,冇事既.只要我地明白呢個道理,內心夠強大,任何人都攻擊唔到我地.


text:
爸爸,
記得你之前講過 有啲人60 有啲人70 有啲人40 咁可能我就係50囉 聽完哩句我都喊咗 唔明白點解六合彩冇中 但係就中左淋巴癌
一開始我都抱住好樂觀嘅心態 畢竟有好多嘅案例都成功 真係都冇諗過你會離開
我一直以為父母會陪你陪到你結咗婚生埋仔先離開 今次神就證明咗比我睇佢真係想幾時帶你走就隨時都可以
事發過後我都一直懷疑同質問神 點解 點解佢咁好嘅一個人你要帶走佢 點解我地呼求左咁多次你好似冇聽到?我地放下一切黎到你面前去求你 點解你派咁多天使係我地嘅身邊但係最終要唔救佢? 點解你救到媽媽 但係就唔救爸爸
但係經歷咁多嘅爸爸佢一次都冇懷疑過神 冇離開過佢 佢仍然好信靠佢依靠佢 我唔明 係咪所有我地求嘅嘢都神都唔會俾我地
但係可能神就係要我學習哩樣嘢 有啲嘢你唔使求就有 有啲嘢 就算你撕心裂肺叫曬救命 雙膝跪地最終都係失去 你就係要接受
信心的等待係我揀嘅一首歌亦都係我好鍾意嘅一首歌,但係我鍾意哩首歌並唔係因為佢副歌講我地點樣佢讓神卓緊我地嘅雙手,而係因為我覺得前面講嘅實在太真實太好
明天怎麼你還是不知道
越想得到的總會得不到
人生就像一片雲霧
出現少時就不見到
何必計較那得失終老
我好少表達對父母嘅關心 甚至乎可以用冷漠黎形容 出左事之後 我冇好關心咁問候佢嘅每一日 冇好積極咁講啲鼓勵嘅說話 冇同佢分享我係澳洲嘅點點滴滴 佢miss out左好多
同我個距離好似好遠咁 我又嫌佢好長氣
但係佢卻因為我講嘅一句 0.0001% 都唔放棄而選擇繼續奮鬥 帶住疲倦 滿身傷痕嘅身體再次作戰 我好佩服佢 爸爸你真係好叻
但係最終佢冇戰勝癌細胞 敗比癌細胞擴散嘅速度 佢走後好似咩都冇變 但係又好似咩都變左 我同媽媽去樹仁宿舍執嘢 佢嘅所有嘢都係關於我地 牆上掛滿曬我地嘅合照 照片 手機 iPad 電腦嘅背景全部都係我地三個人嘅相 係我地唔係佢身邊嘅時間 究竟每次係佢無助 寂寞嘅時候 佢到底係點樣度過?佢對我地嘅思念 永遠超出我嘅預想
佢嘅離開 我冇好似媽媽咁 日日夜夜掛住佢 以淚洗面 但係真心咁講句 我唔捨得 真係唔捨得 唔捨得 好唔捨得 佢仲有好多嘢未做 未完成
我仲未大曬 我得16歲 連18都未到 憑咩就咁就離開
或許我就係要學習放下哩啲嘅執著
爸爸 雖然你成日都講話 '唔係我揀架 唔係我揀架,係神將你交比我㗎'
但係都想講返聲多謝 多謝你16年黎嘅照顧 包容 同愛 你嘅長氣係因為你愛我 所以你想分享你嘅經歷等我唔好行彎路
多謝你比我成為你嘅家人 你嘅女兒
我唔識表達我嘅關心 但係 我想講:我愛你 爸爸
飛飛
飛飛:
你的感受很真實!媽媽跟你一樣有很多不明白,心裡很痛,很捨不得爸爸,好想他在我們身邊.
為你這麼年輕便要承受這種喪親之痛,感到極度難過!
對你而言,信仰的考驗提早來臨⋯⋯並且,這考驗又大又難!
驗證信心的真假,不在風調雨順的日子,而是在波濤洶湧的時候
我們可以不明白,可以問,可以不接受這種結果…..但盼望我們能通過這樣的考驗而不放棄神,並完成我們在世的職責,就像爸爸所説:任務完成,平安歸隊!
飛飛,爸爸離開了,但他對你的愛常存在心!
媽媽愛你!


text:
男人的Fantasy (四十九) 男人的絕對
圖片來源:互聯網
好多女人成日都話唔明男人,但其實呢個係一個盲點.就好似一隻貓成日話俾你知,佢唔明隻狗諗咩,但其實如果妳明,妳就係隻狗啦.
一個正常價值觀嘅男人,其實係有好多絕對.
鬧交時,男人絕對唔會想將場仗搬過夜打,所以如果可以嘅話,男人大多數都想舖舖清,免得第二朝起身又要浪費時間再起壇.如果唔信嘅,女人們可以試吓下次鬧交時唔好咁不死不休,俾小小位妳嘅伴侶走,得到嘅回報可能仲可觀過啲金山四國基金架.
收兵時,好多女人都鍾意收兵,其實一般男人都唔係太介意,只要女人收嘅兵透明度夠高的話.但偏偏好多女人收兵收到搵老公咁,講個電話又要鬼鬼祟祟,食餐飯又要呃呃氹氹.收兵之嘛,使咩怕呀?妳估妳哋條仔以前冇做過其他女嘅兵咩,佢明架,佢真係明架.
所以下次女人收兵就分清楚,呢個世界係冇曖昧嘅兵,一隻都冇.
講錢時,男人唔會太鍾意同女人講錢,因為要講錢嘅時間多數都係男人冇錢嘅時間.妳好難叫個男人同妳哋講「今日食老麥得唔得呀?我冇錢呀.」點解?因為呢個係一個猜心遊戲囉.
男人冇錢,就會覺得女人會嫌棄自己;呢個情況有小小似冇胸嘅女人都會覺得男人會唔太愛佢一樣,你點勸佢哋都唔信,呢個世界真係有人唔太鍾意錢,同埋大胸.
呢個問題要講清楚,因為所以就算有時啲有錢兵仔送禮物俾妳哋,妳哋都需要好好處理吓.我知道,我知道收一隻皮幾嘢嘅錶,仲要唔使用潛規矩單純用吸引力就可以成功,係一件非常快樂嘅事.
但唔該望吓妳條仔,如果有一日如心姐姐番生無啦啦送架法拉利俾妳條仔,妳都唔會信佢哋係冇嘢.人之常情嚟,唔好怪自己.
不過好多男人都可以接受到,但女人收到禮物時唔好扮到太開心咁樣會好小小囉.
其實男人比女人簡單,因為佢哋本來就用單線行車嘅人種.可惜呢個世界只有兩個人種,所以先顯得男人係一樣咁怪嘅動物嚟.
薛可正Facebook Page
http://www.facebook.com/sithoching


text:
其實我都好少係網誌上發"勞蘇",不過今日真係發生左一件不吐不快嘅事,所以請大家容許我發一發"勞蘇"啦!
事緣今朝要陪小豬媽去睇醫生,當我地去到銅鑼灣準備轉車時小豬媽話肚餓,見時間尚早,所以就係附近搵間餐廳食個早餐先再繼續行程.
我之前都已經食左少少嘢,我就唔肚餓,只係陪小豬媽食.
點知....我地一入到間餐廳先睇到佢地個牌話,人均消費要$20.就算小豬媽嗰杯飲品轉凍飲都係唔夠$40,但我又真係食唔落一個早餐,所以就只係散叫左杯凍檸茶俾自己.
點知一睇張單真係嚇C人呀~
嘩......真係冇飲過一杯要廿幾蚊嘅凍檸茶,佢個SIZE仲要俾出面嗰啲茶餐廳嘅細啲,真係有少少離譜呀~
其實佢俾我地睇嘅餐牌全部都係早餐SET好晒價錢,但就冇寫散收費,諗住最多都係十幾蚊,真係完成冇諗過要成廿幾蚊,仲要係咁細杯,真係勁嬲囉!
散叫收費高係一個問題,其次就係啲嘢係勁難食,小豬媽叫左個排骨番茄通粉,一粒排骨都冇都唔緊要,小豬媽食左一啖之後就唔再食.原來碗粉一啲番茄味都冇,只係得個甜味(仲要係甜到無朋友嗰隻),我真係以為食緊糖水呀!
小豬媽原本想倒左啲糖水出嚟用熱水冲過,諗住可以繼續食,點知過一過熱水都仍然係好甜,最終都係食唔到.(最衰當時自己太嬲,唔記得影低碗糖水同大家分享,相信大家見到都真係會食唔落呀!)
依間嘢已經俾我BLACK LIST左,相信亦都唔會再有下一次機會入去啦!


text:
依兩日太陽伯伯真係好勤力,真係可以話係超量工作,所以真係熱到冇朋友.天氣咁好,當然要搵啲好好嘅消暑活動,係依個時間最好不過就係去游水,浸係啲水入面,會舒服好多呢,所以我地今日就去左佐敦谷嬉水池游水啦!
可能已經今個暑假第三次去游水,所以小小豬完全適應個環境,完全唔洗WARM-UP就已經即刻落水玩.今日小小豬仲好叻,已經可以自己係游泳池入面行嚟行去,去玩滑梯又完全唔洗我地扶住,真係一個好大嘅進步,相信下次開始可以唔只係嬉水池玩,可以嘗試過大人池試吓啦!
今日我覺得小小豬做得最乖就係懂得自律,今日小朋友都算多,小小豬每一次玩滑梯時都會自動自覺去排排隊,仲等前面小朋友"SIR"完之後,離開左滑梯先"SIR"落嚟,真係一個大個仔嘅表現.睇見小小豬咁乖仔,都有少少安慰添.
我都知道公眾泳池係唔可以影相,不過上兩次睇見小小豬玩得咁開心,我實在忍唔住,一個為左個仔乜都敢嘅我,今日就帶左大肥豬部壊壞地嘅影相手機,諗住偷偷地影低小小豬個開心樣啦!
雖然係急急影,估唔到又影得幾全神哦~
我都知唔應該偷影,但我實在真係忍唔住,好想影低小小豬個開心玩水樣,加上我都係影返自己仔仔,所以相信大家係唔會怪我呀!
不過,我都好自律,偷影一次就夠,應承大家下次唔會再影啦!


text:
cool牙後遺症系唔系真嘅?
現代cool牙技術到宜家有一百余年嘅歷史,已經被證明了系一項成熟完善嘅技術,目前並冇任何科學嘅證據證明完善cool牙手術會帶畀患者cool牙後遺症.經常會有患者擔心箍牙後會提早脫落,目前嘅研究已經證實老年人牙齒脫落系由牙周炎造成,同cool牙冇任何關系,至於掹牙矯正會唔會影響孩子嘅記憶力同智力等呢類嘅疑問,則更系一種以訛傳訛嘅誤區.
我哋喺臨床上也都會撞到cool牙後牙齒出現嘅問題,但系呢D都系有原因嘅:
1,牙齒脫礦:cool牙中嘅牙齒喺托槽周邊或牙齦邊緣位置出現嘅白堊色改變,呢個系由於患者喺治療中擦牙唔認真,冇保持良好嘅口腔衛生,牙齒表面軟垢中嘅細菌產酸而產生嘅牙齒顏色同埋實質嘅變化.牙齒脫礦多見於配合唔好嘅青少年患者,目前嘅措施主要系通過口腔衛生宣傳教育做好預防工作,已經出現咗白堊色改變則可以通過修復嘅方法獲得改善.
2,食物嵌塞:許多人都會有食物嵌塞嘅經歷,大部分食物嵌塞系由於牙齦嘅增齡性萎縮引起嘅,系一種正常嘅增齡性變化.但有個別患者cool牙後出現嘅食物嵌塞系可以避免嘅,呢D食物嵌塞往往系因為矯正醫師只關注前牙嘅排齊,對後牙嘅排列和鄰接關系異常唔作處理,或系治療後還存留散喺間隙,咁嘅治療系唔完善嘅.高質量嘅cool牙治療應該系同時兼顧牙齒嘅美觀,功能和長期穩定性,而唔系簡單嘅把牙齒排齊.
牙科小Tips:
相關推薦:
《牙齒矯正有乜副作用咩》
《箍牙痛唔痛?》


text:
香港教育
香港教育主要由香港特別行政區政府教育局管理,而家嘅制度上大致分為學前教育,小學教育,中學教育,專上教育,小一至中三屬於九年強迫教育,而家香港提供小一至中六嘅十二年免費教育,除咗私立或直資學校之外,喺官立或政府資助學校進行為期十二年嘅小學同中學教育,都唔使交學費.2016年,時任香港特首梁振英喺2016年施政報告宣告2017/18學年開始推行半日制幼稚園免費教育,預計大約七至八成嘅半日制幼稚園學位將會免費[1].
教育階段改
學前教育改
香港嘅學前教育大致可以分為幼兒園同幼稚園兩種.兩種都係私立經營,有啲係商業化集團形運嘅幼稚園集團,亦有由非牟利團體或教會開辦嘅幼稚園.
香港嘅幼兒園同幼稚園本來有唔同嘅服務對象:幼兒園嘅服務對象係未適合進入幼稚園嘅幼童,為家長提供托兒服務;而幼稚園嘅服務對象係3至6歲嘅幼童,畀佢哋喺學校環境裏面學習群體相處,同埋接受最基本嘅教育.幼稚園由教育局管理,而幼兒園就由社會福利署管理.不過而家唔少幼兒園都兼營幼稚園相同嘅業務,令到6歲以下嘅幼童都可以喺幼兒園入面接受教育.
小學教育改
香港嘅小學主要分為四大種類:官立小學,資助小學,直資小學同私立小學,大部分嘅小學(超過八成)屬於「資助小學」.官立小學同資助小學都係提供免費小學教育,而直資同私立小學係會收學費[2].
而家香港提供六年制嘅小學教育,小一最低入學年齡係嗰個學年嘅9月1號夠五歲八個月[3](12月31號之前要夠六歲),而家大部分小學上堂模式都係全日制,以前學校係半日制分做上晝班,下晝班.官立小學同政府資助小學都提供免費小學教育.五年級終期試同六年級頭兩次考試嘅考試成績,需要呈交教育局,呢三次考試俗稱呈分試,教育局會因應各同學喺呢三次考試嘅成績來决定嗰位同學升中學嘅派位組別,參加統一派位嘅學生,呈分試嘅成績會直接影響升中學嘅派位結果.
中學教育改
而家香港嘅中學教育以六個年級為主,香港嘅中學大部分初中同高中都喺同一間學校,通常中一至中三叫做初中,中四至中六叫做高中;讀完中三之後或者年滿十五歲就可以選擇繼唔繼續讀,唔讀就出嚟做嘢,或者轉讀其他職業訓練課程;中六下學期尾(三月至五月)參加香港中學文憑考試(DSE)或者香港認可嘅國際公開試,要喺公開試達到指定成績(分數)先至可以升讀大學,如果成績未達到升讀大學嘅要求,可以轉讀其他專上課程,例如毅進文憑,副學士,香港專業教育學院開辦嘅基礎文憑或高級文憑課程.
特殊教育改
教育局會根據專業人士嘅評估同建議,喺家長嘅同意之下,轉介有較嚴重或多重殘疾嘅學童入讀特殊學校,以便接受加強支援,而其他有特殊教育需要嘅學童就可以入讀普通學校.香港共有60間資助特殊學校(包括一間喺18間公營醫院裏面開設班級嘅醫院學校),為視障,聽障,肢體傷殘,智障,同埋有情緒或者行為問題嘅兒童提供教育服務.呢啲特殊學校接受政府資助並由唔係政府嘅機構營辦.其中有部分學校亦擔當資源中心嘅角色,支援普通學校照顧有特殊教育需要嘅學生.
香港嘅特殊學校一般根據學生嘅特殊需要分為以下六種學校:
- 視障特殊學校
- 聽障特殊學校
- 肢體傷殘特殊學校
- 群育學校(為有適應困難學生而設,一般都係有紀律問題)
- 智障特殊學校(又分為:輕度智障特殊學校,中度智障特殊學校,輕中度智障特殊學校,嚴重智障特殊學校)
- 醫院學校
專上教育改
香港共有29間院校開辦經本地評審嘅自資副學位,學士學位同銜接學位課程.職業訓練局,香港城市大學,香港理工大學同香港教育大學亦有開辦公帑資助副學位課程.
高等教育改
香港有20間頒授本地學位嘅高等教育院校,有八間由教資會資助,另外12間由公帑撥款或自資.
由教資會資助嘅院校:
公帑撥款嘅院校:
自資嘅院校:
新來港兒童教育改
教育局為新來港兒童(包括內地新來港兒童,新來港非華語兒童同回流兒童)提供學位安排服務.學童可喺入讀香港主流學校之前,首先修讀為期6個月嘅全日制啟動課程,呢啲課程協助佢哋適應香港社會同教育制度.至於選擇直接入讀公營學校或直接資助計劃學校嘅新來港學童,教育局會向有關學校提供校本支援計劃津貼,為學童安排支援項目.此外,教育局亦資助非政府機構為學童開辦為期60個鐘頭嘅適應課程,內容包括個人成長,社區適應同基本學習技巧.
資歷架構改
資歷架構喺2008年正式推行,提供一個高透明度同開放嘅平台以推動終身學習,藉此提升香港勞動人口嘅整體競爭力.資歷架構係一個七級嘅資歷級別制度,用以整理同支持學術,職業專才教育同持續教育界別嘅資歷.資歷架構設有質素保證機制,以鞏固架構嘅公信力.所有獲資歷架構認可嘅資歷都已經通過質素保證.
相關改
參考改
註改
書目改
- 香港教育統籌局,(2000年),《終身學習‧全人發展》教育統籌委員會教育改革報告書,香港:香港特別行政區教育統籌局.
- 香港教育統籌局,(2001年),《學會學習:課程發展路向》
- 課程發展議會,(2002年),《基礎教育課程指引:各盡所能‧發揮所長(小一至中三)》,香港:香港特別行政區教育署.


text:
自從疫情開始,大家放假留係屋企通常都係煲劇或者訓覺,雖然而家無咩地方好去,不過其實除左追劇,手遊都係一個可以消磨時間嘅好選擇!而家手遊越出越多,當中更加有唔少由人氣動漫改編而成,整個遊戲製作都超有心機,除左有精美細緻嘅遊戲畫面,原版聲優同劇情向玩法都令D回憶返曬黎!一邊玩就好似重溫緊套動漫咁,動漫迷絕對唔可以錯過,想知到底有邊幾部動漫改編手遊好玩,而家即刻跟小編一齊download啦~
圖片來源:網絡圖片| 撰文:Candice
動漫改編手遊推介1. 「死神:羈絆之刃」
適逢死神動畫開播滿20週年紀念,早係上年官方就公佈最終章千年血戰篇動畫化決定!雖然之後都無再有最新消息更新,但最近就有一款《死神》嘅RPG卡牌手遊推出左,小編作為原著fans自己都有玩緊~
遊戲玩法簡單,同一般抽卡game嘅玩法大致相同,遊戲入面而家一共有3個卡池,完成任務通關就可以賺取魂玉抽卡,最近仲更新左假面卡池,小編岩岩抽到平子真子,戰鬥力超強!
另外遊戲亦會不定期舉辦限定活動,玩家可以賺取稀有角色碎片再合成角色,例如小烏,京樂春水等戰鬥力較強嘅角色就係係限定活動中拎到,fans們記得唔好錯過!
而遊戲模式方面就比較豐富,玩家除左可以一邊通關一邊重溫主線劇情,另外仲有多個模式可以挑戰,例如係難度較高嘅精英模式,同服玩家互相挑戰等等.
小編自己覺得遊戲最吸引係相對多獎勵附送,玩家可以係每2日就可以挑戰一次嘅「瀞靈廷挑戰」入面拎到好多補給!最近遊戲仲更新左自動掃蕩功能,令唔少遊戲任務都變得更輕鬆~
遊戲當中仲有禮物掉落比你同角色培養好感度,包含係隊伍入面嘅角色好感度越高,戰鬥時嘅先攻機會都會比較高!
「死神:羈絆之刃」除左玩法多樣,畫面都同樣精緻唔馬虎,主頁介面嘅角色同背景都可以自行更換,另外仲有動漫入面嘅配樂做bgm,成個game都令小編d回憶翻曬黎!
角色出大技時嘅畫面更係超有心思,技能特效滿分!如果你都係死神嘅fans,趁台服新推唔算太耐,不妨即刻download黎玩下啦~
下載遊戲:|
動漫改編手遊推介2.「一拳超人:最強之男」
呢款遊戲早係遊戲預告推出時就造成不少討論熱潮,玩家除左可以同主角埼玉組隊之外,遊戲亦不斷推出新角色,大家可以聯手同佢哋一齊突破災害同打低惡名昭彰嘅怪人.
遊戲角色分為英雄與怪人兩大陣營,派系又分為武裝,格鬥,科技,超能四種類型,玩家仲可以自由搭配對戰陣容添!
除左有超多角色之外,遊戲亦沿用動畫片配音,玩家係遊戲中可以參與探索,試煉,BOSS,RPG等多樣玩法,贏取豐厚獎勵!另外仲設有進化所,競技場,災害來襲,王者挑戰,天賦試煉,多人同時線上組隊嘅玩法,PVE副本更加入左埼玉老師戰鬥模式,比玩家體驗一拳擊殺嘅快感!
遊戲整體感覺比較偏向PC game嘅style,大家有興趣記住叫埋Friedns一齊down一齊玩!
下載遊戲:|
動漫改編手遊推介3. 「灌籃高手 SLAM DUNK」
打機一向係男人嘅浪漫,如果加上神作動漫更加係錦上添花~ 大家最愛嘅動漫之一《灌籃高手》(男兒當入樽)原來都有推出手遊!知名角色如湘北,陵南,翔陽與海南全部都有,官方仲用原版聲優做配音,加入卡牌同實時競技系統,開放多人遊玩同排位賽模式,還原程度滿分!
除左核心嘅3V3半場模式外,遊戲仲有1V1鬥牛,2V2組隊,3V3全場,單人5V5全場等多種比賽模式.排位賽以3V3半場作為比賽模式,每3分鐘一場.最正係遊戲中仲會還原櫻木花道,流川楓,仙道彰,牧紳一等經典角色嘅經典技能添!
而家疫情雖然唔敢出街做運動,但都可以同幾個朋友約埋係game入面打翻場~遊戲畫面分別以Q版同動漫形式呈現,遊戲玩法簡單,大家有興趣都快D down黎試試啦~
下載遊戲:|
動漫改編手遊推介4. 「我的英雄學院:最強英雄」
我的英雄學院作為今年人氣較高嘅熱血動漫,最近亦推出左一款RPG手遊「我的英雄學院:最強英雄」.遊戲畫面主要以3d形式呈現,每位英雄都擁有自己獨特的超能"個性": 「One For All」,「爆破」,「半凍半燃」,「無重力」等等,可以發動超華麗嘅專屬"個性"技能~
另外地圖亦採用3D立體開放式畫面,完整展現城市街景;角色可以利用墻面進行快速移動,遊戲除左有豐富任務支線,仲可以比玩家體驗英雄日常,緊急事件等等!
fans們記得down黎玩玩啦~
下載遊戲:|
動漫改編手遊推介5. 「Naruto x Boruto忍者熱闘」
講到經典動漫又點少得火影,火影一向鍾意出手遊,而家動畫劇情已經去到主角鳴人個仔博人嘅年代,而呢款手遊都唔例外!
主角漩渦鳴人,宇智波佐助,旗木卡卡西,以及春野櫻等「火影忍者疾風傳」的角色都會係遊戲中出現,而新時代嘅漩渦慕留人等人氣角色都會陸續參戰!
遊戲同樣有多種遊玩模式,多人遊玩同排名戰不在話下,最吸引係只要簡單操作就可發動連擊同各種多采多姿的忍術!
無論係鳴人嘅螺旋丸定係佐助嘅寫輪眼,一律都會係遊戲中以精緻美術重現!如果你都想體驗下做忍者嘅感覺,就要download黎玩下啦~
下載遊戲:|
動漫改編手遊推介6. 「FAIRY TAIL:無盡冒險」
黎到最後一款動漫改編game,FAIRY TAIL:無盡冒險同樣係抽卡rpg game,遊戲收錄左超過50位人氣角色,除左還原劇情同配音,亦有3D魔法出招畫面,經典魔法——火龍的咆哮,星靈魔法等都會一一再現.
如果你都想培養出專屬於自己嘅魔導士團隊,不妨即刻download黎玩下啦~
下載遊戲:|
Follow 我地睇更多最新情報!
Facebook – SAUCE – 為生活加一點味道
Instagram – sauce.media.hk
MEWE – SAUCE – 為生活加一點味道
Website – https://saucemedia.net/


text:
皇仁書院創校百年,孕育出唔少社會知名人士,好似香港中文大學校長段崇智,以及兩位中大副校長霍泰輝同陳偉儀都係同屆畢業生,早前三人一齊返去皇仁參加皇仁舊生會晚宴,霍泰輝就被爆當年爭做領袖生長不遂.
早前皇仁舊生會喺母校禮堂大搞周年晚宴,吸引唔少校友返到母校話當年,好似立法會前秘書長馮載祥,香港民眾安全服務隊處長李樹榮同皇仁舊生會會長易永源等.
李樹榮同霍泰輝中一已經同班,佢到高年級後更獲任命為領袖生長,有得指揮只係擔任領袖生嘅霍泰輝同陳偉儀,更大爆霍泰輝當年因為做唔到領袖生長而妒忌咗佢四十幾年添!霍泰輝聽到都笑晒口,似乎無呢位老友收,笑住話唔服氣想罰嘅學生畀李樹榮罰晒喎,而陳偉儀亦抽水話領袖生長一職由校長委任,所以李樹榮當年權力好大咁話.
另外,霍泰輝亦話當年學校好自由,但學生做事都有分寸而唔會表現得太過分,就算曳都會尊重老師同別人,講粗口都唔會喺公眾場合同埋女生面前講,直言同現時嘅社會風氣有明顯分別.
至於同屆畢業嘅段崇智喺皇仁嘅日子就比較短,因為預科先轉到皇仁讀書,仲話當年排隊曾經畀領袖生趕,唔知嗰位領袖生會唔會就係兩位中大副校長呢?
佢之後又自爆當年披頭四非常流行,去咗美國升學時都自然留長頭髮,仲形容當年個樣非常恐怖,頭髮比披肩更長,不過依家想再留長頭髮都長唔到囉!
卓妮


text:
首先我好感謝AAC嘅Joshua,係我好徬徨失措無助嘅時候,好幸運地比我遇到佢.其實係我認識佢之前我已經接觸過幾間嘅海外留學顧問公司,對比之下我覺得佢比嘅意見非常之中肯而且真係為我設想.佢同一般留學中介唔同,一般留學中介可能只會幫你對比下學校嘅成績排名或者等等,但係佢就會分析下你而家嘅情況到底你最需要嘅嘢,亦都會不斷向你強調讀書只係一個過程,更加重要嘅係,一定要為將來嘅路打算.係呢個情況我感受到佢係真心幫緊你,而唔係好似一部份嘅留學中介只係想隨便介紹你去一個學校.
係決定咗申請邊一間學校之後,申請過程其實都唔係非常之順利,當中學校不斷重複要求一啲嘅文件,但係佢同埋AAC嘅同事(Ludmilla)都非常之有耐性咁樣去幫我重複又重複咁處理,真係好多謝晒佢哋.而入到去大學讀書嘅時候,佢哋都經常會關心我最近嘅情況,即使而家畢咗業之後亦都會經常聯絡,或者係對你嘅職業規劃提供意見,就好似一個師兄咁樣.
咁講返留學嘅分享先啦,其實都大同小異,不過我最想提醒大家嘅一點就係,真係要合理安排時間.唔好只係將所有時間都擺喺讀書,一定要為將來嘅路打算.當然讀書係首要目的亦都係首要任務,但其實係合理嘅時間安排底下,亦都可以參加好多唔同嘅活動,一定要好好珍惜海外留學嘅經驗,因為短短幾年嘅時間真係過得好快,唔好浪費咁寶貴嘅機會.
Glasgow都算係英國嘅三四大城市之一,如果係第一次出國嘅同學仔都唔使太過擔心唔適應嘅問題,因為其實都有唔少嘅華人.不過如果係一啲好鍾意陽光又或者好怕凍嘅同學仔可能就會有啲抗拒,因為蘇格蘭嘅天氣都係比較多陰天而且比較凍.
我諗好多同學仔同我當年一樣,對於Strathclyde呢一間大學都比較陌生,但其實Strathclyde Business School 喺歐洲非常之出名,係歐洲最大嘅商學院之一,同時亦都係通過三重認證(EQUIS, AACSA, AACSB)嘅商學院.在讀嘅時候經常都會有唔少嘅group project,好自然就會認識到好多來自不同國家嘅同學,當中其實有唔少嘅同學已經係有專業資格,例如有一次好驚訝,有一位年約40歲左右嘅組員,原來佢已經係一名合資格嘅會計師,但佢仍然選擇Strathclyde深造佢對金融上嘅知識.
另外我想介紹Strathclyde既地理位置,正正就係Glasgow市中心,真係非常方便同學.而且學校現在不斷擴建設施,見到剛剛興建嘅GYM Center,真係好羨慕新嘅同學仔可以去享用.
另外讀書方面,好多同學仔都會擔心教授佢哋有蘇格蘭口音,但係呢個問題其實都唔會話非常嚴重,而且我覺得有好多教授都非常之有耐性,雖然其實每次約佢哋見面嘅時候應該要有appointment,但其實如果你walk in 去搵佢哋討論問題嘅時候,而佢哋又得閒的話,佢哋其實都會盡量去解答學生.特別係想喺呢度多謝一位professor Dick Davies.佢係一位年老金融學系嘅教授,但對於教育嘅熱誠從未減退,我經常落堂嘅時候或者係課餘嘅時間去搵佢問問題,佢都從未推搪,雖然年老,但非常之風趣幽默,上堂嘅時候經常都會出現同學仔一齊哈哈大笑.
最後,我可以喺度好負責任咁講,Joshua真係一個非常之有經驗,有責任,好好人,嘅海外留學中介顧問,如果你有呢一方面嘅疑問或者需要,Joshua係我首選嘅推介.


text:
好多人都鍾意覺得自己係一個『和平理性非暴力』嘅人,覺得自己係一個講道理唔野蠻嘅人; 而大部分現代人都係習慣性地覺得『暴力就係負面嘅行為』,但係就理解唔到其實暴力都分兩種:公平正義嘅暴力,同埋不公義嘅暴力. 唔知道各位巴打成長嘅時候,有冇聽過某啲好正直嘅人同你講話:『暴力係解決唔到任何問題/暴力係唔能夠令到你搵到答案』等等聽落非常之崇高嘅觀念呢? 但係我今日同你講:其實暴力一直都潛伏喺我哋左右,而我哋每一個人都係依靠緊暴力去維持日常生活嘅運作. 點解呢?
原因就係:無論係左翼右翼定係任何嘅政府或國家,任何一個有秩序有法治嘅社會裏面,背後係需要暴力去維持呢種嘅社會穩定性同安全感. 如果某一條法律背後係冇『暴力嘅威脅』,缺乏一種實質嘅『行動後果』嘅話,所謂嘅法律其實都係鳩噏,冇人會真係care呢條法律講咩. 譬如話:如果喺一個國家裏面偷嘢搶掠強姦係犯法嘅,但係原來所謂犯咗法之後,你係絕對唔會被人以『暴力』對待,你身體上係唔會被強迫遭受監禁嘅懲罰嘅話,你又覺得呢條法律幾有效呢? 又或者調返轉諗,當你喺度反對『飲醉酒揸車撞死人』嘅時候,當你要求某個政府要立法強制性唔准人哋醉駕嘅時候,其實你又係唔係用緊『武力』將自己嘅意願強加於某啲人身上呢? 再講得深入啲,當某啲環保團體聯署要求唔同嘅國家去『保護瀕臨嘅野生動物,要嚴懲一啲非法捕獵嘅獵人,並且要求某啲國家派出軍隊去通緝呢啲非法獵人嘅時候』,其實環保人士又係唔係某程度上『以暴易暴』緊呢?
重點係巴打:如果現實之中冇實質行動嘅話,一切嘅說話都係空談嘅垃圾.同樣道理,如果冇物質上身體上嘅暴力威脅嘅話,所有嘅法律其實都只係自high嘅條文. 我唔係講緊話暴力係唯一嘅答案,我更加唔係講緊話暴力係最佳解決問題嘅方法; 我只係講緊,當邏輯道理解決唔到問題,當道德良知同理心唔能夠解決問題,當好nice地講和解決唔到問題, 當你用把口批評或者恐嚇人哋時解決唔到問題,當用錢解決唔到問題時... 無論你鍾唔鍾意聽都好,暴力就係最後關頭時,解決問題嘅唯一答案. 我絕對明白喺過去七十年尚算和平嘅社會之中,會令到好多人都忘記咗暴力嘅現實: 並且將行駛暴力嘅『權力或責任』雙手供奉畀制度裏面嘅維穩部隊,將自己嘅安危outsource出去畀紀律部隊,預期警務人員會幫我哋去阻止暴力發生. 但係極少人曾經花過時間去諗,其實我哋所做嘅嘢:就係畀保護費一班攞正牌行使暴力嘅人員,去幫我哋透過暴力『阻止人哋對我哋進行暴力』. 當你同維穩部隊都覺得第三方係威脅到現時嘅秩序嘅話,你就會覺得維穩部隊所做嘅暴力行為係合法合理. 問題係:無論你身處邊個國家,你係咪真係咁信任當地政府會伸張正義呢? 你係咪真係咁信任收咗你保護費嘅牧羊犬,會幫你班羊群『以暴易暴』對付豺狼呢? 當豺狼用暴力對待你嘅時候,甚至可能當牧羊犬變節嘅時候,喺嗰一個當下時刻,你呢隻手無寸鐵嘅白羊,係咪真係諗住去等正義超人去護你,定係你會有能力保護自己呢?
咁所以各位請記住:就係正正因為你害怕自己將來會被暴力對待,
你更加應該唔好再做一隻任人宰割嘅羔羊,而應該鍛鍊自己成為一個有能力進入暴力狀態嘅牧羊犬! 暴力係永遠都唔會消失,
既然你知道每時每刻你都有機會受豺狼威脅嘅話,你更加應該放自己係一啲有暴力成分嘅受控環境之中,讓自己習慣面對暴力嘅真相. 我唔係叫你要變成一個暴戾嘅人,更加唔係叫你要濫用暴力去剝削其他羊群; 但你絕對要知道,世界和平係有代價嘅,因為暴力就係人類基因嘅一部分. 希望各位唔好再奉旨其他人會合情合理地保護你生命財產, 因為某一日如果你可能得罪咗我嘅話,我可能都會用呢把九吋長嘅餐刀去暴力對待你,祝你一路出入平安.


text:
相信大多數人對新型冠狀病毒都有一定嘅了解喇,同埋因為有研究表明氣溶膠會造成病毒感染,所以基本上所有嘅牙科專科都仲未復工.咁點解維港口腔連鎖羅湖分院——維港歡樂口腔可以複診開工咧?喺這段時間復工唔係好難咩?咁今日就邀請到維港口腔連鎖嘅主要負責人——鄭總為大家講一下哩段時間維港歡樂口腔主要遇到嘅問題同埋解決措施!
鄭總表示,首先同大家講一下我哋可以復工係得到上級衛生部門批准嘅,所以大家可以放心!而哩段時間遇到嘅問題主要有以下2個:
問題:防護物資存貨唔夠,尤其是口罩嘅存貨唔係好足夠.
解決措施:哩段時間口罩緊缺係正常嘅,因為要先支援前線,保證前線全體工作人員嘅安全,但係為咗可以幫助廣大需要治療牙齒嘅市民,所以喺復工之前同深圳所有嘅供應商都進行溝通聯繫,最終籌備到足夠數量嘅口罩同其他防護物資.同時喺哩段時間亦寄咗一D口罩俾口罩緊缺嘅顧客,希望大家都可以保護好自己!
問題:口腔科因為治療嘅特殊性,患者嘅口面需要長時間暴露出來,同埋治療過程中會產生大量嘅氣溶膠,增加感染嘅概率.
解決措施:除咗做好日常嘅清洗消毒工作之外,喺復工之前已經購買咗醫用空氣消毒機,喺每次治療結束之後會對診室進行消毒,同時仲採購咗專門對氣溶膠消毒嘅器械,喺顧客就診前後都進行氣溶膠消毒!醫護人員亦做好相關防護措施,每位醫護人員都會著防護服,戴N95口罩,戴護目鏡同埋面罩,手套,基本係冇皮膚會裸露喺外邊嘅,咁亦都是對顧客同醫護人員嘅保護.
鄭總仲表達咗,喺2020年抗疫期間,維港口腔連鎖機構作為國內首批獲準復工開診資質嘅牙科連鎖門診,為市民牙科急症解除病痛創造便利係義不容辭嘅,同時仲保證喺哩段時間所有治療項目都唔會加價,提供廣東話,客家話,潮汕話同英語等多種語言接診.維港歡樂口腔係哩段時間迎難而上,遇難愈強!